РЕПУБЛИКА СРБИЈА

НАРОДНА СКУПШТИНА

ШЕСТА ПОСЕБНА СЕДНИЦА

3. септембар 2014. године

(Седница је почела у 10.15 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, отварам Шесту посебну седницу Народне скупштине Републике Србије у 2014. години.

На основу службене евиденције о присутности народних посланика, констатујем да седници присуствује 129 народних посланика.

Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

Констатујем да је применом електронског система за гласање, утврђено да су у сали присутна 164 народна посланика, односно да су присутна најмање 84 народна посланика и да постоје услови за рад Народне скупштине.

Замолила бих само посланике, а министра и кандидата за министра да извуку картице, да утврдимо кворум.

Обавештавам вас да су спречени да седници присуствују следећи народни посланици: проф. др Жарко Обрадовић, Борисав Ковачевић, Гордана Чомић, Наташа Вучковић, Иван Бауер и Мирослав Маркићевић.

Сагласно члану 86. став 2. Пословника Народне скупштине, обавештавам вас да сам ову седницу сазвала у року краћем од рока утврђеног у члану 86. став 1. Пословника, због потребе да Народна скупштина што пре изабере министра привреде.

Као што сте могли да видите, за Шесту посебну седницу Народне скупштине Републике Србије у 2014. години утврдила сам следећи

Д н е в н и р е д:

Избор и полагање заклетве члана Владе.

Рад по дневном реду.

Прелазимо на 1. тачку дневног реда: – ИЗБОР И ПОЛАГАЊЕ ЗАКЛЕТВЕ ЧЛАНА ВЛАДЕ

Поштовани народни посланици, пре него што наставимо рад, дозволите ми да у ваше и своје име поздравим Владимира Илића, шефа кабинета првог потпредседника Владе, као и Светозара Стојановића, Марка Обрадовића и Драгицу Петровић из Привредне коморе Србије, који тренутно прате део садашње седнице са галерије Велике сале.

Молим вас да аплаузом поздравите наше госте.

Примили сте предлог кандидата за члана Владе који је, сагласно члану 133. став 8. Устава Републике Србије и члана 25. став 2. Закона о Влади, поздрављам посланике ДС, поднео председник Владе, господин Александар Вучић, а којим је за министра привреде предложен Жељко Сертић.

На тај начин, а сагласно одредбама Устава Републике Србије, Закона о Влади и Пословника Народне скупштине, стекли су се услови:

* да отворимо претрес о кандидату за члана Владе,
* да изаберемо члана Владе и

да члан Владе пред Народном скупштином положи заклетву.

Подсећам вас да сходно члану 97. Пословника укупно време расправе за посланичке групе износи пет часова, као да се и ово време распоређује на посланичке групе сразмерно броју народних посланика чланова посланичке групе.

По Пословнкику Марк Ђуришић. Изволите.

МАРКО ЂУРИШИЋ: Хвала, поштована председнице. Сматрам да је повређен члан 269. Пословника Скупштине Републике Србије који каже – када кандидат за председника Владе износи свој програм и предложи састав Владе на седници Народне скупштине, о кандидату за председника Владе, изнетом програму и кандидатима за чланове Владе отвара се претрес.

Данас смо добили обавештење од председника Владе да се у складу са Законом о влади, члан 13а, овлашћује први потпредседник, господин Ивица Дачић, да замењује председника Владе. Ми сматрамо да то није по Пословнику, да није по закону, јер члан 13а. Закона о Влади каже – да председник Владе одређује једног од потпредседника Владе за првог потпредседника Владе који га замењује за време одсутности или спречености са свим овлашћењима председника Владе, изузев овлашћења на предлагање избора или разрешења члана Владе.

Овај пословник једино препознаје кандидата за председника Владе као овлашћеног да предлаже у Скупштини и учествује у расправи када се говори о избору чланова Владе.

Не можемо да одржимо данашњу седницу уколико председник Владе није ту. Сада сам вам прочитао члан 269. Пословника, члан 13а Закона о Влади и сматрам да је потребно да у складу са својим овлашћењима данашњу седницу прекинете док председник Владе не буде ту са нама да у складу са Пословником и законом образложи свој предлог за министра економије и привреде, који смо чекали ево већ месец дана, колико је формално када је претходни министар, трећи, а данас ћемо вероватно добити и четвртог, дао оставку. Сматрам да уколико то не урадите, нема услова за законити рад и молим вас да поступите по нашем предлогу. Хвала.

ПРЕДСЕДНИК: Захваљујем. Истоветну ситуацију смо имали и приликом избора министра финансија, те је парламент закључио да није повређен Пословник. Молим вас, немојте се јављати јер ја одговарам, значи, нећу вам дати реч.

(Марко Ђуришић: Дали сте одговор, али ја се не слажем.)

Значи, мој одговор није битан.

(Марко Ђуришић: Па, чуо сам.)

Чули сте. Да ли онда можете да спустите тај пословник и да сачекате да завршим реченицу, јер је то елементарна пристојност? То би требало да буде на делу да неко заврши реченицу.

У реду, онда не желим да завршим реченицу. Не дозвољава ми посланик јер сматра да је у праву, па да и није потребан одговор, те може парламент сматрати да не желите да се гласа о томе, нисте чули моје образложење.

Изволите поново.

Иначе, да вам кажем, од 19. августа до 3. септембра нема 30 дана. Изволите сада.

МАРКО ЂУРИШИЋ: Сматрам да сте прекршили члан 27. који каже да се председник стара о примени овог пословника. Изговорили сте реченицу да је парламент утврдио претходни пут да …

ПРЕДСЕДНИК: Не, нисам изговорила, нисте ми дали прилику да одговорим, да завршим реченицу, то је само ваша претпоставка.

МАРКО ЂУРИШИЋ: Молим вас да ме не прекидате.

ПРЕДСЕДНИК: Не, прекинућу вас на исти начин на који сте ви прекидали председника. Чула сам шта сте имали да кажете, замислите кад бих ја тако сада.

МАРКО ЂУРИШИЋ: Само сам подигао Пословник да се јавим по Пословнику када сте изговорили реченицу да је парламент утврдио.

ПРЕДСЕДНИК: Молим службе да ми дају стенограм, па ћемо прочитати читаву реченицу јавности.

МАРКО ЂУРИШИЋ: Слободно, нека вам дају стенограм, па ћете прочитати шта сте изговорили.

ПРЕДСЕДНИК: Молим за стенограм.

МАРКО ЂУРИШИЋ: Не може парламент да утврди да ради нешто супротно Пословнику и закону. Када је био избор министра финансија пре месец дана, слажем се да нисам био, и нисам био довољно сконцентрисан и нисам обратио пажњу на то да је присуство господина Дачића приликом избора министра противно Пословнику и противно закону.

Знате како кажу, у животу ако вас неко превари једном, кривица је на ономе ко вас је преварио. Ако вас превари два пута, криви сте ви јер нисте научили нешто из првог пута. Ми смо научили, погледали смо Пословник, прочитао сам вам члан 269, а могу да вам прочитам и члан 119. који говори о томе када се заказује посебна седница.

Прочитао сам вам члан 13а Закона о Влади који изричито каже да председник не може да пренесе овлашћења о предлагању избора о разрешењу члана Владе на првог потпредседника. У складу са Пословником, молим вас да се сходно члану 27. старате о примени овог пословника, да омогућите законити рад, јер у супротном нећемо учествовати у данашњем раду.

ПРЕДСЕДНИК: То је ваша политичка одлука, дакле нема заиста никаквих додирних тачака са током седнице. Како ви политички одлучите, тако ће и бити.

Немам ништа ново да вам кажем у односу на оно што сам покушала да кажем, али пошто ни овог пута не желите да чујете одговор, причате са послаником до вас, ви само реците да ли желите да испунимо пословничку одредбу и да гласамо о томе што сте ви износили данас два пута за редом?

(Марко Ђуришић: Да.)

Да, захваљујем.

Да ли посланици дозвољавају да пређемо даље?

Нико се не јавља даље о повреди Пословника.

Само да погледам где сам стала, пошто ме је омео претходни говорник.

Да, стала сам код времена одређеног од пет сати.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 269. Пословника, отварам претрес о предлогу кандидата за члана Владе.

Да ли жели реч представник Владе?

Молим за тишину. Посланици који нису заинтересовани данас за рад, молим да тихо изађу из сале, да би остали посланици имали једнака права и да могу да раде.

Сагласно члану 269. Пословника, отварам претрес о предлогу кандидата за члана Владе.

Да ли жели реч представник предлагача, господин Ивица Дачић, први потпредседник Владе?

Реч има Ивица Дачић, први потпредседник Владе и представник предлагача. Изволите.

ИВИЦА ДАЧИЋ: Захваљујем, госпођо председнице. На почетку бих желео да кажем да, као и прошлог пута, ја овде нисам да предлажем члана Владе, већ да образлажем предлог, односно да замењујем председника Владе, у складу са законом, у образлагању кандидата приликом гласања и расправе о његовом избору.

Оно о чему се малопре говорило, о томе смо расправљали на прошлој седници, када сам образлагао предлог за министра финансија, господина Вујовића. Имајући у виду да сам и ја био председник Владе и да ми је позната ова одредба, сматрам да није дошло ни до каквог кршења Пословника. Сваки посланик има право да о томе размишља и да одлучује на свој начин.

Као што сте обавештени, председник Владе Републике Србије, господин Александар Вучић, предложио је за новог министра привреде односно економије господина Жељка Сертића, председника Привредне коморе Србије, изабраног члана Борда директора „Еврокоморе“. Не желим да се сада превише бавимо и да понављамо оно што пише у његовој биографији, о чему ћете се ви информисати или сте већ информисани, али оно што могу да кажем то је да смо свих ових година заједно радили са Привредном комором Србије, највећом асоцијацијом српске привреде и да је Привредна комора проглашена за лидера привредног напретка и најдинамичнију привредну комору у региону, а да је сам господин Сертић добитник признања Најменаџер југоисточне и средње Европе за 2013. и 2014. годину и Најевропљанин 2013. године у области економије.

По одредбама Пословника Народне скупштине Републике Србије, за које се иначе, скромно, као бивши посланик, залажем да се унесу одређене измене, како би сам кандидат могао да учествује у расправи, јер он све ово време овде седи и слуша разне изјаве о њему, што позитивне, што негативне, а ми какви смо углавном су више негативне него позитивне јер позитивни немају разлога да се превише јављају, а он нема право да одговори на све то, тако да сам прошли пут ја морао да у име господина Вујовића одговарам на нека питања, али то је можда за неку будућу измену Пословника, можда треба размислити о једној оваквој могућности, да кандидат за члана Владе може да узме учешћа у расправи о њему.

Доношењем реформских закона у првом реду Влада Србије почела је да поставља темеље за свеобухватне економске реформе и развој привреде, као и добре услове за такмичење, конкуренцију и тржиште. Реформе доносе промене које неће бити нимало лаке, сигурно ће донети мноштво проблема, али, без тих промена, Србија неће моћи да опстане и напредује.

Усвајањем Предлога закона о приватизацији и Предлога закона о изменама и допунама Закона о стечају учињен је крупан реформски помак. Циљ Закона о приватизацији је да убрза процес приватизације, обезбеди услове за привредни развој и очување социјалне сигурности, а циљ измена и допуна Закона о стечају је да оствари услове за побољшање пословног амбијента, ефикасније спровођење стечајног поступка и спречавање злоупотреба и корупције у овом процесу.

Један од циљева Владе је стварање добре инвестиционе климе. Посебна пажња мора бити посвећена привлачењу инвестиција у извозно оријентисане пројекте, јер је раст привреде каква је српска високозависан од успешне извозне оријентације.

Већи прилив инвестиција у наредном периоду могао би да допринесе динамичнијем и стабилнијем економском расту српске привреде, расту запослености и смањењу незапослености, постепеном заустављању и превазилажењу неповољних тенденција у области јавних финансија и задужености.

У овом тренутку можда посебно треба споменути повољне тенденције у спољно-трговинској размени, раст извоза робе и услуга и смањење дефицита. Последњи подаци показују седмомесечни раст извоза робе од 12,3% у односу на исти период прошле године, док је дефицит смањен за 5,9%, уз релативно високу покривеност увоза извозом од 72,9%. Бележи се и раст извоза услуга за 12,9% у првом полугодишту ове године у односу на исти период прошле године, као и раст суфицита биланса услуга за 41%. Извоз услуга премашује 2,2 милијарде долара у првом полугодишту ове године.

Повољан амбијент омогућује долазак нових страних инвеститора, тако је у овој години планирано постављање камена темељца и отварање нових компанија, као што су „Johnson Electricс“ у Нишу, „Calcedonia“ у Суботици, „Michelin“ у Пироту, „Leoni“ у Дољевцу, PKC у Смедереву, а у наредној „Swarovski“ у Суботици, „North Karton“ у Јагодини и „Geoks“ у Врању.

Међу најуспешнијим примерима партнерства је и сарадња са компанија „ЕЛ рафавед“ из УАЕ. Уговор са емиратском компанијом о заједничком улагању предвиђа оснивање заједничког предузећа за инвестирање у пољопривреди Србије. Целокупну инвестицију од 140,5 милиона евра обезбеђују УАЕ, док Србија нема такву врсту инвестиционе обавезе.

Прво улагање новооснованог предузећа представљаће куповина дела имовине два пољопривредна друштва у реструктурирању, АД „Бачка“ из Сивца и „Јадран“ АД из Нове Гајдобре у износу од 22 милиона евра и тиме ће се омогућити отплата дуговања тих привредних друштава.

Иако су се владе још од 2003. године суочавале са губицима ЈАТ-а,

који су просечно годишњи били 35 милиона евра, тек ова влада је успела да приватизује ту компанију.

Приликом приватизације „Јат Ервејза“, коју је обавио „Етихад“, Србија се обавезала да ће инвестирати 42 милиона долара, док ће партнер из УАЕ уложити до 100 милиона. „Етихад“ компанија УАЕ налази се међу три најбоље на свету, уз „Turkish Airlines“ и „Lufthansa“.

Очекује се да ће „Ер Србија“ 2014. годину завршити са профитом од милион евра. Осим очекиваног профита, замењена је флота, смањена просечна старост авиона, повећан број дестинација, унапређен квалитет кетеринга и кадровска структура.

Влада је одлучна у проналажењу стратешког партнера за „Железару Смедерево“, јер је адекватно решавање статуса железаре у Смедереву веома важан моменат у функционисању економије Србије са много аспеката. Значај железаре, јединог произвођача квалитетног челика у Србији, изузетно је велики за снабдевање свих домаћих компанија које су купци железариних производа и њених добављача.

На плану финансијских мера Влада је покренула програм динарских кредита за ликвидност са субвенционисаном каматном стопом. У програм се укључило више од 20 банака, које ове кредите привредницима одобравају са роком враћања од 24 месеци, са периодом почека од девет месеци, а максималан износ камате је 5,95%.

На основу буџетске субвенције у износу од 6,9 милијарди динара пословне банке ће приватном сектору пласирати укупно 1,2 милијарде евра субвенционисаних кредита, што ће у битној мери побољшати ликвидност и функционисање привредних друштава.

Након три месеца реализације програма банке су одобриле и исплатиле предузећима око 14.600 кредита у износу од око 640 милиона евра, а у процедури за одобравање се налази још око 170 милиона евра кредита.

Такође бих додао и информацију која је пре неки дан достављена, да је у јулу 2014. године регистровано 769.340 лица на евиденцији Националне службе за запошљавање.

У односу на претходни месец, број незапослених је смањен за 4.029 лица или за 0,52%. Ово је већ пети месец заредом како се број незапослених на евиденцији Националне службе за запошљавање, значи, не на основу неких анкета о радној снази, него на евиденцији Националне службе за запошљавање, која је овлашћена да се овим бави, да се постепено смањује број незапослених, а у односу на фебруар ове године, када је број незапослених достигао вишегодишњи максимум од 793.625, ово смањење укупно износи 24.285 лица, што је за 3,06% мање лица на евиденцији Националне службе за запошљавање.

Поред свега овога што сам рекао и ових позитивних показатеља, српску привреду чека решавање кључних проблема који ће бити изазов за новог министра. Нови министар привреде биће задужен за добар план за оживљавање привреде, док привредници од њега очекују да их и даље разуме. Први посао министра биће завршетак приватизације, између осталих и предузећа у реструктурирању.

Приватизација је веома захтеван и сложен посао, с обзиром на наслеђене проблеме, као и на чињеницу да више десетина хиљада радника очекује да баш њихова фирма нађе купца. Међу 502 предузећа за које је већ расписан оглас за продају јесу и најпроблематичнијих 157 предузећа у реструктурирању. Само захваљујући укидању плаћања из буџета за њих уштедеће се 800 милиона долара.

Један од циљева економских реформи Владе јесте изједначавање права и обавеза приватног и јавног сектора. Будућност је у приватном послу, у приватној иницијативи и стога је важно да сектор привреде води човек из приватног сектора и то, ко најбоље, из сопственог искуства, разуме проблеме са којима се суочавају привредници.

Циљ новог министра, као човека који долази из привреде и који је показао добре резултате руководећи Привредном комором Србије у протеклих годину и нешто дана, несумњиво је усмерен ка томе да што више предузећа настави да ради, да нађу стратешког партнера или новог власника, да се смањи незапосленост, повећају инвестиције, припреме основе за оживљавање индустрије и свеукупни развој српске економије.

Даме и господо народни посланици, ја вас позивам да својим гласовима подржите избор господина Сертића за новог министра привреде. Хвала.

ПРЕДСЕДНИК: Захваљујем првом потпредседнику Владе. Реч има Александар Југовић.

АЛЕКСАНДАР ЈУГОВИЋ: Даме и господо, председнице парламента, потпредседниче Владе, колеге и колегинице, у времену тешке економске ситуације у каквој се налази већина данашњег света, у времену када се свет опет полови на исток и запад, Србија се због свог историјског и геостратешког положаја налази пред великим изазовима.

Наслеђе прве деценије 21. века, још прецизније речено, и последње 20., оставило је многе чворове који се тешко могу распетљати, а понегде је потребно и сећи. Наша привреда је урушавана ратовима, међународним санкцијама и недомаћинским односом државе према сопственом добру, па из беде 90-их, 5. октобар, од оних који су се најбоље сналазили у периоду несреће, направио је српске тајкуне. Петооктобарски снови о бољој Србији за само неколико година после 2000. године постали су ноћне море.

Српски покрет обнове, после свих страдања у борби за бољу, лепшу, економски опорављену Србију, после систематског убијања од стране ДБ-а, изгубио је ону снагу коју је имао 90-их. Ми не можемо и не желимо сами да мењамо Србију, али смо могли и можемо да препознамо шта је интерес државе. Зато смо на последњим парламентарним изборима учествовали на листи СНС – Будућност у коју верујемо – Александар Вучић.

Србија данас има премијера који је ауторитет. Сетимо се неких претходних влада када су министри рачун полагали својим партијама или партијским лидерима. Влада је била подељена на феуде. Сада је премијер тај који води свој тим и бира своје сараднике.

Потписивање и примена Бриселског споразума је несумњив доказ могућности да се Србија храбром и одговорном политиком мења. Заштитити своје интересе, избећи међународну изолацију и прихватити реалност, то је суштина. Успостављени су савезнички односи са највећом силом данашње Европе – Немачком.

Сетимо се, то је било само пре три године, политике барикада. Сада и САД верују да је Србија спремна да се мења и да одбаци наслеђе погрешне политике. То је једини начин опоравка, јер ће само јаки савезници на принципима искреног односа желети да нам помогну да опет изградимо порушено.

Министарство привреде мора бити сервис, а министар на услузи свима који желе да стварају, граде и инвестирају. Верујем да имамо снаге, знања и мудрости да се ухватимо укоштац са изазовима који ће одредити будућу судбину Србије.

Читаве генерације, укључујући и моју, стасавале су и најлепше године су им прошле у безнађу и неизвесности. Верујем да ћемо на тај период ускоро гледати као на кошмар, а да нам предстоји време у којем ће Србија бити препорођена и духовно и економски.

Овом приликом није сувишно поново истаћи да је приоритет ове владе напредак у процесу европских интеграција и придруживање ЕУ. У том смисли, али пре свега ради бољег живота наших грађана, трансформација српске привреде у функционалну и конкурентну тржишну економију је нужност.

Наравно да ће Влада и предложени кандидат за министра привреде бити суочени са многим изазовима у току спровођења реформи и предузимања мера ради подизања квалитета пословног окружења. Важни задаци су реструктурирање великих система и окончање процеса приватизациије, којим ће се остварити структурно прилагођавање привреде. Истовремено, реструктурирана привредна друштва ће моћи и морати да се укључе у слободну тржишну утакмицу, да послују у складу са законима отвореног тржишта. Сама та околност ће представљати подстицај за инвестиције.

Такође, морам да нагласим да очекујемо да министар учини све што је у његовој моћи да се Србија равномерно регионално развија. Српски покрет обнове ће гласати за избор Сертића на место министра и желимо му пуно успеха у раду.

ПРЕДСЕДНИК: Реч има народни посланик Драган Јовановић.

ДРАГАН ЈОВАНОВИЋ: Уважена председавајућа, господине први потпредседниче Владе, будући министре, наравно, НС ће у дану за гласање, односно данас, подржати избор господина Сертића за министра привреде, пре свега, верујући у избор председника Владе господина Александра Вучића.

Оно што чека новог министра привреде није нимало лако и нимало добро. Пад БДП у 2014. години биће између 0,5 и 1%. Како поспешити привредни амбијент? Малопре је нешто о томе говорио и први потпредседник Владе. Ја бих о томе мало детаљније. Пре свега, нас очекује врло брзо, већ до 15. септембра, решавање фирми у реструктурирању. Таквих фирми на територији Републике Србије има 157, 56.000 људи ради у тим фирмама.

Оно што мене брине, 15. септембар је релативно кратак рок и оно што бих вас замолио, будући министре, јесте да одмах по ступању на дужност, са Агенцијом за приватизацију видите, ми смо из свег срца подржали измене Закона о приватизацији, да се за фирме у реструктурирању не примењује само аукцијска или тендерска продаја.

Међутим, на консултацијама у Агенцији за приватизацију у понедељак, где сам и сам присуствовао, чиновници Агенције су нам дословце рекли да ће пре свега за продају оних фирми у реструктурирању за које постоји интересовање бити пресудна процена и ко да више новца, односно 50% од процењене вредности фирме биће почетна цена и ко да више новца, моћи ће да купи поједине фирме у реструктурирању.

Зашто је ово проблематично? Пошто сам у понедељак сам био у Агенцији за приватизацију, представљао сам једну фирму „Ливница“ а.д. Топола, која има 250 запослених и која има могућност да добије стратешког партнера, али и сам био сведок нпр. пре две године када је слична таква ливница у Лесковцу продавана. Победили су Румуни на аукцији и они су ту ливницу у Лесковцу, овде има колега посланика који то одлично знају, исекли буквално у секундарне сировине у року од шест месеци.

Због тога вас молим, господине будући министре, да поведете рачуна да нам се овакве ствари не дешавају и са овим фирмама у реструктурирању, а посебно су ту у питању ливнице за које постоји интересовање и које могу нормално да функционишу.

Оно што вас такође молим, ја сам као члан Одбора за привреду покренуо питање, тада је био господин Вујовић министар привреде, када смо добили одговоре сви смо се запрепастили, а то је колике су плате руководилаца фирми у реструктурирању, пре свега директора и чланова надзорних одбора.

Фирме које годишње коштају буџет Републике Србије и све грађане ове државе 700 милиона евра, исплаћују плате појединих директора преко 300 хиљада динара у нето износу. То су стравичне цифре, господине Сертићу, на које неко мора да реагује. Због тога вас и молим да се по избору ви лично укључите у ову причу.

Оно што је врло важно, осим решавања фирми у реструктурирању, то су јавна предузећа. Јавна предузећа су акумулирала губитке у 2013. години од преко 600 милиона евра. Од 710 јавних предузећа у држави Србији 513 послује са губитком. То је један огроман проблем који ви хитно морате да решавате, пре свега професионализацијом менаџмента, а и мало проверите директоре, јер имамо ситуацију да од 2008. године поједина јавна предузећа имају исте директоре, који су три пута повећали број запослених и од успешних јавних предузећа створили губиташе, а и дан-данас волшебно остају на таквим местима. Због тога бих вас искрено молио да ту поведете посебно рачуна.

Трећа ствар о којој хоћу да говорим јесте сива економија. Оно што је свима нама јасно јесте да сива економија на годишњем нивоу у држави Србији однесе једну просечну плату сваког пунолетног грађанина Републике Србије, односно негде око три милијарде евра се изгуби у сивој економији.

Посланички клуб Нове Србије, ја лично, добио је писмо, господине министре, од једне даме из Београда, из непосредног окружења републичког парламента, а која поседује фризерски салон и која нас моли да пре свега утичемо на вас да се ускладе политике Министарства привреде и Министарства финансија.

Шта то конкретно значи? Ако неко данас има занатску радњу, ево обичан фризерски салон, где има четири стално запослена радника и после усвајања мера подстицаја, које је Влада Србије овде поднела у парламенту, прими још два радника, он добије увећање паушала за 2014. годину за 120%, њему доприноси скоче за отприлике 100%.

Како ће сада тај човек да опстане? Он природно мора да бежи у тзв. сиву зону или у сиву економију, јер он не може да опстане. Када погледате мање средине у Србији, све су оне имале робне куће. Где су данас ти радници који су радили у тим робним кућама? Сви су, мање-више, у сивој зони.

Не бих то да цитирам, али бивши министар привреде, који је седео на вашем месту, често је говорио о молерима који, ако имају једну малу занатску радњу, обавезе тог занатлије према држави на месечном нивоу износе 200 евра. То је оно што оптерећује систем и тај систем то не може да издржи.

Оно што бих вас замолио, ако Министарство привреде доноси подстицајне мере, усагласите то са Министарством финансија, јер што би наш народ рекао, као да један министар иде друмом, а други шумом, и онда нам се дешава да са једне стране дајемо подстицаје, а са друге стране, исте те занатлије и мале фирме, које добијају подстицаје, добијају знатно увећане износе за порезе, односно за плаћање тзв. паушала.

Оно што хоћу да напоменем, а мислим да је изузетно важно за вас, јесу мала и средња предузећа. Ви долазите, барем према вашој биографији смо видели, из сектора где сте водили два мала предузећа. Зашто су важна мала предузећа? Сви су раније говорили, министри који су били пре вас, да су мала и средња предузећа развојна шанса Србије. Ако је то тачно, а слажем се са тиме да је то тачно, дајте помозите да мала и средња предузећа могу да уђу и да конкуришу у систему јавних набавки.

Ако погледамо сви скупа, који седимо овде у парламенту, портал јавних набавки, видећете да су мала и средња предузећа онемогућена различитим условима промета у задње две године, као и различитим другим условима да уопште конкуришу на тендерима које расписују локалне самоуправе, држава и поједина министарства. Због тога је, господине Сертићу, изузетно важно да ту нађете простора и да се тим малим и средњим предузећима помогне, како би могли да опстану.

Такође сам хтео да вам скренем пажњу, малопре сам говорио о фирмама у реструктурирању. Од тих 157 фирми један значајан део, нажалост, неће добити стратешког партнера и отићи ће у стечај. Стечај је посебан проблем у држави Србији, а посебно велики проблем су стечајни управници. Имамо један пример да поједини стечајни управници воде по 20 стечаја, а неки чак и више.

Да ли верујете, општина Топола из које долазим, мање-више смо успешно решавали стечај по стечај, и када стечајни управник прода једну фирму из стечаја, најпре што остави за собом хаос око решавања имовинско-правних односа, а затим скоро сав новац који се добије продајом стечајне масе узме себи у виду награда за тзв. успешно завршен стечај или у виду фиктивних трошкова које он донесе и које судије признају у привредним судовима, а то су трошкови наводних обезбеђења тих фирми, трошкови стечајног поступка, његових канцеларија. Када ви то погледате, он 2/3 новца узме себи, тако да за бивше раднике скоро ништа не остане.

Господине Сертићу, оно што бих такође желео да вам напоменем и што привредници од нас посланика очекују, а и од вас будућег министра, јесте смањивање бирократије. Један од ваших претходника, господин Млађан Динкић, био је покренуо једну акцију која је више била маркетиншког карактера, а то је гиљотина прописа.

Подсетио бих вас да смо ми земља која троши негде око три милијарде евра само за разне бирократске прописе, да су привредници у 2013. години само за вођење пословних књига потрошили 193 милиона евра. То је шанса за вас да се те бирократске процедуре поједноставе и да привреда може да крене, да дише пуним плућима. То је шанса коју не смете да пропустите.

Када сам поменуо бившег министра Млађана Динкића, водила се полемика, на крају крајева, о чему ви морате повести рачуна јесу питања субвенција, пре свега субвенција које су даване страним инвеститорима, а морам да кажем да су понекад даване без икаквих критеријума. Ми смо сви, нарочито у кампањама које смо имали пред ове изборе, говорили да су оне дељене и шаком и капом по политичкој линији.

Некада су те субвенције износиле по 10.000 евра по једном радном месту и одлазиле су у она места и градове где је тадашњи министар привреде, односно економије имао своје председнике општина, односно некакав посебни интерес да тамо та средства пласира.

Замолио бих вас, господине Сертићу, присталица сам да одређени облик субвенција мора остати било ка домаћим, било ка страним инвеститорима, да се изједначе домаће и страни инвеститори, али да додела субвенција буде јасна и транспарентна и да се односи на оне инвеститоре који имају нове технологије, и то је кључна ствар.

Када помињем нове технологије, морам се вратити и осврнути на причу фирми у реструктурирању. Ако имамо жељу, а мислим да овде сви присутни народни посланици, чланови Владе, имају жељу да покрену што већи број тих фирми у реструктурирању, морају гледати оне инвеститоре који могу донети нове технологије и упослити људе, а не гледати појединачно да ли ће добити 10 или 100 хиљада евра више или мање. Важно је да та фирма опстане.

Молим вас да укључите и представнике локалних самоуправа, јер су ти људи, који воде те локалне самоуправе, највише упућени у саме проблеме свих тих фирми које постоје на том простору.

Оно што би требало напоменути, малопре када сам казао да треба ускладити политику Министарства финансија и Министарства привреде, мораћете да се потрудите да мало погурате ваше колеге у Влади.

Малопре сам говорио о паду БДП у овој години који ће износити негде између 0,5 и 1%, а ми ћемо увек рећи - криве су поплаве. Наравно криве су и елементарне непогоде које су ове године погодиле Србију у тако катастрофалном обиму. Али, морам да кажем да је крива и сама инертност свих нас. Зашто?

Погледајте који је пад у грађевинском сектору. Морамо имати што пре овде Закон о планирању и изградњи како би се саме процедуре издавања дозвола смањиле. Ви морате покренути иницијативу да се што пре интегрише Закон о повраћају имовине градовима и општинама. Имамо стотине хиљада хектара имовине која је умртвљена у овом тренутку, јер је Закон о повраћају имовине локалним самоуправама мртво слово на папиру. Ту су рокови врло кратки.

Ви морате повести рачуна да једноставно то земљиште за које сада локалне самоуправе чекају сагласност Републичке дирекције за имовину више од три године, да би поједине локације прешле на ниво локалне самоуправе, јер се то води као државна имовина под ингеренцијом Републичке дирекције за имовину. Нажалост, локална самоуправа и ако нађе инвеститора не може то земљиште лако да стави у функцију. Због тога ту ће ваше министарство, верујем и ваша енергија имати важну улогу да се та процедура заврши што пре, да не говоримо о Закону о реституцији који је такође изузетно важан.

Оно што вас молим јесте да морате погурати још једну причу јер то је, сви говоримо да нам је пољопривреда изузетна и развојна шанса, извозна шанса и све остало, али свакога дана ми који долазимо широм Србије у овај парламент смо суочени са различитим непогодама које погађају наше пољопривреднике.

Ви морате смоћи снаге да се пред овим парламентом што пре појави закон о противградној заштити. Не може се више чекати и гледати у небо и да се види ко купује противградне ракете? Зашто Сектор за ванредне ситуације затаји? Да ли тих ракета широм Србије има или нема? И када их има не добију се наредбе да се пуца, ти стрелци који треба да дежурају на тим противградним станицама, на који начин су плаћени, ко то плаћа? А када се деси град он нанесе толику штету за коју би могло да се купи хиљаду пута већи број противградних ракета.

Или, ако тај систем противградне заштите није добар, дајте овде предложите закон, да знамо који је то бољи систем и да онда можемо ту политику да ускладимо, а не стално да говоримо да је пољопривреда наша развојна шанса, а онда оставите све то, и нарочито те мучене земљораднике, сељаке на милост и немилост, да се моле само Богу да не падне град.

Ево на крају да кажем и пар позитивних ствари. 1. септембра је било две године од потписивања Споразума о придруживању ЕУ. Већ је први потпредседник Владе Дачић рекао и позитивне ефекте тога споразума. Подсетио бих све, пре свега грађане који гледају овај ТВ пренос и овде колеге народне посланике, да је 2008. године покривеност увоза, односно извоза, увоза из ЕУ извозом из Србије била негде 44%. Данас, ево у 2014. години 1. септембра је то већ неких скоро 77%, што је сам показатељ да је тај споразум добар.

Оно што је потребно јесте, пре свега омогућити, када имамо отворено тржиште ЕУ и када имамо сада могућност, наравно значајно повећање извоза у Руску Федерацију, омогућити да се све процедуре, о којима сам говорио ево већ у задњих 16 минута, смање, да људи могу нормално и лакше да отварају фирме.

Наравно да и процедура, да не говорим више о свему ономе што сам говорио о самом стечају, буде једноставнији и код затварања фирми. Али, оно што је преко потребно, када сам већ говорио о сивој економији, и са тиме ћу лагано завршити овај мој говор, јесте господине Сертићу покушајте да мала и средња предузећа помогнете, да мале занатске радње, то су стотине хиљада људи који су у овом тренутку у сивој зони и који би само када би се по један човек пријављивао омогућило значајно повећање запослености и прихода, како републичких, тако и локалних буџета.

На крају, господине Сертићу, желим вам сваку срећу на месту министра привреде. Имаћете у мени и у мојим колегама посланицима Нове Србије искрене сараднике. Већ сте из овог мог излагања могли увидети да једноставно може помоћи бар саветима да покушамо ове велике проблеме у којима је тренутно српска привреда прођемо што лакше, и да већ за неке две године 2016. године кажемо да смо урадили домаћи задатак и да смо бар две ствари решили, а то су фирме у реструктурирању и то је оно што је за нас најважније професионализација јавних предузећа и смањење сиве економије. Хвала.

ПРЕДСЕДНИК: Сагласно члану 27. и члану 87. ставови 2. и 3. Пословника Народне скупштине, обавештавам вас да ће Народна скупштина данас радити и после 18.00 часова због потребе да што пре изабере министра привреде.

Реч има народни посланик Драган Марковић. Изволите.

ДРАГАН МАРКОВИЋ: Поштована председнице Скупштине, први потпредседниче Владе, господине Сертићу, веома ми је драго што сте ви кандидат за министра привреде. Јединствена Србија ће гласати за вас, имајући у виду да имате привредно искуство сигуран сам да се разликујете од претходних министара који су обављали функцију коју ћете ви обављати у наредном временском периоду.

Ви и ја смо се састали пре годину дана са једном вашом делегацијом у Јагодини и после вашег одласка из Јагодине сам констатовао да заслужујете неке министарску функцију, а не знам да ли се сећате да сам тада и на том састанку сам исто то рекао.

Шта су приоритети министра привреде? Приоритети министра привреде у овом временском периоду су како да помогнемо фабрикама које раде, како да помогнемо фабрикама и предузећима у реструктурирању, имајући у виду да до краја године ће те фабрике имати неки други статус. Неке ће бити приватизоване, радиће, живеће од свог рада, а неке ће доживети ликвидацију.

Да не правимо исте грешке као што смо правили када су неки продавали фабрике и предузећа у Србији и да су једни исти куповали, односно једно лице или једна фирма, један субјект је куповао по пет, десет или петнаест предузећа и фабрика, а да претходно се није водило рачуна да ли његово матично предузеће има бонитет, односно да ли је на време плаћало све оно што се зове обавеза. Надам се да такву грешку у наредном временском периоду нећемо направити.

Молим вас да престанемо да правимо лош маркетинг у Србији, фабрикама које су у реструктурирању. Сигуран сам да то не ради Влада Републике Србије, ни министри Владе, ни председник Владе, раде неки други због јаких конкуренција и сада ако се нешто производи у Србији већ 50 година, налази се начин како да се угрува то предузеће или фабрика, да је њихова технологија производње застарела, да не могу да изађу на тендер, јер не могу да произведу без аванса оно што желите да купите итд.

То је веома важно у наредном временском периоду и већ за наредних месец дана треба да дате неко саопштење тим људима који раде у тим фабрикама, које су то фабрике које у овом тренутку имају неку здраву будућност и да раде уз помоћ Владе Републике Србије, јер видим да ће Влада давати динарске кредите, што је веома важно имајући у виду да је курс евра почео да расте у последњем временском периоду.

Имамо доста фабрика у Србији и треба направити један предлог да могу и локалне самоуправе, уколико сматрају да постоји неко предузеће или фабрика која се приватизује, а да због лошег менаџмента рада су лоше последњих година, да има право локална самоуправа да изађе на тендер и да купи то предузеће, како би сачувало и радна места и све остало.

Приватизација која је извршена од 2000. до 2003. године је приватизовала само добре, успешне фабрике и добра предузећа. Приватизовали смо нпр. цементару у Параћину, а говорили су нам да ће бити јефтинија цена цемента, да ће бити много лакше куповати цемент итд. Шта смо добили? Остало је 80% радника без посла, имали смо у Параћину преко 50 приватних предузетника који су запошљавали од 50-100 радника, који су радили са цементом или га прерађивали. Да такве грешке у наредном врменском периоду не правимо.

Продали смо фабрике дувана, а познато је да смо ми друга држава у Европи по броју пушача итд. Треба знати како да продате лошу краву из штале, а не да продате најбољу краву, а за вас да оставите ону најлошију где нема довољно млека ни за ваше чланове породице, а камоли да дођете до пара или да продате.

Министарство привреде мора да сарађује са Министарством пољопривреде и Министарством просвете. У овом тренутку пољопривредницима не треба технологија за производњу. Никада се нисам слагао да ми шаљу неке експерте из Београда да дођу у Јагодину да ми едукују пољопривредне произвођаче, а моји пољопривредни произвођачи као и сви остали пољопривредни произвођачи у Србији боље познају квалитет земљишта, колико то ђубрива треба да се баци на хектар земље, колико литара нафте итд, да се обради један хектар земље. Када ово кажем не мислим на ову владу која је направљена пре неколико месеци, не мислим на ону Владу коју је водио Ивица Дачић.

Значи, веома је важно да видимо шта је то што се извозило у Русију из земаља ЕУ. Ево, ја сам водио привредну делегацију и пољопривреднике у Грчку, вратио сам се прекјуче, били смо четири дана тамо, било је 210 пољопривредника, привредника, запослених у дечијем вртићу. Обишли смо неколико пољопривредних добара. Веровали или не, услове које имају Грци да чувају и производе месо, односно да чувају стоку ништа нису бољи услови него услови које имају наши пољопривредни произвођачи, али за њих је било битно да имају тржиште, загарантовану цену, сигурног купца. То недостаје у Србији.

У овом тренутку треба најмање пара за програм који се зове - хајде да кажемо то нашим пољопривредним произвођачима шта ће да сеју следеће године. Сада да извршите анкету нико живи не зна да ли ће моћи да прода кукуруз, не знам, кромпир, парадајз, паприку и оно што се производи у Србији. Ја сам сазнао који су то градови у Русији, у које то градове су Грци извозили из региона Пела и из региона Пиреиа. То су два региона која се баве највише пољопривредном производњом и већ ћу да вас информишем писменим путем, да видимо како ми можемо да заузмемо то тржиште.

Пољопривредни произвођачи у овом тренутку најтеже живе од свих субјеката који се баве неким послом, а највише раде и имају најтеже послове. Значи, они не траже паре од државе, већ да се држава не бави само статистиком. Ево, пре неки дан смо чули, али опет то не важи за ову владу, значи није критика за ову владу, како, не знам, 600 хиљада свиња мање је произведено последње две године него што је произведено ранијих година, не знам колико телади, јунади итд. Ми дамо податак и ту станемо. Морамо да се бавимо проблемом зашто је толико килограма, комада мање произведено, да ли је увоз направио конкуренцију српским пољопривредницима или нешто друго.

Зашто сам рекао и просвета мора да сарађује са вама? Ми у Јагодини имамо проблем. Пет италијанских фабрика се прави, три фабрике смо отворили и нећемо имати кога да запослимо у ове две друге фабрике које се отварају. Зашто? Зато што ђаци када заврше средњу школу, 90% њих упише факултет и они неће са факултетима да раде у погону итд.

Мој савет је, ако неко жели да упише факултет, а хоће посао одмах, да ради са средњом школом, да ванредно завршава факултет и да сам себе школује и да држава каже – следеће године угасићемо смерове, ако имамо електротехничке смерове или нешто друго, кажемо – наредних десет година нема посла за ове смерове. Шта има? Има за столаре, има за шнајдере, има за вариоце, има за браваре, има за погонске електричаре, за оне електричаре, инсталатере, да ми кроз десет година ако неко прави кућу неће имати ко да уведе струју у кућу, јер ће ови стари да оду у пензију.

Даље, шта је проблем. Деци морамо да дајемо савете, а не оно што они желе. Познато је да све девојчице желе да буду васпитачице, лекари или учитељи. Та три занимања данас у Србији има највише на бироу за запошљавање и ми немамо где да запослимо те младе људе. Као некада каже – пусти дете да упише шта оно жели и шта воли. Јесте, шта жели и шта воли, али не може да се запосли са том струком када заврши ту школу или тај факултет. То је такође везано за вашу област и за нова радна места.

Шта је то што се зове улагање, а да паре не пропадну? У овом тренутку држава не може да улаже у велике гиганте који су пропали, а технологија производње застарела. Хајде да видимо са онима који остају без посла или су остали без посла, а неки су мајстори или стручњаци који су радили у неким предузећима и фабрикама, да видимо да им дамо породични кредит, где се породица запошљава.

Породична предузећа нигде у Европи нису пропала зато што породично предузеће не потписује штетне уговоре и зато што породично предузеће води рачуна шта је то што је пласман или његов производ, шта је то што је сигурност и на тај начин у великој маси да запослимо и велики број радника и да омогућимо онима који живе, а поготово на селу да могу да остану и даље са својом децом да живе на селу.

Не слажем се са дискутантима који кажу – не треба давати паре страним инвеститорима, да им дамо субвенцију. Људи, само да вам кажем, обишао сам 20 држава у последње три године, а последњих годину и по дана све државе из којих су долазили инвеститори у нашу државу, у Бугарску, у Чешку, у Румунију и не знам где још, те државе сада дају већу субвенцију него што даје Република Србија, и не субвенцију за новозапослене раднике, него субвенцију на основу процене вредности машина које има тај субјект, а жели да оде из те државе. То морамо да радимо ми који немамо високе функције.

Много је теже председнику Владе, вама као министру, господину Дачићу као министру иностраних послова да оде код свог колеге и да каже – хајде ти мени сада дај неку фабрику да ја ту фабрику одведем у Србију. Наравно да ће онај већи – колега, ви сте промашили тему, не желим да ми одлазе привредници из моје државе у вашу, већ да задржим те привреднике.

Зато ми који немамо високе функције, чак и посланици и председници разноразних одбора и та међудржавна пријатељства, да не буде руско-српско посланичко пријатељство да једемо, пијемо и играмо фудбал. Малопре сам чуо да кажу да иду да играју фудбал, а имају обе леве ноге и сада ће ови посланици да иду да играју фудбал. Људи, да искористимо то пријатељство и овај временски период.

У привреди, они који се баве привредом, зна то и Феман, знате то и ви господине Жељко, да у привреди када изгубите један дан и месец дана не можете никада више да вратите.

Шта још? Ниједна делатност, ниједна област не траје вечно. Зашто сте ви имали компаније у којима сте имали више делатности? На две изгубите, на две буде салдо нула, на две зарадите и тако сте годинама пословали. Мислим да сада привредници не знају које су то делатности будућности и занимања и да они кажу – ми ћемо сада да уложимо оволико или онолико пара и да станемо на економске ноге.

Да вам кажем, последњих десет година у Србији ако желите да не пропаднете могли сте да имате улагање које ћете вратити за шест месеци. Ако имате улагање које ћете да вратите за пет година, онда сте пропали. Зашто? Зато што се мењају закони, губи се тржиште, конкуренција је веома јака. Потписали смо доста међународних уговора и Цефта и не знам шта још смо потписали, где стварамо могућност и право онима који су нас наводно ставили на листу чекања да уђемо у ЕУ.

Један сам од бораца и Јединствена Србија за улазак у ЕУ и престигли смо 2008. године, али и данас као и 2008. године, стално нам говоре како смо ми на прагу и стално неки нови услови. Имамо срећу што је министар иностраних послова Ивица Дачић, па је он флексибилан човек, веома толерантан и он зна како разговарати са тим међународним субјектима који кроје српску капу и грађанима Србије и одлучују шта ћемо ми имати за ручак.

Нисам зато да ми он одређује шта ћемо имати за ручак? Ја сам за то да држава Србија има поштовање да смо ми независна држава и да нас не терају да се тучемо са братом или да брату завијамо славину, он њему или ми нама, као што и ви господине министре и господин Дачић ако се неко наљути на њега он не каже целом друштву немој са њим да разговараш. То је најпростији начин како бих објаснио том неком међународном субјекту ако ме тера да уведем санкције Русији итд.

Значи, ми смо неутрална држава, поштујемо све, наравно и оне који су нас бомбардовали и оне који су стисли дугме да се бомбардује Србија ничим нисмо изазвали и тек сада историја показује колико смо ми били велика жртва. Наша срећа је и што је председник Владе такав да не прихвата никакав ултиматум и да не може нама нико више да одређује и да ми сваке недеље и сваког месеца доносимо неке међународне законе, а да ти закони могу да се доносе у земљама чланице ЕУ, тамо су велике плате.

Нико не говори колике су плате у Аустрији, Швајцарској, Немачкој, Француској, него говоре које су цене услуга, оно што се зове инфостан да је овде у Србији много јефтиније, а да је тамо скупље, наравно и та предузећа морају да имају редовну наплату итд.

Исто тако се не слажем са претходним говорницима који кажу, не треба државни органи да имају високе плате. Па, не може министар Жељко који је зарађивао 30.000 евра месечно, поштеним радом, да каже - сад ћеш ти Жељко да радиш за 100.000 динара. Да ли ће тај Жељко да има вољу да иде на посао? Да ли ће остали министри?

Ту подршку морамо да дамо и премијеру и она предузећа јавна која су успешна мора директора и менаџмент да стимулише. Они који су пропали, мењамо директоре, ако и то не прође, мењамо начин производње или услуге, ако и то не прође, убацујемо нову делатност у то предузеће и кажемо област или делатност коју се ви бавите више није профитабилна.

Веома је чудно како то сада објаснити неком да гувернер Народне банке као има 500.000 динара плату, па је то много. Није много. Да сам ја неко стимулисао бих сваког од министара. Дачић министар унутрашњих послова, ако је отишао у Француску или негде направио посао, он мора да има стимулацију.

Каже - хеј људи, ми то радимо сви јер волимо Србију. Па, наравно воли Србију, а не може целог века да радиш џабе, а са друге стране да неко други има користи, а да ти бринеш о сваком човеку који живи у Србији. Ево и то је мој предлог и председнику Владе да се направи један критеријум и стимулација, јер ако ми имамо исте плате, иста вредновања онда нема мотива за рад и мора да се направи и градација да знамо шта је то мало, шта је то мало веће, шта је оно што се зове највеће.

Био сам 25 година у привреди, више нисам власник предузећа, али тако сам радио и једино тако може да ти да резултат, ако си транспортно предузеће тај неће да ти украде нафту, ако је возач „Ласте“ или не знам шта онај шеф неће да дели да не знам узима више нафту него што троше аутобуси са возачима, биће сви задовољни.

Тако се ради у другим државама. Зашто ми немамо способне кадрове у Србији? Људи, ми немамо способне кадрове. Способни кадрови су побегли или су власници предузећа, али ако си власник предузећа онда не знам сваког дана си на неком удару или си отишао или су отишли негде у неку другу државу.

Драго ми је што је председник Владе позвао неколико успешних привредника и да види ако они критикују Владу, онда дођите овамо, и ево теби, ти ћеш бити директор Железнице, па да видимо да ти као неко ко критикује, а успешан си привредник, да видимо како ћеш то предузеће извести на пут и да нико не остане без посла, да се повећа промет итд.

Јединствена Србија ће подржати вас, господине Жељко, за министра. Подржавамо све оно што је до сада радила Влада Републике Србије и могу да вам кажем да Влада Републике Србије има веома висок међународни рејтинг, а то је добро за оне који желе да раде и да стварају у Србији. Хвала вам.

ПРЕДСЕДНИК: Хвала и вама. Реч има доктор Сулејман Угљанин. Изволите.

СУЛЕЈМАН УГЉАНИН: Уважени чланови Владе, колеге посланици, парламент данас расправља о избору новог члана Владе, односно о избору новог министра привреде. Ако имамо у виду општу економску ситуацију у земљи, стање у коме живе наши грађани, можемо рећи слободно да данас парламент бира једног од најважнијих министара, једног од најважнијих чланова Владе, односно министра од кога читава држава много очекује.

Тврдим да је предложени кандидат добар, озбиљан кандидат, али је питање велико хоће ли ова влада пружити прилику овом искусном и способном кандидату да покаже шта зна или ће да га спутава. Ово говорим на основу мог лошег искуства, јер за шест година бављења одрживим развојем недовољно развијених подручја, за тих 46 најнеразвијених општина у Србији, те две владе су издвајале у просеку 0,047% од државног буџета. Значи, ни пола промила.

Зато инсистирам и говорим вама колеге посланици, а и члановима Владе, да је кандидат добар, да има све квалитете, има способности, али је питање колико ће он имати подршку своје Владе.

Имајући у виду компактност ове владе, која има стабилну скупштинску већину, очекује се да ће овај кандидат добити прилику да много учини за све грађане ове земље.

Ако погледамо привредну активност, инвестиције, улагања у Србију, опет говорим о ономе што је било до сада, кључ нашег проблема јесте неуравнотеженост у развоју. До сада смо имали 46 неразвијених општина које су када гледамо овако симболично за државни буџет исто као када на једној посуди имате 46 малих отвора кроз које стално нешто отиче, и колико год сипате одозго стално се губи.

Док се ту ти отвори не затворе, односно док не изградимо стимулативни амбијент, енергетску и путну инфраструктуру у тим неразвијеним општинама, не створимо стимулативни амбијент за страна улагања и за улагања наших богатих људи, нема перспективе да изађемо из овако тешке ситуације.

Када о томе говорим, а видећете и сами, ако погледамо најнеразвијеније крајеве наше, првенствено Санџак, који је најудаљенији од Београда, тамо је незапосленост у просеку 52%, док је у остатку државе 26%.

Узмимо Црну Траву, такође један врло далеки део од Београда, узмимо Трговиште, Прешевску долину, узмимо Мерошину, Куршумлију, Пландиште и Житиште, они јесу мало ближе, Нову Црњу, али уопште, видите, што даље од очију, даље од срца.

Скрећем вам пажњу као квалитетном привреднику, као одговорном човеку да се позабавите тим питањима, односно да условите Владу да подржи вашу стратегију, а као што је вама познато, и сами сте били учесници у томе да у мом мандату имате у вашем саставу један изванредно уходан тим стручних, искусних, вредних људи, који су радили заједно са мном и са Факултетом организационих наука седмогодишњи план развоја Републике Србије, посебно неразвијених подручја за 2013. до 2020. године, који се слаже са пројектованим буџетом ЕУ, што је врло важно. Мислим да ће тај тим бити вама од врло велике помоћи, јер они и лично знају стање на терену, малтене директно знају и сваки извор и сваку кућу у тим неразвијеним општинама.

Када говоримо о стварању инфраструктуре, посебно говорим о путној и енергетској инфраструктури. Зато вам предлажем, уважени господине Сертић, да ви убедите ваше колеге у Влади да не само ви него и друга министарства, посебно Министарство инфраструктуре и енергетике, планирају средства за израду пројектне документације, првенствено за енергетску и путну инфраструктуру и пројектне документације за развојне пројекте у недовољно развијеним подручјима, првенствено у Санџаку, где се већ деценијама ништа не инвестира.

Зашто ово говорим? Као човек који је ушао у сву суштину тих неразвијеним подручја могу да вам кажем да ниједна од ових наших 46 неразвијених општина, а сада ћемо имати још двадесетак нових неразвијених општина које су од врло развијених, након мајских поплава, запале у тешку економску ситуацију и оне сада већ спадају у ред најнеразвијених. Ако то имамо у виду, ниједна од тих општина, 46 плус ових 20, будите сигурни, неће имати могућности, нити ће њихови одборници дати подршку предлагачу да издвоји огромна средства потребна за израду пројектне документације за развојне пројекте.

Зато је врло важно, говорим не зато што ви то не знате, него као човек са личним искуством да предложите вашим колегама да сва министарства са свог аспекта, посебно Министарство енергетике, Министарство животне средине и Министарство инфраструктуре, односно за израду путне мреже, да планирају средства односно програм израде пројектне документације.

Видећете, то је огромна цифра. Ако ви са тим неразвијеним општинама заједно сачините програм финансирања пројектне документације за путну и енергетску инфраструктуру и другу која се тиче заштите животне средине, прочишћавање отпадних вода итд, то су огромне паре са којима се морате појавити пред ЕУ, да они из свог седмогодишњег буџета финансирају, одобре вам средства, одобре средства нашим општинама да израдимо пројектну документацију са којом ће онда стећи услов да, када Европска унија распише конкурс за финансирање тих пројекта, могу да конкуришу.

Ако сачекамо неспремни да Европа распише конкурс, а наше општине немају пројектну документацију, онда је пропала ствар и бићемо криви за неповлачење средстава која нам је нудила ЕУ.

Знате и сами да ако ми не искористимо европске паре за израду путне мреже, која је основ будућег туризма, а знамо даље за развој пољопривреде, привреде, а знамо да је Србија једна изванредна земља, европска, могу да кажем будућа и туристичка и привредна дестинација. Ако то не искористимо и не урадимо из европских пара, нпр. прочистаче ових вода, него и даље будемо изливали фекалне и друге канализације у речна корита, плаћаћемо велике пенале ЕУ и падаћемо у све већи и већи финансијски амбис.

Имао сам прилику да у скоро своја два мандата радим са овим неразвијеним подручјима и морам да подсетим све странке, свих седам изборних листи, које чине овај парламент, седам, да кажем, начина гледања на наш живот и наш развој, да ће нови министар имати врло тешпку ситуацију, због небриге свих ранијих влада од 1990. године па до данас према неразвијеним општинама и ако узмемо само од 2005. године, па до данас, задњих тих десетак година, видећете, будући министре, да је врло био некоректан однос свих влада према неразвијеним подручјима.

Стимулативна средства која су давана из државног буџета и међународна средства која су инвестирана у нашу земљу, видећете да је само 3,15% тих средстава давано у неразвијена подручја.

Од средстава која смо ми давали из Фонда за развој и појединачно министарства која су давала за одрживи развој неразвијених подручја, видећете да се у неразвијеним општинама по глави становника давало нешто мало мање од 9.000 динара, а у остатку Србије у развијеним 19.300 динара по глави становника. То је она несразмера која је рушила све нас.

Ако видите стране инвестиције, од свих страних инвестиција од 2005. године до данас, преко 15 милијарди евра, само је 1% тих страних инвестиција у ових 46 неразвијених општина.

Ако узмете стимулације које је давала држава за запошљавање људи, видећете да је у неразвијеним општинама највећа субвенција инвеститорима који су отварали фабрике у неразвијеним општинама била 4.700 евра по запосленом раднику, док у другим развијеним општинама је ишло и до 10.000 по запосленом раднику.

Из овога сам покушао да вам кажем и да завршим ову тужну причу о небризи свих ранијих влада према, и оне две у којима сам ја био са две реконструкције, да су те две владе раздвајале за неразвијене општине само 0,047% од државног буџета.

То вама говорим да се изборите за бољу позицију, а да би у свему овоме успели, предлажем као ваш лични пријатељ, као човек који вам жели добро и као посланик који жели добро нашој читавој земљи, желим вам успеха у раду и још једном кажем, рачунајте на оних двадесетак људи у вашем тиму, то су млади, способни, образовани и врло искусни стручњаци који су лично са мном обишли сваку неразвијену општину, ви њих добро знате и лично, јер су они учествовали у изради ове стратегије одрживог развоја Републике Србије, који се слаже са пројектованим буџетом ЕУ од 2014. до 2020. године.

Предлажем вам да инсистирате на овоме на чему сам ја инсистирао као бивши министар без портфеља задужен за одрживи развој, да инсистирате на оснивању посебног фонда за одрживи развој недовољно развијених подручја, за оснивање привредне коморе првенствено у Санџаку и другим неразвијеним подручјима Републике Србије, инвестирање канцеларије агенције за промоцију извоза и страна улагања управо у Санџаку и другим неразвијеним подручјима и да посебно инсистирате код ваших колега, других министара, да у свој буџета који ће сада бити, а и за наредну годину, да предвиде средства са којима ће се они појавити са захтевом код Европске комисије, а из наших пара да се уврсте пројекти неразвијених општина, развојни пројекти, инфраструктурни, енергетски и други развојни пројекти неразвијених општина за стварање стимулативног амбијента и за домаћа и страна улагања.

Не бих желео да вам држим предавање о томе шта ви треба да радите. Ми се знамо и као пријатељи. Ви сте били врло коректни у нашој сарадњи и ја вам желим успеха у вашем даљем раду. Сматрам да ће онај тим с којим са ја врло добро радио бити вама од велике помоћи. У дану за гласање, а то је данас, знајте да ће СДА Санџака подржати ваше именовање за министра привреде и желим вам успеха у раду.

ПРЕДСЕДНИК: Реч има народни посланик Ђорђе Стојшић.

ЂОРЂЕ СТОЈШИЋ: Поштована председнице, захваљујем. Поштовани потпредседниче Владе, господине Сертићу, даме и господо народни посланици, посао који је пред будућим министром привреде, сложићемо се сви, да ли из опозиције или из странака владајуће коалиције, изузетно је важан и мислим да смо дошли у ситуацију као земља да би могли имати премијера који је уједно и министар привреде и министар финансија, као што смо имали премијера и министра полиције, јер је то својевремено исто била важна функција. Данас смо у таквој економској ситуацији да би ове три функције могле да се обједине.

Суочавамо се ове године са негативним привредним растом од -1% и курсом који, ево видимо, из дана у дан скаче, али проблеми наше привреде су структурне природе и мислим да о томе не треба данас да ја овде држим предавање, јер тога смо мање-више сви свесни.

Главни проблем наше привреде је само један, а то је што нико не жели да купи оно што ми производимо ни по једној цени. У протеклих 25 година ми смо изгубили технологију, изгубили смо тржишта и данас плаћамо цену свега тога. Неки кажу да смо ми у економској кризи, али у кризи смо у односу на можда 2005, 2006. годину, што је била кратка експанзија проузрокована искључиво експанзијом кредитне активности и доласком многобројних страних банака које су овде кредитирале како физичка, тако и правна лица. Данас ми плаћамо цену тога.

Навешћу један кратак податак, господину Дачићу се то можда буде свидело. Кажу – Тито је некад узимао кредите, па смо се тако развијали, али мислим да би требало знати да је страни дуг некада био 20 милијарди долара, а БДП бивше Југославије је тада био 70 милијарди, што је неких 26%-27%. Данас, у бившој републици, БДП је 240 милијарди долара, а укупан страни дуг је 140 милијарди долара, што је око 60% БДП.

Не само ми, него све земље у региону су у изузетно лошој финансијској ситуацији. Када говоримо о опоравку реалног сектора, ја сам и раније наглашавао да је изузетно важно да се осврнемо на то да је практично цео реални сектор талац финансијског, с обзиром да су ненаплатива потраживања данас у банкама негде око 30%.

Постоје решења која су примењена у другим земљама, а то је да је држава извукла практично сву ту лошу активу из банака и практично конвертовала сва та потраживања у капитал, а касније тај капитал приватизовала на тржиштима капитала, која ми такође немамо, тако да неки модели сигурно постоје.

Нажалост, од када је почела тзв. економска криза 2008. године, ништа од тога није урађено. Стварно подржавам напоре да се појединачни случајеви реше и да се до краја спроведе приватизација, али без неких системских решења, односно стварања амбијента у којем привреда уопште може да функционише, то свакако неће бити могуће и ту пре свега мислим на правну сигурност и мислим на тржиште капитала, које ми данас апсолутно немамо. Нити имате трговање акцијама, нити имате трговање обвезница дугом, ни примарном, ни секундарном, ничим.

Такође, волео бих да имамо седницу Скупштине једном приликом овде, где ће осим министра привреде бити присутни министар финансија и гувернерка НБС, јер без фискалне монетарне политике, који су усаглашени са оним што ћете ви радити, тешко ћете спровести било какве реформе.

Није све до сада било лоше што се радило у домену привреде. Мислим да је Сиепа радила добар посао. Можемо се спорити око тога како су субвенције дељене, али долазим из локалне самоуправе Сремска Митровица и тамо су дефакто дошли одређени инвеститори који, да није било људи из Сиепа, односно тог система, сигурно тамо не би дошли.

Други је проблем да су инвеститори слати у локалне самоуправе где је неко имао политички интерес итд, али тај систем је донекле функционисао. Мислим да је та институција била кадровски оспособљена да обавља тај посао.

Као што рекох, локална самоуправа из које долазим је некада била индустријски центар Срема. Имали смо тамо извоз локалне привреде преко 100 милиона долара годишње. Ту је био „Митрос“ као велика кланица, „Матроз“ је био једина фабрика целулозе и папира, млекара, шећерана, дрвни комбинат „Митросрем“ итд. Ништа од тога данас није у функцији. Већина тих правних лица је у стечају. „Митросрем“ је једини у некој сивој зони, јер је одузет бившим власницима, додуше, привремено. Људи који воде данас локалну самоуправу, иако покушавају да многе од тих проблема реше, нису у могућности, из разлога што они немају утицај на оно што раде или стечајни управници или судови или Министарство привреде.

Наравно, ви не можете решавати сваки од тих појединачних случајева, али било би добро да као човек са великим искуством формирате тим у Министарству који много брже и боље може да се бави таквим стварима.

Што се тиче угледа наше земље, он се мери на само један начин, а то је кредитни рејтинг, који је тренутно ББ минус у „Стандард и Пуру“, односно изгледи су негативни.

Ми имамо све макропоказатеље који су негативни, платно-билансна позиција, однос увоза и извоза, буџетски дефицит, привредни раст, незапосленост итд.

Када се прича о економији, увек се прича о томе како ће се до краја спровести приватизација, односно како ће се држава отарасити буквално тих предузећа која су заостала, али нико никада не спомиње како ћемо генерисати привредни раст у смислу да дођемо на ниво макар индустријске производње из 1989. године, која је сада пола од онога што смо имали, а то нећемо моћи без свеобухватне стратегије развоја економске политике, која укључује и ове остале мере које сам навео.

Мислим да је улагање у мрежу судова, у правну сигурност, у катастар, далеко важније, чак и од дељења субвенција странцима, јер управо тај рејтинг наше земље је заснован на томе да ли овде неко ко улаже има правну сигурност или не, за које време може да добије дозволе, за које време може да се укњижи, да ли се стечај стварно спроводи или повериоци немају никаква права, него се пита искључиво суд и стечајни управник итд.

На мапи инвестиционе Европе, Србија је, нажалост, и даље још увек црна рупа. По последњим подацима, ви имате милијарду и 300 милијарди долара средстава која су private equity фондови подигли за улагања глобално. Ниједан промил тога још увек није завршио у Србији, из разлога што нити овде имате структурирани начин како можете да уложите, нити имате пројекте који се активно нуде страним инвеститорима у иностранству.

Ми седимо овде и чекамо да неко дође да инвестира, а немамо још увек ниједан пример у Србији да је неко дошао, инвестирао и зарадио. Ми желимо да неко инвестира, али да му ми наметнемо услове под којима ће то моћи да уради. Што се тиче тога да ли има неки принос на капитал или нема, то, на крају крајева, није наш проблем.

Неке ствари могу да се ураде. Мислим да оријентација ка Цефти и ка региону је примарна, јер приче да ћемо ми угрозити извоз ЕУ на руско тржиште апсолутно су нереалне, с обзиром да ни комарце не можемо да попрскамо како треба, а не да угрожавамо извоз прехрамбене индустрије ЕУ на руско тржиште. Не можемо ништа да произведемо, ни у минималним количинама. Цефта је нешто што је реално. Хрватска, Босна и Херцеговина, Црна Гора, Македонија, Словенија, то може да буде наше тржиште.

Стварање претпоставки да се развије тржиште капитала, мислим да је од изузетне важности, као што је од изузетне важности и ово што сам рекао, да коначно покушамо да распетљамо реални сектор од финансијског сектора и да се, ако треба, држава појави као једини поверилац, емитује хартије од вредности и конвертује тај свој капитал, односно дугове у капитал предузећа и, ако треба, поново их прода, само да се актуелна ситуација деблокира.

Да ли ћете ви ту успети као министар, не знам. Ја вам у сваком случају желим пуно среће. Али, да би гласали за ваш избор, мислим да је потребно да чујемо далеко детаљнију и свеобухватнију анализу тренутне економске ситуације и структурне и суштинске правце развоја целокупне економске политике, а не решавање само појединих случајева.

Поздрављам долазак „Етихада“ и „Ер Србије“ и изградњу „Београда на води“, али, велика већина грађана наше земље неће бити у прилици нити да лети том авиокомпанијом, нити да купи станове од 8.000 евра по квадрату у центру Београда, а када се мрднете из Београда, осим када су поплаве, људи који овде одлучују о економској политици схватиће да је ситуација далеко, далеко лошија. Захваљујем.

ПРЕДСЕДАВАЈУЋИ (Константин Арсеновић): Хвала. Реч има народни посланик Милорад Мијатовић. Изволите.

МИЛОРАД МИЈАТОВИЋ: Поштовани потпредседниче, поштовани први потпредседниче Владе, даме и господо народни посланици, поштовани будући министре, одмах у почетку бих вам рекао да сте ви веома храбар човек. Прихватили сте једну ужарену фотељу, фотељу где су много веће шансе да не успете него да успете. Ваша храброст, ваше искуство, говори да волите изазове и самим тим СДПС ће гласати за ваш избор.

Добили сте једну ужарену фотељу. Зашто? Ми знамо какво је наслеђе у привреди Србије. Зар треба да наглашавам да ми још немамо бруто друштвени производ који смо имали 1989. године, да индустријска производња није ни 50%, то је малопре рекао и мој колега, имали смо једну накарадну пљачкашку приватизацију, где смо изгубили 400 хиљада радних места, мало тога производимо, а и то што производимо, углавном производимо за своје скромне потребе потрошње, јер за извоз мало тога остаје.

Транзиција у Србији траје 20 година. Најдуже од свих земаља у источној Европи, што нам заиста не служи на част. Али, то је наслеђено стање. Ми од вас очекујемо да ви кренете даље, да се заврше те приче, посебно ове приче око приватизације, око 502 предузећа, око предузећа у реструктурирању. Ми смо о томе у овом парламенту много расправљали, али чини ми се да је мало тога урађено. Стално причамо о реформама, а суштински, у претходном периоду, ми нисмо ништа учинили.

Ова влада је учинила прве кораке. Донела је реформске законе, Закон о приватизацији, Закон о стечају, Закон о раду, сет пореских закона, што значи да ви имате полазне поставке како даље да кренемо у регенерацију наше привреде.

Шта је прво што је потребно урадити? Потребно је индустријализовати Србију. Јер, практично смо уништили нашу индустрију, а није да не знамо производити. Ево, „Фијат“ показује да можемо производити. Знамо производити електромоторе, знамо производити много тога, међутим, све што је постојало, ми смо приватизацијом уништили и дошли смо до ситуације да имамо предимензиониран јавни сектор, где је запослено 800 хиљада људи, а у реалном сектору ради само 600 хиљада људи.

Када знамо да у том јавном сектору имамо веома велика предузећа која праве губитке, где имате мираз који је врло негативан, нећу да говорим о великим системима као што је ЖТП, као што су остала предузећа која и те како коштају ову државу, и само ту да се направе неки помаци, ми можемо урадити оно што је битно, што је важно, а то је да Србија почне да ради.

Свако онај ко запосли Србију, постићи ће врло велики резултат. Ова влада која је почела и која ради управо то и јесте главни циљ, да то урадимо, да имамо једну запослену Србију, где ће млади људи радити.

Али, ми морамо урадити и нешто што је болно. Нека предузећа која немају перспективу, која немају шансу, ми их морамо ликвидирати, ма колико се то нама чинило као тешко, људи ће остати без радних места, али заваравање које смо имали до сада пуно кошта Србију.

Мислим да ми имамо шансе. Без обзира на ово тешко стање које имамо, ми ипак имамо решења. Решења видим управо тамо где сте ви показали резултате – у малим и средњим предузећима, у породичним фирмама, управо у оним фирмама које ћемо субвенционисати да би даље могли да раде за велике системе. Ту видим шансу. Јер, мала, породична предузећа, а то је говорио колега Марковић, имају шансу и морају да имају шансу. Кад породица стане иза нечега, резултата мора бити. То је оно што морамо да знамо и што ћемо знати да радимо.

Говорили смо око предузећа у реструктурирању. Њих је 157- 160. Заиста, нека од тих предузећа имају шансу. Није могуће да неке делове „Прве петолетке“ не можемо ставити у погон, да живе и да раде. Није могуће да један „ПИК Бечеј“ не може да опстане на тржишту. Ради се о великој компанији.

Имамо много тих предузећа која бих споменуо, па чак да видимо и да причамо о томе зашто данас радници „Агрожива“ штрајкују глађу, да видимо где су шансе, где су могућности, ко је створио тај негативни мираз кредитима, оптерећењем, због лоших приватизација које су рађене у тим фирмама? Управо ту можемо да нађемо наше шансе, враћају се себи, својим предностима и својим могућностима.

Чињеница је да се од нас пуно очекује. Ви имате искуство у малим и средњим предузећима, имате искуство у Привредној комори Србије, коју сте водили веома добро. Ако су вас синдикати хвалили да добро радите посао и да сте осетљиви на социјални дијалог, то значи да имате квалитете.

Управо то и очекујемо да искажете на месту којем јесте. Ви сте део једног тима, реформске Владе Републике Србије и управо ту очекујем да ви имате свој оквир деловања. Ваш оквир деловања мора бити следећи - правно да донесете још неке законе који ће омогућити да привреда иде самостално, да се ослобађа превелике администрације, а да производња, односно тржиште регулише која су то предузећа која могу опстати и која треба да опстану. Једино тако можемо изаћи из овог ћорсокака који је наслеђен и привреде коју имамо.

Наравно, на крају да вам кажем и следеће, и министру финансија сам пожелео успеха у раду и среће, а вама желим много више среће, зато што ће вам она требати, јер сте добили један врло тежак ресор. Још нешто желим. Желим да дуго седите на тој фотељи. Зашто? Па зато што сте добро радили свој посао, зато што ћете запослити Србију, зато што ћете отварати нова радна места, а ко то учини у Србији он заслужује поштовање и сва признања. Социјалдемократска партија ће гласати за ваш избор. Хвала вам.

ПРЕДСЕДАВАЈУЋИ: Реч има посланик Милан Кркобабић.

МИЛАН КРКОБАБИЋ: Господине Арсеновићу, господине Дачићу, господине Сертићу, уважени народни посланици, поштовани грађани Србије који сад пратите овај наш рад, данас је тема изузетно битна и за овај парламент, за ову владу, за ову државу, за грађане Србије. Бирамо једног од кључних људи. Министарство привреде је кључно министарство и можда ова данашња камерна атмосфера у овом здању и одговара стању у српској привреди.

Српска привреда је умртвљена, тавори и пред вама је један заиста изузетно озбиљан задатак. Једноставно се дефинише, треба покренути привредну активност. То је веома лако рећи, али много је теже учинити.

Наравно, нећу понављати да смо у претходном периоду имали прилике да се обраћамо неколицини људи који су водили ово министарство. Зашто се нису задржали дуже? Одговор на то питање они морају да дају сами. Очито њихове идеје нису биле довољно утемељене и нису могле бити реализоване. Да ли су то биле праве идеје, ја такође не знам, али знам да ми поново данас на овој седници расправљамо и припремамо се за избор новог министра.

Пред вама су два кључна сектора. То је јавни сектор и реални сектор. Покушаћу да дам неке благонаклоне сугестије. Пре свега ево да заједно дефинишемо, да покушамо да отворимо и тај трећи сектор који егзистира у Европи, ви то добро знате, то је сектор социјалног предузетништва. Зашто говорим за оне који то мање знају?

Сектор социјалног предузетништва, ево надовезаћу се мало на честе цитате у овом здању од Маргарет Тачер, Дизраелија, па надаље у Великој Британији доноси до негде око 10% БДП. У Словенији проценат је негде седам до осам посто. Хајде да га покренемо у Србији па нека зарадимо, нека поправимо мало тај скор за два или три посто и слажете се са мном нећемо размишљати о томе да ли нам је буџет уравнотежен, да ли ћемо имати за нека нова давања или нећемо?

Значи, сектор социјалног предузетништва је нешто што исправља несавршености тржишне економије, нешто што егзистира у савременом свету, а укратко то је шанса за оне људе који на тржишту рада таворе, људе који на тржишту рада остају непрекидно и за које послодавци нису заинтересовани.

То су особе са инвалидитетом, избегла и расељена лица, то су припадници маргинализованих социјалних група, јер је оно што је у периоду транзиције веома битно то су мушкарци и жене који имају одређен број година. Премлади су још да би остварили српски сан, а то је пензија, а престари да би могли да раде. За њих морамо да нађемо посао и то је та шанса.

Ми смо као посланичка група, лично сам на том пројекту радио у граду Београду, имамо неке и опипљиве резултате, било је спремно и стоји. Намерно сам одустао да тај закон иде у скупштинску процедуру, јер закон као закон не значи ништа ако немамо у буџету издвојена средства да га подупремо и да омогућимо да функционише.

Ево једна од мојих сугестија је да размислимо и да пронађемо тих чаробних стотинак милиона евра које су по неким нашим рачуницама довољне као иницијална средства да покренемо тај трећи сектор. Он у оном организационом смислу подразумева различите видове, било занатске радње, било д.о.о. или нешто што је у Србији већ заборављено а морали би поново да освежимо, а то су породична предузећа о којима су колеге говориле, али пре свега бих навео концепт задругарства.

Концепт задругарства, и ви то врло добро знате као привредник, као човек који је водио Привредну комору, да концепт задругарства представља нешто што у западној Европи представља један битан сегмент. Србија као земља, рекао бих Светозара Марковића, од његових првих капиталних дела „Србија на истоку“, од управо концепта задругарства може много да очекује, пре свега у неразвијеним подручјима о којима је господин Угљанин говорио, па даље у руралним пределима.

Данас више немамо земљорадничке задруге, немамо стамбене задруге, немамо различите видове тих задруге које би омогућавале да људи сопственом иницијативом, удруженим малим средствима покрену неке ствари. Не можемо чекати само на крупне инвестиције. Њих по правилу неће бити, слажемо се и ви и ја.

Биће их уважени посланици, колеге, грађани Србије, када једна велика банка као рецимо Deuthsche bank или City bank стигне у Србију. Не верујем да ће стићи, убеђен сам да неће стићи. Долазе нам сурогати из западне Европске који су формирани за ово време транзиције. Крупне велике инвестиције прате велике банке, велике инвестиционе фондове.

Данас немамо развијено тржиште капитала. Ово што имамо је смешно и не може се тиме назвати, али то није домен вашег деловања. Због тога бих апеловао да у најскорије време имате веома тесну сарадњу са министром финансија, са гувернером Народне банке. Морате да хармонизујете политику привредног развоја са монетарном политиком, са кредитном политиком, са пореском политиком, са политиком курса динара. Уколико то немате хармонизовано и ако немате целовит концепт како изаћи из овога, бојим се да нећемо много урадити

Што се тиче реалног сектора, овде има људи из тог сектора који су успешни привредници, Драган Марковић је ту. Има још неколицина њих. Неки ће преузети јавне системе, ово је добра идеја да се преузме „Железница“. Човека који је спреман да преузме сам недавно чуо. Драго ми је да је као успешан привредник потврдио оно што већ говори, да у Србији нема вишка запослених, не у буквалном смислу, него има мањка посла и када су га питали да ли ће отпустити људе, рекао је - треба нам посао. Слажем се, у Србији је кључно да покренемо привредну активност и да прнађемо посао.

Оставићу реални сектор по страни, а посветићу се јер игром случаја се бавим јавним сектором. Говорићу о концепцији и функционисању јавних предузећа у Србији. Моја сугестија за вас је да би било веома упутно да пред народне посланике за рецимо, месец или два изађете и кажете, са једним показним примером и грађанима Србије, имамо та и та велика јавна предузећа, она запошљавају толико и толико људи, именовали смо директоре у тим предузећима, иза њих је једна пословна година 2013.

Ти људи и та јавна предузећа су остварили добитак или губитак. Тачно кажемо колико су остварили, какав је тај добитак и какав је тај губитак. Онда пред свима кажемо овде – ваш домаћи задатак је за њих да ЕПС, Телеком, Пошта, и да не набрајам редом, имају задатак да у идућој години имају добит најмање толико и толико и та добит иде у буџет Републике Србије.

Добит коју јавна предузећа у Србији уплаћују у буџет Републике Србије је жалосна, јадна, смешна. Један ЕПС чешки који је у власништву 2/3 чешке државе, а 1/3 је страни партнер уплаћује годишње 1,5 милијарди евра. Хоћу да знам колико уплаћује наш ЕПС, хоћу да знам колико уплаћује наш Телеком. Имам право то да кажем, јер систем који ја водим уплатиће у буџет 27 милиона евра чисто нето добити. Колега Ћирић је овде, он је представник опозиционе политичке партије, мој специјални саветник то може да потврди.

Инвестирали смо 46 милиона евра и задржали смо концепт одговорности интерне према запосленима у највишим стандардима које прописује Европа. Значи, ако можемо ми то да урадимо може то да уради и Лутрија Србије. Зашто не може да уради? Зашто не могу да ураде остала предузећа?

Друга сугестија, сва јавна предузећа нису иста, господине Сертићу. Има она која послују тржишно, знамо осам критеријума који одређују тржишно пословање, али постоје и она која су формирана не да би остварила добит него да би одрадила одређене ствари за грађане Србије.

Молио бих вас да се покрене иницијатива да дође до промене Закона о јавним предузећима где бисмо прецизно дефинисали и разврстали та јавна предузећа. Тренутно једино по чему се она разликују је да имају надзорни одбор од три или пет чланова. Смешна ствар, небитна. Или дводомно или једнодомно управљање, што апсолутно није битно.

Морамо да знамо која су то јавна предузећа која послују тржишно, која су то која не послују тржишно, али неопходна су, и да дефинитивно унапред кажемо – да, ова јавна предузећа су неопходна држави Србији у том и том временском периоду, ова нису и ићи ћемо у својинску трансформацију. То је моја сугестија за нови закон о јавним предузећима.

Што се тиче избора менаџмента, директора великих јавних предузећа, поштовани пријатељи, имам привилегију да сарађујем, да се чујем са људима који воде велике мултинационалне компаније. Замислите када би нека велика мултинационална компанија, рецимо Кока-Кола расписала конкурс за директора тог предузећа. Људи би се смејали.

За директоре јавних предузећа доводе се људи који имају интегритет, иза којих стоји непосредни резултат. Ти разговори се воде годинама, преговара се као са најеминентнијим, да би ме грађани Србије боље схватили, фудбалским тренерима. Када сам причао са људима из Тошибе о томе, насмејали су се и рекли – на такав конкурс би у Јапану стигло 20 милиона пријава, ЦВ који потпуно испуњавају услове.

Значи, Закон о јавним предузећима и избор директора, резултат и програм пословања тог јавног предузећа, те компаније, а доле црвено подвучено та корпорација, та компанија, то јавно предузеће у наредној пословној години оствариће добит толику и толику или, ако је имала пословни губитак, тај губитак ће бити смањен за толико и толико.

То је репер како треба радити и на који начин. Све ово друго је популарна прича за грађане Србије, симпатична прича о департизацији, нећемо да кажемо да је то човек из ове партије, али ћемо га наћи на конкурсу, име му се не зна, презиме још мање, бриљантно ће одрадити неке ствари за нас, а онда ће нестати, а ми ћемо рећи – па, господо, није он члан наше политичке партије. Ово су неке моје практичне сугестије.

Што се тиче сета закона који прати јавни сектор, указао бих на Закон о јавним набавкама. То ви врло добро знате, као и ја, да постоје уска грла и треба нешто радити, али бих вас молио да то не раде, не што умањујем вредност посланика Скупштине Србије у писању амандмана, у стручности, него би морали да раде људи непосредно из тих великих система или оних мањих који се дневно суочавају са таквим проблемима. То мора да буде корисна иницијатива.

Истовремено, један закон који је по мени битан, то је Закон о привредним друштвима који је у овој скупштини веома брзо усвојен. По мени захтева потпуну прераду, јер не представља никакав континуитет са оним законом који смо имали претходно, па ћу вам навести пример тзв. дводомног управљања у великим јавним предузећима.

Шта то значи практично? Ја имам још шест извршних директора. Тај закон каже да када ја одем њих шест данас треба да се договоре шта да раде, а он каже – свако има право да покрене какву хоће иницијативу. Замислите условно, под знацима навода, шест Срба који покушају данас да се договоре шта ће да ураде. Говорим вам у оперативном смислу, закон је лоше урађен, нема континуитет са нашим законодавством које је третирало привредну проблематику и захтевало би његово дорађивање. То је тај законодавни оквир који је нужно изменити.

Што се тиче овог сегмента јавног, он може да буде неко ко битно пуни буџет Републике Србије, потпуно сам у то убеђен и више сам него убеђен. То не значи да ми не идемо у својинску трансформацију, то не значи да не користимо модел да у једно велико јавно предузеће уђе страни капитал. То је веома пожељно. Не значи да не уђе ни страни менаџмент, али ми нешто смета код одлучивања.

Остао бих код идеје да држава Србија увек има ту златну картицу код одлучивања. Она је веома битна. Зашто? Рећи ћу вам, постоји један сегмент кога су се малопре колеге дотакле, то је финансијски сегмент, то су пословне банке. Ми имамо пет или шест банака у којима држава Србија има власништво. Ви то врло добро знате, да их не набрајам, Поштанска штедионица, Српска банка, Јубмес, Комерцијална итд. Шта је са тим банкама? Да ли су то отуђена индијанска племена, шта је то, државе у држави? Шта је са њиховом добити?

Могу да вам кажем интересантан податак. Ове четири државне банке, условно државне, направиле су ове године добит ни половину оне коју је имала Пошта Србије. То је срамота. Поставља се питање – чије смо ми то дугове намиривали у тим банкама? Држава Србија је власник тих банака, држава Србија је власник пакета акција у већини њих више од 50%. Према томе, ви имате право, апсолутно право да на исти начин разговарате са руководством тих банка као и са руководством јавних предузећа. Од њих исто имамо право да тражимо да на крају пословне године део те добити коју одредимо буде уплаћен у буџет Републике Србије.

Нећу да говорим о томе каква треба да буде кредитна политика у банкама које су у државном власништву. Молим вас, кредитну политику, пословну политику једне банке утврђује скупштина те банке, а у тој скупштини држава Србија има већину. Ако не можемо то да радимо у страним банкама, то је у реду, али можемо у нашим. То је једна моја сугестија, јер без тог споја, без хармонизоване кредитне, монетарне политике курса тешко да ћете имати праве инструменте за своје деловање и за свој рад.

Када сам већ код јавног сектора, напоменуо бих још нешто. имате већ довољно искуства као председник Привредне коморе и доста сте се сретали управо са јавним сектором. Неспорно је да постоји нешто што се зове аутодеструкција тих система. Имате систем велико јавно предузеће које је монополиста, које нема конкурента на тржишту, а истовремено се урушава.

Значи, то урушавање тог система није резултат деловања других система споља, није резултат оштре конкуренције, него слабости унутар тих система. То је тзв. феномен аутодеструкције тих система и он може у организационом кадровском смислу веома брзо да се превазиђе. Очекујем да ви тај проблем можете да решите не дуже од шест месеци.

То су унутрашње ствари. Те фирме, те компаније, та предузећа могу да направе такве организационе шеме да изведу одговорност од врха до дна, да повежу све не дуже од шест месеци да би могле да се окрену окружењу и да би могле да се носе са конкуренцијом која ће се појављивати на нашем тржишту.

То су неке моје најдобронамерније сугестије за које се надам да ћете их узети у разматрање. Оне за циљ имају просту ствар. Шта је мој мотив? Покретање привредне активности, пуњење буџета. То је начин да уравнотежимо буџет. То је начин, поштовани пријатељи, поштовани грађани Србије, да неко не размишља колико и када ће му бити смањене плате и пензије.

Пре него што дођемо до те тачке и да кажемо биће вам смањене плате и пензије, морамо јасно пред грађане Србије да изађемо и да кажемо – да, учинили смо све што смо могли, отклонили смо све слабости које су биле до нас, учинили смо све оно да покренемо привредну активност. Вама желим успех у раду. Ова реченица је битна. Ваш успех биће успех свих нас. Ово је Србија. Ваш неуспех, само ваш.

ПРЕДСЕДАВАЈУЋИ: Реч има посланик Борислав Стефановић.

БОРИСЛАВ СТЕФАНОВИЋ: Господине председавајући, поштоване колеге, поштовани први потредседниче Владе, господине Сертићу, неко је споменуо камерну атмосферу у српској скупштини, претходни уважени колега. И управо јесте то одраз, рекао бих, камерне атмосфере у нашој привреди.

Ви знате да је тренутно стање у нашој привреди, гледано у последње две године, а што има, а могу да кажем и као резултат и последицу лоших потеза из претходних година, дакле, никога не аболирам у овој ситуацији, заиста јако, јако лоше. Ви сте то чули претпостављам од сваког од колега који су данас говорили и чули сте отприлике да вам сви дају подршку. Ви сте се прихватили једног јако тешког посла.

Прво ћу кренути са мало више позитивних ствари везаних за оно што сте ви до сада радили. Ви сте човек који долази из Привредне коморе Србије где сте по мени били јако кратак период. За то време што сте били у Привредној комори, ваше колеге углавном говоре врло позитивно, то морам да истакнем. Такође, прати вас позитиван глас у смислу организације, повезивања струковног, да кажем еснафског, наших потенцијалних и извозника на Руској тржиште где сте исто урадили, чини ми се, позитиван посао.

Међутим, ви улазите сада у једну владу коју наравно подржавате јер сте члан владајуће странке, која ево у протекле две године заиста није успела да уради ниједан позитиван помак у нашој економији и нашој привреди. Бројеви су то који на жалост показују. Једини позитиван параметар је раст извоза. Раст извоза због „Фијата“. То свакако треба поздравити.

Као представник опозиције не желим да се овде данас свађам око вас, али је моја дужност да изнесем ствари које се тичу стања у нашој привреди, у најкраћим цртама и да кажем неколико речи око вас лично, као кандидата. То је просто обичај и нормална ствар када се бира нови министар.

Данашње стање у српској привреди је заиста и заиста јако лоше због тога што имамо стални раст пореза, стални раст покушаја државе да убира приходе, а непрекидан пад убирања тих истих прихода.

Да би грађани разумели, поштовани грађани дижу вам се непрекидно обавезе које морате да плаћате, а буџет има све већи дефицит. Сада је већ скоро 9% буџетски дефицит у Србији, што је апсолутни рекорд у Европи. Иако је господин Дачић то спомињао, имамо благи раст запослености у овом месецу, али када се погледа цео квартал и када се погледа нарочито период последње две године, од када сте ви на власти ми нажалост имамо раст незапослености. Иако су владајуће странке учиниле све да управо ова јавна предузећа о којима причамо напуне вашим страначким људима.

Демократска странка се залаже за то да се јавна предузећа заиста департизују и заиста на правим конкурсима да се људи бирају и да буду добро плаћени за то што ће да раде, и да је потпуно небитно ко је у којој странци, а не ову фингирану ситуацију какву имамо сада. Чак немамо ни фингирану него и даље имамо страначке људе који воде јавна предузећа, и воде их наравно апсолутно у губитке. Ви то знате. Једна од ствари са којима ћете се суочити.

Друга ствар са којом ћете се суочити је да у Србији непрекидно све поскупљује, а народ има реалан пад стандарда и не може више да плати ни основне дажбине, а камоли да обезбеди себи иоле пристојну егзистенцију. Ви припадате Влади која намерава да смањи плате и пензије. Демократска странка сматра да ако смањите плате и пензије, знам да нас неки ту у Влади ваши подржавају, али можда не могу да кажу, просто ће доћи до онога круга пропасти у српској економији где ће смањивањем плата и пензија пасти тражња, падањем тражње пашће и производња и трговинска активности, а самим тим ће нам пасти сви параметри за које ћете ви бити задужени. То је оно што нас искрено забрињава.

Сматрамо да је потпуно погрешна, у погрешном правцу усмерена политика Владе Србије. Она је постављена на неком хибриду неолибералног концепта. Тај хибрид се огледа некада у Тачеризму, некада у покушају невештог имитирања Ђинђића, некада Дизраелија, некада Путина, како мој уважени колега Живковић каже, а све је основа наравно теоријски Макс Вебер, али је суштина у томе да то грађанима Србије, уверени смо, нажалост не може донети никакав бољитак.

Привреда коју сада и економска ситуација коју преузимате је толико лоша да не могу да замислим да сте ви толико способни, толико стручни да то можете иоле да промените набоље. Ја бих волео, као грађанин Србије и сви које ми представљамо, који су равноправни грађани Србије, желели би да ви будете успешни у томе што радите.

Сумњамо у то. Зашто? Зато што сте ви четврти министар привреде у трећој влади Александара Вучића. Четврти, три министра пољопривреде сте променили, три министра финансија сте променили, три министра образовања и просвете сте променили, ви сте четврти, значи, ви сте мало изнад осталих. Долазите као четври.

Немогуће је остварити било какву привредну стабилност, предвидивост, планско гледање како ће се наша привреда даље развијати, ако ви господине Сертићу сада поново будете доведени у ситуацију да будете чувар плаже у зимском периоду. То је оно што нас брине.

Немојте да дозволите да све зависи од политичке воље једног човека. Ми Владу Србије гледамо као Владу у којој постоји један министар и остали су саветници, сем господина Дачића, који покушава некада успешно, некада не, да задржи и политички и идеолошки, а ако хоћете и програмски профил у тој влади, али са огромним проблемима, али о томе нећу да причам, о томе могу да причају колеге које данас у сали из СПС-а једине аплаудирају господину Дачићу, док СНС не аплаудира. Када ви будете можда добили прилику да говорите, биће обрнуто.

То показује, нажалост, морам то да кажем, заиста без намере да се свађам, да то показује један проблем, једно неразумевање и једну клицу нејединства у вашој коалицији. Ви то јако добро знате.

Није нормално, господине Сертићу, да вас ваде из коморе у којој мислим да сте радили врло коректно, да вас стављају да водите привреду. Да ту привреду преузимате у катастрофалном стању, да ми не знамо какав је програм, какав је план рада. Шта то конкретно значи. Шта ћете урадити са предузећима у реструктурирању? Неко их је данас помињао, преко 150. Где вам је социјални сегмент? Шта ће бити са људима који добију отпремнину? Колике ће бити отпремнине? Шта ће бити са тим људима? То су ствари које ви наслеђујете. Ту се слажем.

Такође, поставља се питање како ћете привући стране инвеститоре, а да нису инвеститори из Уједињених Арапских Емирата. Немамо ми ништа против њих, пре него што колеге устану да се буне, немамо ништа против њих, капитал је капитал, али он мора бити доведен у Србију по јасно предвиђеним правилима, на законски начин. Што је најважније за грађане Србије, на отворен начин, да људи виде о чему се ради. Све остало буди непрекидне сумње и непрекидно подозрење, и политичке битке које треба да водимо у јавности у Скупштини Србије. То не треба српској привреди. Српској привреди треба та финансијска инјекција која не постоји.

Волео бих да сте ви у јавности, пошто, нажалост, овде не можете, и ту се слажем са господином Дачићем, мислим да је ово једна катастрофална одредба која вама онемогућава да кажете, волео бих да чујем од вас бар у јавности шта планирате конкретно да урадите на плану развоја српске привреде, да се не своди све стално на то шта је воља председника Владе, коју ви сви спроводите капиларно, без могућности да уопште ишта кажете или урадите самостално, с једне стране и, с друге стране, да се та политика своди на то да се штеди, с једне стране, а с друге стране да се и даље ненормално екстензивно троше народне паре, при чему је прикупљање средстава на најнижем могућем нивоу.

Само грађевинска индустрија нам је сада мања за 28% у односу на претходну годину. Претходне године је била мања за 38% у односу на претходну. Сетите се колико су господина Дулића овде нападали, који је имао 40 и нешто процената виши степен ангажовања грађевинске индустрије. То је истина, а све остало су приче и политика.

Мене занима, рецимо, шта ћете ту да урадите? Мене занима како преко 200 хиљада привредних субјеката у Србији да подстакнете да, с једне стране, што није ваш посао, јер је то Министарство финансија, да плаћају порез и допринос, који су подигнути, да запосле нове људе како је премијер обећао, да људи купе квадрат стана у Београду за 200 евра, како је премијер обећао, да оду да раде у „Икарбус“, како је премијер обећао, да праве „мерцедес“ аутобус, кога нема, или да оду у фабрику чипова које нема или да оду да раде за „Етихад“ на уговор од чијих пет ставки је премијер представио две?

Ово је сад конкретна молба према вама. Молим вас као министра привреде и економије, човека који је политичка личност сад, дефинитивно, ви напуштате свет еснафа и свет послодаваца и улазите у свет политике, исто као и господин Вујовић, апсолутно исто, да ви учините све да јавности доставите што пре недостајућа три елемента уговора са „Етихадом“, да видимо колико је конкретно плаћено за шта, да видимо да ли је тачно два милиона евра за адвокатске услуге да су плаћене. Да ли је тачно? То мене интересује.

Мене занима како ћете да решите велике привредне системе на начин да се у јавности говори да ће, на пример, господин Костић да води „Железницу“, ево чули смо малопре, а никакав конкурс није спроведен, што је законска обавеза? Како мислите то да решимо?

Мене интересује, такође, шта ћете да урадите по питању ове продаје земљишта Арапима као Влада? Ево, може господин Дачић да каже. Како мислите да наставите стратешка партнерства у којима Србија даје све, а страни инвеститор ништа или готово ништа, што је јединствен пример на европском континенту?

Како ћете да се прилагодите извоз српских производа на руско тржиште без додатних субвенција, а на то сте се обавезали према ЕУ, што иначе мислим да је позитивно?

Како мислите да наставите политику субвенција са овако танким буџетом? Колико људи ће остати без посла након ваших економских реформи? Како ви предвиђате ребаланс буџета у домену привреде и како предвиђате и како да ради и који је концепт будућег рада Фонда за развој Србије или, рецимо, Извозне банке? Ви знате да ту има разних идеја, сви су их износили. Мене живо занима шта бисте ви ту урадили, јер то је оно што грађани хоће да чују од вас.

Грађани неће да чују да је дошао господин Сертић као неки мађионичар, па ће он сада да реши све привредне проблеме. То је немогуће, али исто тако немојте ни ви да имате илузију да за сада, понављам за сада, а ви ме надам се и молим вас да ме демантујете, људи вас доживљавају као неког ко је доведен да ради у једном сегменту и да се не пита пуно. Надам се да ћете ви то ефикасно демантовати у наредним данима.

Разумем политичку одлуку и разумем политичку снагу премијера, али ви водите економију и привреду. Ако се будете понашали на канцеларски начин, неће бити никаквог помака, па чак и ако покушате да радите те неолибералне ствари које ћемо ми осудити, али бар нешто урадите, бар попишите имовину тих предузећа, бар наставите са тим личним картама које је почео Радуловић.

То је добар концепт. Бар утврдите шта колико конкретно ко дугује пре него што нешто продате. Покушајте премијеру да објасните да не излази у јавност и да говори – даћемо колико траже, само да узму предузећа. Немојте, молим вас, то да радите. То нас доводи у тешку ситуацију.

Такође вас молим, иако је то најмање популарно питање и ствар која се тиче вас лично, ја сам из Новог Сада па знам, не прати вас апсолутно ништа негативно. Драго ми је да сте се бавили привредом и драго ми је да долазите из привреде, али ми није драго оно што сам већ рекао, да вас сада већ вуку из Привредне коморе и бацају вас у нешто што се плашим да нећете имати капацитета да решите зато што прво мислим да нисте довољно компетентни, а друго неће вам дозволити. Друга ствар, плашим се тога да ви нећете имати своје ја у тој ситуацији, а волео бих да имате.

Рецимо, ово је нешто што јавност јако занима, не мене лично, али волео бих да чујем одговор због јавности. Ви сте водили предузеће „Комора“ д.о.о. и предузеће „Форекс“ д.о.о. Прво је било у блокади рачуна 118 дана, а друго је било 414 дана. То су ваша предузећа. Како ви одговарате на те оптужбе ненародне, безобразне, непријатељске опозиције да ви ако имате блокаду рачуна како можете водити привреду?

Друга ствар, ви сте човек који је недавно дипломирао на „Унион“ универзитету. Ви сте 1967. годиште. Човек сте који је цео радни век провео у привреди. Зашто је то тако? Одговорите тим људима да знају о чему се ради.

Још једна ствар. Мислим да није срамота бити у блокади у смислу предузећа, јер је, нажалост, блокада синоним за стање наше привреде. Нема човека који се бави привредом озбиљно, а да није ушао у ту ситуацију. Једноставно, то је наша реалност. Гуше вас порези, гуше вас доприноси, гуше вас добављачи, не можете да платите. Имамо неликвидну привреду.

Један од основних задатака који морате да решите је неликвидност, немогућност плаћања, пробијање рокова. Сви чекају сваког, а нико не плаћа ништа, плус имате Закон о јавним набавкама који се нажалост не примењује и који не остварује уштеде које су нам обећали из већине, господине Арсићу.

Оно што мене занима да вас питам јесте да ли знате ко су вам сарадници у Министарству привреде? То је јако важно питање. Ви имате за сарадника… да кажем у формацијском смислу, први човек је државни секретар. Да ли је тако? Ваш државни секретар је господин Драган Стевановић, човек који има надимак Боске. Тај господин је био машински техничар до 2008. године, а онда је 2008. године дипломирао на „Унион“ универзитету. Сада ће тај човек, заједно са вама, дипломирао је у Сремској Каменици, вероватно, да води рачуна о економији Србије.

Ви знате да премијер често истиче да је тим суштина успешног посла. Да ли ћете ви ту вршити неке измене, када, на који начин? Ви ћете се сигурно сложити да је стручност једна од ствари која просто не може да се доводи у питање пред овако великим изазовом какав ћете ви имати.

Просто мислим да крвоток српске привреде је дубоко закрчен, у огромном проблему, да ствари не функционишу, да се све више и дубље гледа у српски буџет као спас, да људи не плаћају порез, не плаћају обавезе, не плаћају доприносе, порези су подигнути, приходи су смањени, цене су нарасле, запосленост је нарасла, нема довољно страних у лагања, она су минимална.

Ви се суочавате са једним привредним амбијентом државе од 7,5 милиона људи, која је изразито пољопривредно оријентисана, који сви хоће да живе у граду, која мора да прерађује храну до готовог производа јер ту је будућност. Шта ћете у том смислу да урадите? Који ће бити подстицај, коме и на који начин? Да ли ће то бити транспарентно, законски или ће се све подводити као под Уговор са УАЕ који отприлике каже може све и не питај ништа?

То је оно што грађани Србије неће и то је оно што ће вам бити један од највећих изазова. Многи су вам рекли – нек вам је бог у помоћи, а ја вам то нећу рећи. Ја ћу вам рећи да сте ви човек који има храброст зато што преузима нешто што сам сигуран да дубоко у себи сам зна да не може да реши, али се ослања на политичку снагу премијера, мислећи да је то човек као Супермен све може да дође и да заврши.

Ви ћете доказати наредних месеци да ли сте ви чувар плаже у зимском периоду или сте ви заиста један човек који је успео да разбије окове политичких оквира, да делује на социјалан начин у привреди. Данас о томе нико није причао. Тај сегмент ће вам бити, господине Сертићу, најзначајнији.

Ви који долазите од послодаваца и капиталиста, нисам сигуран да сте осетљиви довољно на муке оних који ће бити жртве ваших будућих потеза. Хвала.

ПРЕДСЕДАВАЈУЋИ (Игор Бечић): Захваљујем. Реч има народни посланик др Александар Мартиновић, повреда Пословника.

АЛЕКСАНДАР МАРТИНОВИЋ: Даме и господо народни посланици, господине председавајући, повређен је члан 107, односно мислим да је грубо повређено достојанство Народне скупштине.

Претходни говорник је изнео, наравно, бројне неистине, али оно што је посланичку групу СНС нарочито погодило, то су неистине везано за актуелног државног секретара у Министарству привреде господина Драгана Стевановића, иначе једног врло марљивог, савесног и одговорног човека, који је и до сада предано радио свој посао, човека који ужива велико поверење председника Владе господина Александра Вучића, поверење свих оних који су са њим имали прилике да раде, зато што је човек који држи реч и зато што је човек који хоће да помогне у оној области за коју је надлежан, а то је једно време био регионални развој и локална самоуправа, а касније привреда.

Оно што је груба неистина, везана за господина Стевановића, то је да је 2008. године завршио факултет „Унион“ у Сремској Каменици, како је рекао претходни говорник, будући да господина Стевановића познајем дуго година и будући да је не само мој страначки колега, него га сматрам и својим личним пријатељем, одговорно тврдим да ово што је господин Стефановић рекао није тачно.

Мислим да мржња коју неко има према СНС никога не оправдава и никоме не даје за право да о функционерима СНС, који обављају неке важне послове у држави, изговара неистине.

ПРЕДСЕДАВАЈУЋИ: Захваљујем.

Реч има народни посланик Зоран Бабић, шеф посланичке групе СНС, право на реплику.

ЗОРАН БАБИЋ: Захваљујем. Оно што желим да у име СНС кажем је да ми не правимо коалиције на основу аплауза, на основу контигената и квота, на основу функција, већ на основу програма и спремности да се учествује у реформама. Нисмо од људи који ће до јуче вређати и псовати и причати свашта, а онда када се задрма тих 6% у АП Војводина, када се покаже да не може са 6% подршке грађана да се влада једним великим делом територије и великим бројем грађана Србије, онда су добри и они бивши и онда се мишљење мења преко ноћи.

Изнето је низ неистина, низ увреда, о којима је говорио и мој уважени колега господин Мартиновић. Нећу више говорити о мржњи која долази са друге стране, нећу више говорити о навијању да Србија пропадне, да све у Србији стане и да Србија банкротира. Нећу дозволити да се говори о Србији само у протекле две године. Хоћу да се говори о Србији у протеклих 12 година, да се говори о Србији кад год је имао неко обавезу и терет и носио одговорност вршења власти.

Не могу да разумем и нећу да разумем да се уважени страни инвеститори, људи који су добро дочекани у свакој земљи, само у Србији дочекују на нож. Нећу да дозволим паушалне оцене да је пројекат „Ал Рафавед“ лошији од Милета Јерковића, да је Миле Јерковић, перач пара нарко-картела бољи сарадник за државу, а био је сарадник влада бившег режима, него што је то једна уважена компанија у светским оквирима.

Нећу да прихватим да је неко лош зато што му је фирма у блокади, а стотине и десетине хиљада фирми у Србији су, нажалост, и дан-данас у блокади. То није грех. То је плаћање оног стања у којем се привреда налази због неодговорних влада претходних режима.

Да ли је рецепт то када је бивши председник странке којој припада бивши говорник само у време министровања или градоначелниковања највећим градом у Србији приходовала његова фирма и остварила добит од 39 милијарди динара?

(Председавајући: Време.)

Да ли је то рецепт бити на власти, а онда ти је фирма успешна? Не, рецепт је делити судбину привреде као што је то радио и господин Сертић и у време када се бавио приватним бизнисом и у време када је био председник Привредне коморе Србије.

ПРЕДСЕДАВАЈУЋИ: Хвала. Реч има народни посланик Верољуб Арсић, реплика на директно помињање имена.

ВЕРОЉУБ АРСИЋ: Даме и господо народни посланици, господине председавајући, јавио сам се зато што је споменуто име и презиме и Закон о јавним набавкама, поготово што тај закон наводно није остварио очекиване уштеде, као што се то планирало.

Господине председавајући, хтео бих да вас обавестим да су уштеде остварене на два начина. Први начин је да са истом количином новца направите више послова него што је то било раније. Други начин је финансијска уштеда, у правом смислу речи.

Нећу много да полемишем око тога какве су и колике су финансијске уштеде, само да кажем да је највећи злочин у јавним набавкама био преговарачки поступак, који је, гле чуда, до 2012. године спровођен у 70% јавних набавки. Сетите се само чувене афере око набавке лекова за Апотекарску установу „Београд“ 2013. године, где је неко свесно саботирајући Закон о јавним набавкама, да докаже да је лош, да би могао и даље да трпа новац у своје џепове, оставио грађане Београда без лекова. Онда смо имали чувене нападе овде у Скупштини Србије да је Влада Републике Србије покрала Фонд здравствене заштите и пребацила у Фонд ПИО 300 милиона евра.

Господине председавајући, баш због тих уштеда које је донео Закон о јавним набавкама, набављена је довољна количина медикамената и направљена уштеда од 300 милиона евра…

(Председавајући: Господине Шутановац, дозволите да говорник заврши своје излагање.)

Сада, господине председавајући, можете да замислите, разни закони о јавним набавкама били су у примени 10 година. Замислите само на Фонду здравствене заштите 300 милиона евра је неко стављао у џепове ван фондова и ван набавке. Помножите то са 10 година, доћи ћете до три милијарде.

ПРЕДСЕДАВАЈУЋИ: Време. Захваљујем. Реч има народни посланик Александар Јовичић, по Пословнику.

АЛЕКСАНДАР ЈОВИЧИЋ: Уважени председавајући, члан 109. Апеловао бих да водите ову седницу на одговарајући начин и да посланици из опозиције не добацују, поготово без аргумената, а нажалост, добацују они или онај министар кога су у то време звали „министар плазма“ и који је желео да у свакој соби постоји плазма телевизор. Зато вас молим да водите ову седницу на најбољи могући начин.

ПРЕДСЕДАВАЈУЋИ: Захваљујем. Ако сте приметили, опоменуо сам господина Шутановца који је добацивао.

Да ли желите да се Скупштина изјасни о овој повреди Пословника? Не, хвала.

Реч има народни посланик Владимир Павићевић, повреда Пословника.

ВЛАДИМИР ПАВИЋЕВИЋ: Даме и господо народни посланици, поштовани председавајући, поштовани први потпредседниче Владе, поштовани гости, сматрам да је малопре повређен члан 108. Пословника Народне скупштине, када поштовани председавајући, ви нисте интервенисали на говор господина Јовичића.

Господин Јовичић је малопре овде рекао да посланици опозиције добацују. Господин Живковић и ја смо опозициони посланици, реч једну нисмо овде рекли током говора било ког претходног говорника.

Молим вас, господине председавајући, да водите седницу тако да опомињете сваки пут посланике владајуће коалиције, у овом случају СНС, када се не придржавају Пословника, а нарочито да не продужавате време за говор господину Бабићу и господину Арсићу, јер нас одмах прекинете када прође други минут. Хвала.

ПРЕДСЕДАВАЈУЋИ: Захваљујем, господине Павићевићу. Реч има народни посланик Ђорђе Милићевић. Изволите.

ЂОРЂЕ МИЛИЋЕВИЋ: Захваљујем уважена …

(Борислав Стефановић: Повреда Пословника.)

ПРЕДСЕДНИК: Повреда Пословника мора да буде. Вратићемо се на вас. Није забрањено овде више стотина пута повреду Пословника излагати.

Само ви реците, ви сте се јавили.

ЂОРЂЕ МИЛИЋЕВИЋ: Јављам се као овлашћени представник.

ПРЕДСЕДНИК: Свакако, само немам обичај да колегама дајем реч, па онда да седну и устану као мала деца.

(Драган Шутановац: То је било исто са Стефановићем.)

Зато сам ушла да бих спречила такве ствари.

Реч има посланик Милићевић.

ЂОРЂЕ МИЛИЋЕВИЋ: Захваљујем, госпођо председнице. Поштовани први потпредседниче Владе Републике Србије, поштовани господине Сертићу, даме и господо народни посланици, посланички клуб СПС, наравно у дану за гласање ће подржати предлог за министра привреде. Оно што желим да кажем на самом почетку јесте нешто што ћу поновити, а о чему сам говорио пре неколико недеља, када смо у Републичком парламенту говорили о предлогу за министра финансија, сада актуелном министру финансија, господину Вујовићу.

Дакле, СПС је на почетку овог мандата, приликом конституисања, формирања Владе Републике Србије, врло јасно рекла да жели да дели одговорности и вредности ове Владе Републике Србије које јесу садржане у експозеу премијера Владе Републике Србије, да смо убеђени да кроз реализацију онога што јесу прокламовани циљеви и начела Владе Републике Србије радимо заправо у најбољем интересу грађана.

Предлог о којем данас говоримо, предлог о којем смо говорили пре неколико недеља када је реч о министру финансија, јесте заправо за нас, ми то сагледавамо као део једног процеса од којег ће на крају, убеђени смо, промене набоље и бољитак осетити грађани Србије.

Данас говоримо, као што је већ речено у малопређашњој дискусији, о једном од најважнијих и најзначајнијих ресора, рекао бих, у Влади Републике Србије. Посланички клуб СПС сматра да господин Сертић јесте добар предлог за министра привреде и сматрамо да ће радити у најбољем интересу и српске привреде и наше државе.

Министар привреде, односно министра привреде на почетку мандата очекује изузетно велики, рекао бих са сигурношћу, тежак посао. Убеђени смо да, као неко ко је био на челу Привредне коморе Србије, најрепрезентативнијег удружења које заправо заступа интересе привреде, као неко коме није потребно додатно време да се упознаје са оним што јесу проблеми српске привреде, већ зна актуелна дешавања и токове када је реч о српској привреди, као неко ко је као председник Привредне коморе Србије остварио добре резултате, убеђени смо да ће господин Сертић имати један системски прилаз, да ће направити конкретан план активности, који ће дати одговор на оно што сматрамо суштинским и кључним питањем, а то је како да покренемо и оздравимо и оживимо српску привреду.

Верујемо да ћете, господине Сертићу, имати један системски прилаз у решавању великих проблема у области привреде и да ћете успети, на неки начин, да прекинете и преокренете оне негативне трендове који постоје дуги низ година уназад и када је реч о запошљавању и када је реч о покретању производње, али и када је реч о конкурентној позицији.

Наравно, сложићемо се са оним што се могло чути у уводном излагању првог потпредседника Владе да свеобухватне економске реформе јесу важне и да без свеобухватних економских реформи Србија неће моћи да опстане и Србија неће моћи да осети некакав позитиван помак, што заправо и јесте наш крајњи циљ.

Наравно, сматрамо да у овом тренутку јесте најважније да се побољша и пословна и инвестициона клима, да се побољша пословни амбијент у Србији, да се од Србије направи атрактивна и привлачна инвестициона дестинација. Мислим да је усвајањем сета реформских закона у Републичком парламенту створен један добар основ за наставак тог процеса и направљен један корак напред и квалитативан помак у реализацији тог изузетно важног и значајног процеса.

Већ је о томе било речи, то свакако јесте једно од кључних питања, којим ћете се ви бавити, а то је да се коначно заврши и оконча у Србији процес приватизације и реструктурирања предузећа, односно да се реши проблем и стави коначно тачка, да одговор на проблем и питање око 600 предузећа, колико се налази на, чини ми се, списку Агенције за приватизацију, 600 предузећа која запошљавају негде око стотину хиљада радника, који имају вредност имовине негде око милијарду динара. Када кажем 600 предузећа, наравно мислим и на 161 предузеће које се налази у процесу реструктурирања.

Оваква недефинисана ситуација је свакако неодржива у дугорочном смислу. Не можете имати фиктиван посао, не можете имати минималне зараде, државне субвенције, а немати производњу, не привређивати, не остваривати профит. Дакле, врло је важно да се овај процес, који јако дуго траје, оконча и да највећи број фирми и предузећа нађу стратешке партнере, покрену производњу, а са друге стране, врло је важно да најмањи могући број грађана, од ових стотину хиљада, колико је запослено у ових 600 предузећа, остане без посла, што и јесте била интенција и циљ приликом усвајања, пре неколико недеља, Закона о приватизацији у републичком сектору.

Више пута до сада смо рекли да у потпуности подржавамо концепт који је дефинисан, поновићу, у експозеу премијера Владе Републике Србије, када је реч о јавном сектору. Дакле, реформа и уштеда јавног сектора и јачање и подстицај приватног сектора. Као посланички клуб, будућност и шансу за развој Србије видимо у приватном сектору. Задовољни смо што се из сета економских мера Владе Републике Србије може видети да је приватни сектор третиран на један адекватан и одговарајући начин.

Сигурно ћете се бавити јавним предузећима. Оно што желим да кажем, као представник посланичког клуба СПС, јесте да ћете имати нашу подршку да имамо јефтинија и ефикаснија јавна предузећа, али са друге стране да морамо обезбедити оно што јесте минимум за социјално одговорно функционисање јавних предузећа, јер поред реформских процеса, с друге стране, живот у Србији не сме да стане.

Нешто што сматрамо да је веома важно и да хоће бити део ваших активности јесте сузбијање сиве економије у Србији. Неки статистички подаци, рецимо, рећи ћу то у једној реченици, говоре да сива економија сваког грађанина Србије кошта годишње једну просечну зараду, што је недопустиво и неодрживо у дугорочном смислу.

Очекујемо и верујемо да ћете утицати на скраћење бирократских процедура на јефтиније бирократске процедуре, јер све то на годишњем нивоу јако пуно кошта привреду у овом тренутку.

Неки подаци говоре да ако би у овом тренутку желели да смањимо незапосленост у Србији и да је доведемо на један европски ниво, он је од 10-12%, у најразвијенијој Немачкој он је око 10%, у овом тренутку би морали да отворимо 60 хиљада малих и средњих предузећа. То би јако пуно коштало, сложићете се са мном.

Неки почетни трошкови би били од 2,5 до три хиљаде евра. То умногоме отежава ситуацију. Очекујемо да ће ваше активности бити усмерене у том правцу.

На самом крају, у једној реченици, подржавамо предлог да господин Сертић буде министар у наредном временском периоду. Уверени смо да ће радити у најбољем интересу и српске привреде, и државе, и грађана Србије. Верујемо да ћете имати један, поновићу, системски прилаз, приступ, такав план активности који хоће, поновићу, дати одговор на оно што јесте кључно и суштинско питање, а то је како да покренемо и како да оживимо српску привреду. Захваљујем.

ПРЕДСЕДНИК: Реч има Зоран Бабић.

ЗОРАН БАБИЋ: Госпођо председнице, господине Дачићу, господине Сертићу, даме и господо народни посланици, посланичка група СНС ће данас подржати предлог премијера Владе Републике Србије, господина Александра Вучића, и са великим задовољством гласати за тај предлог и гласати за господина Жељка Сертића.

Злонамерна замена теза, злонамерни покушај стављања клипова у точкове, у точкове који јако добро функционишу, јако добро иду, по закону и по Уставу председник Владе Републике Србије је предложио господина Сертића онако како Устав и како закон налаже, господин Дачић, као први потпредседник Владе, данас је са нама да тај предлог образложи, као један у тиму Владе Републике Србије.

С друге стране, оно што ми је задовољство, да је ово влада која је за првих 100 дана функционисања два пута била у парламенту да одговара на сва питања народних посланика, за разлику од неког претходног периода и влада претходног режима, када су те владе и ти председници влада у парламент долазили два пута, али за четворогодишњи мандат.

Када Влада Александра Вучића и премијер господин Вучић дођу овде, неко и појединци из бившег режима добију дијареју, па и не дођу, а понеки који дођу ту, плаше се одговора, тако да је то једини страх, страх од одговора, страх од успеха, страх од тога што је наша држава после година и деценија девастирања, уништавања кренула напред. Да ли смо задовољни брзином? Увек може боље, али радимо да та брзина буде максимална и да та брзина буде у интересу грађана Републике Србије.

Нећу говорити о биографији господина Сертића. Мислим да је та биографија без икакве мрље, без икаквих затамњених места. Та биографија и о тој биографији и о тој каријери говоре дела, говоре награде, говоре резултати. Резултати су такви да је господин Жељко Сертић у једној жестокој и тешкој међународној конкуренцији проглашен за Најменаџера југоисточне и средње Европе за 2013. и 2014. Годину, то су чињенице, и то међу председницима привредних комора.

У том периоду, у кратком периоду председниковања, односно за тих годину и по дана, од марта 2013. године до септембра 2014. године, Привредна комора Србије је проглашена за лидера привредног напретка и најдинамичнију привредну комору региона. И то неко жели да прећути и то жели неко да затвори очи пред таквим резултатима. Због тога је моја жеља, моја порука господину Сертићу да исту ту динамику, да исто то лидерство, да исте те победе Привредне коморе Србије пренесе и прелије на привреду Србије.

Такође, Привредна комора Србије се за протеклих годину и по дана показала као успешан сервис привредницима у свакодневном пословању и подизању конкурентности српске привреде. Због тога не чуде, већ пријају поруке и подршка привредника Србије након предлога, односно након што је господин Александар Вучић, премијер Владе Републике Србије, предложио господина Сертића за министра привреде.

Највећа пошаст нашег друштва и најболнија тема за сваког нашег грађанина је заиста висока незапосленост. Кључ за смањење стопе незапослености ће бити у вашим рукама, господине Сртићу. Биће у рукама привреде, у реалном сектору. Смањење незапослености је могуће једино само кроз даљу снажну борбу против корупције, кроз стварање повољне инвестиционе климе, кроз законска решења по којима ће Србија да одскаче по конкурентности у односу на земље у региону и по томе што држава не може и не сме више да буде највећи послодавац, већ сервис грађанима и привреди Републике Србије.

Недопустиво је, иако је тешко, иако би неке колеге желеле да избришу памћење, да избришу сећање, да избришу све оно што се дешавало до 2012. године и тај врући кромпир, који је и претходној и овој Влади Републике Србије дат, а то је да је стопа незапослености у Србији за четири године, од 2008. до 2012. године, повећана са 14,4% на чак 26,1%.

У истом том периоду, уз нереално и економски неутемељено повећање плата у јавном сектору и пензија, јавни дуг је подигнут са 34,2% на 62,5% БДП. Исти ти, који су нас убацили у ту хладну, мутну, дубоку воду, сада стоје на обали и кажу – зашто не пливате боље, да ли вам је хладно? Па, то је лицемерно.

Исти ти који су нас убацили у овакав ниво јавног дуга, који су 400.000 људи оставили без посла, није довољно да плате цену на изборима и само политичку цену. Постоји морална цена зато што је 400.000 људи остало без посла, остало без будућности.

Стање у привреди је, господине Сертићу, а и сви ћемо се сложити, у најмању реч суморно. Ми се нажалост сада, а данас је 3. септембар 2014. године, сада се налазимо на почетку краја процеса приватизације, 502 фирме се налази у портфолију Агенције за приватизацију. Вама, нама, овој Влади Републике Србије је остављено да урадимо приватизацију у оном тренутку када свих 502 фирме имају негативан капитал. Већа су дуговања, веће су обавезе свих субјеката приватизације него што им је имовина.

Где је ту одговорност? Где је одговорност за пропуштене прилике у прошлости када није било негативног капитала? Како ваљано и квалитетно продати и наћи стратешког партнера, омогућити даљу производњу, омогућити живот за те фирме, ако имате негативан капитал? Како брзо пливати, ако поред тих 502 фирме у портфолију Агенције за приватизацију имате још 161 фирму у реструктурирању?

Наш буџет је 161 фирму у реструктурирању директно или индиректно коштала 800 милиона долара годишње и тако годинама. Од 2003. до 2012. године, када наиђе проблем, када не знате шта ћете са том фирмом, због мањка храбрости, због мањка политичких и економских идеја, због мањка знања гурнете у реструктурирање, гурнете на трошак грађана Републике Србије, плаћаће то грађани, задужићемо буџет. Јел' то цена социјалног мира? Јел' то цена незнања бившег режима и влада бившег режима?

Нажалост, живели смо годинама на превару, живели смо годинама на лажима, живели смо годинама и трошили више него што смо зарадили. Ова Влада Републике Србије има реформски дух, реформски карактер и реформски правац. Усвојили смо Закон о приватизацији, реформски Закон о приватизацији који прописује нове моделе приватизације, а рок за окончање поступка приватизације друштвеног капитала је ограничен на 31. децембар 2015. године.

Није само то један реформски закон. Усвојен је и Закон о стечају, јер оно што ће бити ваш део посла је да окончате поступак приватизације, оно што ће ваш део посла бити је да што се не успе са приватизацијом да се из стечаја добије своја материјална вредност.

Влада Републике Србије и до сада, иако многи импутирају промене министара, демократски и нормално је мењати се, недемократски лоше је владати Војводином 12 година, а имаш подршку 6%, е, то је недемократски, а демократски је мењати се, демократски је тражити квалитет.

Оно што Влада Републике Србије ради, а то је да је за ове 502 фирме које се налазе у портфолиу Агенције за приватизацију, 15. августа 2014. године, односно даном објављивања јавног позива за прикупљање писама о заинтересованости, у циљу обавештавања што шире јавности, да што већи број људи, страних партнера, домаћих партнера, физичких, правних лица, свих оних који желе да инвестирају на један транспарентан, нормалан, природан начин, обавештене су 74 амбасаде и конзуларна представништва, обавештене су 53 консултантске куће, обавештено је 10 инвестиционих банака, обавештено је 262 инвеститора који су у претходном периоду исказали интересовање за приватизацију.

Господине Сертићу, сигуран сам да ћете ви, духом који сте имали, агилношћу и енергијом коју сте имали у оквиру Привредне коморе Србије, сигуран сам да ћете, и због енергије и председника Владе и захтева за сталним ангажовањем, један добар део ових људи који су већ обавештени о субјектима приватизације, не могу рећи – намамити, али, позвати у Србију да буду инвеститори, да докапитализују, да купе те фирме, да сачувају производњу, да сачувају радна места, да отворе нова радна места, али и у Србији да зараде.

Србија је добро тло, плодна њива, запуштена, пуна корова до 2012. године. Почупали смо коров борбом против криминала и корупције и то радимо перманентно и стално. Јер, тај коров се стално појави, чим мало смањиш пажњу.

На вама је, господине Сертићу, на Влади Републике Србије, да добрим законима направите добру инвестициону атмосферу, да добрим законима и поорете и пођубрите и засејете, да би никло и рађало за деценије, за године пред нама, за будуће генерације, али и за ове генерације у Републици Србији.

Вас очекује значајна законодавна активност. Агенда председника Владе, исказана веома храбро овде у једној трочасовној дискусији од стране председника Владе, широка је, обимна и као што је обећано и испуњено за првих 100 дана, тако ће бити и са наредним пролазним временима, да ли за наредних 100 дана или за наредних шест месеци.

Очекујемо вас овде, господине Сертићу, и са законом о инвестицијама и са законом о подстицајима и са нацртом закона о изменама и допунама Закона о Агенцији за приватизацију и са законом о изменама и допунама Закона о Агенцији за лиценцирање стечајних управника и са много тема вас очекујемо овде у највишем законодавном дому Републике Србије, зато што је ово место где се прави законом дефинисани најбољи инвестициони амбијент.

Држава препознаје изазове кроз које пролази привреда. За Владу Републике Србије, за државу Србију, нема миљеника, нема Јерковића који су много бољи инвеститори, иако су перачи пара наркодилера. За нас је привреда подједнака. Знамо у каквом се тешком стању налази.

Ова Влада Републике Србије је обезбедила динарске кредите за ликвидност са субвенционисаном каматном стопом. То је ствар која је некако тихо прошла кроз наше друштво, али на овај начин, одлуком Владе Републике Србије, упумпан је велики износ средстава, негде око 1,2 милијарде евра, подједнако подељен и за велика, и за средња и за мала, али и за микропредузећа.

Кредити се одобравају за намене одржавања ликвидности финансирања трајних обртних средстава и рефинансирање кредита код исте банке, и то у износу до 10 милиона динара за предузетнике и микроправна лица, 100 милиона динара за мала правна лица, 400 милиона динара за средње правно лице итд.

До сада, након три месеца од реализације програма, банке су одобриле и исплатиле предузећима око 14.600 кредита у износу од 640 милиона евра. То је значајан износ, и за ликвидност, али и за отварање нових радних места. Од свега тога, 9,4% је за велика предузећа, 27,3% за средња, 41,2% за мала предузећа и 22,1% за микропредузећа. Тако ради одговорна влада, тако ради одговорна држава која препознаје изазове и проблеме кроз које пролази наша привреда.

Вас очекује, и то није само цена и посао министра финансија већ и ваш, борба против сиве економије. Сваки неплаћени фискални односно неиздати фискални рачун значи много путева мање, много школа и много породилишта мање, и много болница мање, али значи и да они људи који јесу у систему ПДВ-а, који су одговорни, плаћају порез, нису лојална конкуренција онима који тако нешто не раде и због тога и ви као саставни део Владе, надам се и сигуран сам да ћете се упустити у једну стратешку борбу против сиве економије.

За нас као државу потребне су победе. Потребно нам је још много пројеката као што је „Ер Србија“. Потребни су нам пројекти, иако то неко од странака бившег режима, да ли из мржње, да ли из љубоморе, да ли из неке врсте патологије према сопственом народу, сопственој држави, жели да девастира…(Председник: Молим вас само да бирамо речи, иако је то под знаком питања.) Захваљујем се.

Оно што желим, да не говорим дескриптивно, да не говорим одокативно, да не говорим из политичке заслепљености, говорим вам чињенично. „Јат Ервејз“ је, као што је господин Дачић у уводном излагању рекао, остваривао годишње губитке од 30, па и више милиона евра годишње. Ове године је предвиђен добитак „Ер Србије“ у износу од милион евра. Посада, флота, „Јат Ервајз“, застарела флота од четири функционална авиона, Б-7, 3-7, 300, старост већа од 25 година, три паркирана, не могу да полете.

Сада, нова флота - десет А-319 и А-320 авиона, просечне старости испод 10 година, 10 наручених А-320, да стигну до 2018. године, пораст броја путника од 70% на садашњих 944 хиљада људи које је „Ер Србија“ превезла. То је све у поређењу са првом половином 2013. године. Превоз терета је достигао 32% увећања вредности и 65% пораста у тонажи.

То је успех. Ово је за сваки респект. Али и за сваку осуду онога који жели да затвори очи и да каже – не, није нам требала „Ер Србија“. Да, господо, требала нам је. Али, треба нам још много „Ер Србија“.

Због тога се ја, господине Сертићу, радујем и подржавам све оно што Влада Републике Србије ради, чији ћете саставни део бити од данас. Са задовољством могу да најавим да ће 12. септембра, иако верујем да ће исте оне које боли „Ер Србија“ заболети и сада, у Нишу ће „Џонсон електроник“ отворити 1.000 радних места у инвестицији од 15 милиона евра.

У Суботици је предвиђено отварање за 18. септембар „Калцедоније“, 1.000 радних места, 16,5 милиона евра инвестиције. „Мишелин“ је од 9. октобра у Пироту, отварање новог погона, иако је већ био присутан ту, видео је добар дух, видео је добру климу коју прави Влада Републике Србије, још 500 радних места у инвестицији од 220 милиона евра. „Леони“ у Дољевцу за октобар ове године – 1.500 радних места, 21 милион евра инвестиције. „ПКЦ“ у Смедереву, камен темељац 5. септембра, 1.500 радних места. „Сваровски“ у Суботици у изградњи, отварање је планирано за 2015. годину, за прву половину, 550 радних места.„Геокс“ у Врању, био сам и имао ту част да присуствујем отварању, у изградњи је, отварање је планирано за 2015. годину, 1.250 радних места.

Има шансе за Србију. Много посла је пред вама и пред Владом Републике Србије, пред парламентом Републике Србије, да се држава Србија, да се привреда Републике Србије позиционира исто онако како сте позиционирали Привредну комору Србије, као лидера у овом делу Европе, као лидера на Балкану, јер мислим да то грађани Србије и очекују и заслужују. Желим вам пуну срећу и задовољство што ћемо у будућности радити заједно.

ПРЕДСЕДНИК: Захваљујем посланику Бабићу.

Реч има народни посланик Петар Петровић. Изволите.

ПЕТАР ПЕТРОВИЋ: Госпођо председнице Скупштине, господине први потпредседниче Владе, господине Сертићу кандидату за министра привреде, даме и господо народни посланици, ви сте већ из излагања председника посланичке групе ЈС чули да ће посланичка група ЈС подржати предлог председника Владе господина Вучића да се за министра привреде изабере господин Жељко Сертић.

Зашто ћемо подржати овај предлог? Доста се чуло из предлагања господина Марковића, а ја ћу само у пар минута још неке ствари напоменути.

Нама из ЈС је посебно драго и задовољство да ће на челу Министарства привреде доћи човек који има дугогодишње искуство у привреди, који зна шта значи кад дође први и 15. у месецу, кад треба обезбедити плату за запослене у предузећу и који је то према мојим сазнањима врло успешно радио. Дакле, не припада оним привредницима који воде своје фирме, да је њима добро, а њихови запослени немају редовна примања. Дакле, то се тражи у српској привреди.

Нећу говорити и одузимати време свима нама овде у Скупштини о томе у каквој је ситуацији српска привреда данас и о разлозима зашто се она налази у таквој ситуацији. Разлози су доста познати свима нама и широј јавности, има ту много и субјективних околности које су довеле до тога, и то можда и више субјективних, а има и објективних околности.

Будући министре привреде господине Сертићу, то ћете бити ви, наћи ћете се пред једним великим изазовом у будућности, а то је да ћете морати да створите услове или како се то популарно каже – привредни амбијент, да успешне фирме у Србији буду још успешније, а да оне које су мање успешне нађу начина да изађу из кризе у коју су доспеле и да могу редовно да обављају своју привредну делатност и да редовно исплаћују плате, односно зараде својим запосленима.

Наравно, то неће бити нимало лак посао, а нарочито ћете имати проблем, сигуран сам, и о томе смо и говорили ми из ЈС кад је био избор министра финансија, са фирмама које се налазе у реструктурирању и то више година. То су некада биле врло велике и моћне фирме, са више хиљада запослених у својим погонима. Данас оне имају много мање запослених и тако са малим бројем запослених опет немају редовна примања или имају редовна, али доста мала примања.

Ми вам предлажемо да у тим фирмама се изврши реорганизација, али стварно темељна реорганизација тих фирми, да се види шта је у тим фирмама здраво и шта може да ради и шта може да опстане на тржишту. Оно што не може и што нема перспективу да се постепено гаси, а да запослени у тим погонима, у тим деловима предузећа не остану без посла, већ да се усмере према оним предузећима, фирмама, привредним субјектима коју могу успешно да послују.

С друге стане, предлажемо вам ми из ЈС, да се ослоните и више мало на локалне самоуправе и да они добију задатак да доводе инвеститоре у своје општине, у своје градове, и да не чекају да све министарство или Влада Републике Србије то ради.

Можда ће неко и замерити што ћу ово сада рећи, али мислим да позитиван пример у Србији је град Јагодина, која није чекала са својим руководством да им из Владе неко доводи инвеститоре и да праве погоне и запошљавају људе, већ да то сами уз помоћ својих познаника, пријатеља, сарадника који живе у иностранству нађу пословне партнере, инвеститоре који ће направити погон у некој локалној самоуправи, у конкретном случају у Јагодини запослити раднике.

С друге стране, господине Сертићу, најдобронамерније вам предлажем да за сараднике узмете људе који имају и знање и искуство, али то знање које је оплођено и које има резултат у примени у неком предузећу. Пустите више ове тзв. набеђене експерте који у кругу двојке све знају, само нису знали да пласирају то своје знање и да повећају производњу у некој фирми и у неком предузећу итд.

Имам много паметних људи који иза себе имају резултат, додуше немају назив експерти иза свог имена или испред свог имена, али имају резултате у свом раду у вођењу државних, јавних, приватних предузећа. Такви људи вам требају у свом окружењу. Требају вам људи који ће вам рећи јасно, гласно и аргументовано - господине министре, нисте у праву са тим предлогом, ми имамо бољи предлог. Немојте да будете скептични према тим људима или да се љутите на њих, већ их похвалите ако имају добар предлог, ако имају добро решење за бољитак српске привреде.

Доста нам је оних самозваних експерата који се хвале неким резултатима, а резултати не да нису нула него су минус један. Дакле, нема где и шта да покажу да су то своје набеђено знање, бићу слободан да кажем, негде оплодили. Само рад и резултати рада неког човека могу да му дају улазницу да може да се бави неким послом и да може да уђе у министарство и да са тог положаја креира привредни амбијент како би се у Србији боље радило, боље привређивало, више зарађивало и биле боље плате и на тај начин био бољи живот.

Ви сте за ово кратко време, колико сте били на челу ПКС, сигурно упознали многе ствари које се дешавају у привреди Србије. Када кажемо привреда Србије, под привредом подразумевам у ширем смислу и пољопривреду Србије, где нам леже огромни потенцијали, нажалост неискоришћени, због тога што многе Владе у ранијем периоду нису имале слуха да тај потенцијал искористе и да оно што нам је бог подарио да пласирамо на европско и светско тржиште.

Немојмо ми данас, нека ми неко не замери, нећу рећи да треба да станемо на том путу и да се не развијамо у том процесу, али не можемо ми да се такмичимо данас са Јапаном или са неким другим земљама у производњи компјутера и неких других апарата или са Немачком и Француском у производњи аутомобила итд.

Али, можемо са свима у Европи и у свету да се такмичимо у производњи хране, здраве јабуке, здраве крушке, здравог парадајза, здраве паприке и свега онога што се производи од кукуруза, пшенице. Оно што Србија има и где треба врло мало улагања, али само треба разумевања за оне који то производе, да му се плати на време, да му се узме тај производ и да не буде преварен како се дешавало више пута.

Пошто ми и време истиче, не морате да ме опомињете знам колико имам времена, још једном ћу на крају рећи да имате пуну подршку посланичког клуба ЈС и будите сигурни и уверени да ћемо за све ваше предлоге и ваше измене и допуне закона или нових закона које будете предлагали за добробит и бољитак српске привреде ми подржати.

ПРЕДСЕДАВАЈУЋИ (Игор Бечић): Захваљујем, господине Петровићу. Реч има народни посланик Зоран Живковић. Изволите.

ЗОРАН ЖИВКОВИЋ: Хвала лепо. Данас ћемо изабрати 33. министра у последње две године, у ове две Владе Александра Вучића и Ивице Дачића, а господин Сертић ће бити пети министар привреде и то само по себи доста тога говори.

У биографији који смо добили нема пуно тога да се прочита. Сигуран сам да је ваша биографија много садржајнија, али у овоме што смо ми добили имамо једну велику рупу између 17. маја 1967. године када сте рођени и марта 2013. године када сте избрани за председника ПКС као једини кандидат, јер између тога не пише ништа.

Наравно, ту су и неке награде о чијој вредности и ви и ја и српска јавност доста тога зна, тако да не бих тиме да се много бавим, нити сте ви, господине Сертићу, тема данашње седнице, јер ћете бити изабрани сигурно. У то нема никакве сумње, али као пети министар кога на то место поставља Александар Вучић, уз мању или већу сагласност Ивице Дачића, и као пети министар који ће отићи са пуним руксаком, са пуним ранцем лоших емоција и лоших вести зато што ћете ви бити криви за оно што није добро у српској привреди.

Наравно да то није тачно. Наравно да ви не можете да будете криви за то, али ћете ви бити та жртва коју ће поново бирачима да се кроз шест месеци или девет месеци поднесе или да се каже – ево, ми смо на врху власти опет имали генијалну идеју, али неко није знао то да спроведе. То је била судбина Динкића, који је био први министар привреде у овој коалицији, па Радуловића, па Мировића, Вујовића, који је на време побегао на једно мало безбедније место, али ће и он да заврши вероватно исто као и остали и ви сте ту пети.

Пошто ви не можете да се обраћате, што мислим да је лош обичај, кажите подпредседнику да нам каже када мислите да поднесете оставку. И ви ћете бити не својом кривицом криви за оно што јесте Србија данас у привредном смислу, а то значи да имамо историјску незапосленост која је сада близу 25%.

Пошто су неки говорили о неким ранијим временима и ранијим режимима, 2004. године марта, када сам предавао дужност председника Владе, незапосленост у Србији је била 14%. Тог истог дана смо ми били на 71. месту по конкурентности, а данас је Србија на 94. месту, што је напредак у односу на прошлу годину, када смо били 101. Тада је евро коштао 62,2 динара, а данас преко 118 динара.

Годину дана пре тога, 2003. године, инвестиције у Србију су биле скоро три милијарде долара, а прошле године једва да је било пола милијарде долара. Те године је српска бирократија, сви запослени у јавном сектору су бројали број од 504.000, а данас је то 784 хиљада и нешто. То је стање српске привреде.

Чули смо да имамо један велики спас за Србију, а то је „Ер Србија“. Наравно да је то тема која је јако позната у Србији. Ова влада је успела да уради нешто што ниједна пре тога није успела, а то је да сви грађани Србије учествују у раду једне авиокомпаније, али не тако што имају деонице и дивиденду, него зато што сви плаћају ту авиокомпанију, исто као што је то било и у време претходне владе коју је контролисао Борис Тадић, да истина буде присутна.

Према томе, и даље је „Ер Србија“ под великим субвенцијама које пишу у оном делу уговора који нисмо имали част да добијемо.

Наравно, било је пуно обећања малопре шта се све отвара у септембру, октобру, новембру и децембру ове године и следеће године. Да вам само кажем да је тако обећана фабрика чипова у Панчеву пре две године. Колико знам, нема фабрике чипова на Балкану, а камоли у Панчеву. Такође, велики карго центар је био обећан, „Мерцедес“ из „Икарбуса“ итд.

Једне новине издају овај додатак, зову се „Послови“. На 40 страница су послови који се нуде преко надлежне службе, преко Националне службе за запошљавање. Само на две странице су послови у реалном сектору, а на 38 страница су, можете да проверите, послови у јавном сектору. То вам кажем јер је ова или нека слична влада донела одлуку да више нема запошљавања у јавном сектору. Хвала.

ПРЕДСЕДАВАЈУЋИ: Захваљујем, господине Живковићу.

За реч се јавио шеф посланичке групе Српске напредне странке, народни посланик Зоран Бабић, реплика. Изволите.

ЗОРАН БАБИЋ: Лоше сам протумачен. Драго ми је када неко тако јавно и отворено каже да је против своје земље, против грађана Републике Србије. Можда је то део политичког изражаја, али сви грађани Републике Србије су до пројекта „Ер Србија“ плаћали трошкове, плаћали лоше пословање, партијско пословање у менаџменту „Јат Ервејза“.

Ко је плаћао ове губитке од 30, 37 па не знам колико милиона евра годишње? Па, грађани Републике Србије. А сада претходном говорнику смета што ће „Ер Србија“ направити ове године профит од милион евра. Можда је могло више. Верујем да ће у будућности бити више, али ако смо у прошлости имали три распаднута авиона стара 25 година, а сада вам смета 10 авиона који су старости до 10 година, смета вам то што ће до 2018. године „Ер Србија“ добити још 10 ер-басова А320, смета вам што смо по кетерингу бољи од „Луфтханзе“. Зашто увек има неко у нашем друштву коме сметају успеси? И у опозицији сам се радовао успесима наше државе, јер то је успех наше државе, не политике, успех наше државе.

С друге стране, жао ми је што господин Марковић није ту, све ово што сам, не најавио и врло радо, без жеље да изазивам реплику, али врло радо ћу са господином Живковићем сести у исти аутомобил па проћи да видите направљене хале, убачене машине, спремна радна места, спремну производњу (Председавајући: Време, господине Бабићу.)… срећне људе који ће радити тамо.

Жао ми је јер није ту господин Марковић, јер нисам стигао ни да кажем о „North Karton“ у Јагодини, отварање такође за почетак 2015. године са 200 запослених. Нисам стигао ни да говорим о „Swarovskom“ у Суботици, о ПКЦ-у у Смедереву (Председавајући: Захваљујем, господине Бабићу.), о многим другим пројектима који се раде и радним местима за које се боримо.

ПРЕДСЕДАВАЈУЋИ: Захваљујем. Реч има народни посланик Зоран Живковић, pеплика. Изволите.

ЗОРАН ЖИВКОВИЋ: Ја се надам да ова реплика неће да узнемири потпредседника Дачића, који је утонуо у једну хибернацију око ове теме.

Да, поменули сте већ малопре тај „Swarovski“ три пута и председник ваше странке једно 18 пута, Борис Тадић једно 48 пута, Динкић једно 225 пута и мислим да је више поменут тај „Swarovski“ него што има оних стаклићу у једној огрлици тог „Swarovskog“ или у свим могућим.

Према томе, то није важна ствар. Важна ствар је да не можемо да се одушевљавамо на почетку 21. века у томе што се праве хале. Наравно да се праве хале. То је потпуно природна ствар. Правиле су се пре 200 година, праве се пре 50 година, сто година, па и данас се праве. Ствар је у томе да то мени не смета.

О мом патриотизму и о томе шта мислим о овој држави, то нећу да говорим. Довољно дуго сам на политичкој сцени, довољно дуго сам радио све и свашта, па нека оцењује неко други, будућа поколења, Енциклопедија Британика, надлежне службе, ко год хоће, али оно што не могу да трпим је лаж.

Најбоља лаж тренутно у Србији је „Ер Србија“ зато што 99,5% људи у Србији нису у прилици ни да приђу аеродрому београдском, а камоли да се попну у један од тих девет не нових него половних, нових али половних авиона него што су то били пре две године, то је тачно, али да су нови, нису.

Можете да причате бајке о томе. Ко може да зна, а да има оволико везе са економијом, колики ће бити профит једне државе јула, када се пословање оцењује у фебруару и марту? Може књиговодственим егзибиција.

(Председавајући: Време, господине Живковићу.)

Реално, 50 милиона долара се бацају… (Искључен микрофон.)

ПРЕДСЕДАВАЈУЋИ: Реч има шеф посланичке групе СНС народни посланик Зоран Бабић, реплика. Изволите.

ЗОРАН БАБИЋ: Због стручне, али и свакакве друге јавности прва неквалификована ревизија по IFRS стандардима, а то су међународни стандарди финансијског извештавања, показали су милион евра добити ове године, господине Живковићу, не одокативно, него међународни верификовани стандарди.

Жалосно је што идете даље. Жалосно је што сада у констатацији да наши људи живе лоше, и у томе се слажем, живе лоше већ годинама и деценијама, немају новца за авиопревоз, и то се слажем, да ли је ваш приступ да треба националног авиопревозника да угасимо, да угасимо све што има национални предзнак, а не да доноси профит од милион евра? Дај да угасимо, дај да људе пошаљемо кући. Исечени су тенкови, претопљени тенкови. Дајте да исечемо и авионе. Хајде од аеродрома да направимо не знам ни ја шта, писту за куглање.

Продати чамци, па смо морали од приватника да молимо и тражимо у Обреновцу, онда када је било лоше и када су се људски животи спасавали уместо чамцима Војске Србије, спасавани су приватним чамцима.

Хајде све да распродамо, све да дамо, све да протраћимо. Ако је то тај концепт, реците отворено – хоћете да угасите ЈАТ Ервејз, „Ер Србију“, све што има национални предзнак. Не, мислимо да је за једну нацију добро да има свог националног оператера у авиопревозу, да је добро што је направљена „Ер Србија“, да је добро што је то постала компанија само после годину дана која је профитабилна, да је добро што је то компанија која у будућности већ мерка неке компаније у окружењу и да се рашири и да је добро што коначно после година и десетина година можемо да планирамо, а од наредне године и да путујемо директно из Београда и на неке дестинације које смо могли само да сањамо, као што су САД.

ПРЕДСЕДАВАЈУЋИ: Захваљујем. Реч има народни посланик Зоран Живковић. Молим вас, мислим да треба да затворимо круг реплика.

ЗОРАН ЖИВКОВИЋ: Што се мене тиче, затварамо сад. Од краја, директан лет Београд-Њујорк је постојао до 2003. године. Нека бесмислена власт је укинута 2004. године тај лет због неисплативости. То само архикретен може да уради …

ПРЕДСЕДАВАЈУЋИ: Молим вас, господине Живковићу, бирајте речи.

ЗОРАН ЖИВКОВИЋ: Пардон, само кретен, без „архи“.

Друго, хајде да престанемо са тим епским неистинама. Какво топљење тенкова у Смедереву? То питајте или Тадића, који је био један од оснивача СНС, не члан, али оснивач, помогао је у оснивању, или питајте Дачића, који је све време био ту негде близу те владе. Чак и да је неко хтео да топи тенкове у Смедереву, то је технолошки немогуће. Питајте садашњег министра одбране, питајте будућег министра привреде, можда у Привредној комори знају да је то технолошки немогуће. То нема никакве везе са овом причом.

Године 2003. ЈАТ тадашњи је имао губитак те године 300.000 долара. И тада је могло да се ради са профитом. Наравно да су дугови ЈАТ велики у историјском смислу из претходног периода, као што су и данас велики када нису били отписани од стране државе.

Генерално, немојте да се позивате на патриотизам, јер то је танка пређа где ви покушавате да градите свој политички опстанак. Национална компанија, само зато што је национална, не треба да постоји ниједна ако је њено постојање немогуће. Могу да вам данима причам о државама које су јако велике и веће од Србије, а које немају своју авиокомпанију, па су живе и здраве.

ПРЕДСЕДАВАЈУЋИ: Време. Реч има народни посланик Зоран Бабић, шеф посланичке групе СНС.

ЗОРАН БАБИЋ: Лош је приступ ако се каже – на крају мог мандата је било толико и толико незапослених или, 2003. године је остварен губитак само у односу на губитке који су остваривани до 2012. године. То заиста јесте само. Али, зашто не кажете, када сам дошао и када сам преузео одговорност, губитак или број незапослених је био толики, па је губитак смањен, па је незапосленост смањена? Не, ми говоримо само о оном завршном, само изласку.

Оно што желим и што видим да странкама бившег режима смета, подсећање на оно шта је затекла Влада Републике Србије, Влада Александра Вучића и СНС. Нисмо ми затекли 12-13% незапослености. Затекли смо 26,1% незапослености. Нисмо затекли једну или две фирме у реструктурирању. Затекли смо 161. Нисмо затекли приход од тих фирми, затекли смо обавезу од 800 милиона евра годишње да дајемо за те фирме.

Нисмо затекли реалне плате у јавном сектору, већ нереално, због избора повећане за 68%, а пензије повећане за 72%, неутемељено у економској логици и у реалности и у привредној активности. То су оптерећења која је ова Влада Републике Србије добила у мираз, у аманет и то са оним људима са којима делите исте вредности, чим сте били на истој посланичкој листи. Не можете рећи – сада нисмо заједно, сада смо заједно.

Ако сте са неким на истој посланичкој листи, значи да делите те вредности. Не може да се каже – 2003. година је само моја, моја су овлашћења, а после тога неко други.

ПРЕДСЕДАВАЈУЋИ: Време. Захваљујем. Реч има народни посланик Александар Јовичић, по Пословнику.

АЛЕКСАНДАР ЈОВИЧИЋ: Господине председавајући, члан 107. достојанство Скупштине.

Замолио бих вас да на реч архикретен реагујете. Невероватно је да ћу стати на страну ДС или ДОС, јер је заиста нечувено. Ми не знамо о ком периоду 2004. године говорите када кажете да је неки архикретен укинуо лет између Београда и Њујорка. Можда баш говорите о оним странкама и оним људима са којима сте 2000. године рушили Слободана Милошевића.

Зашто тако говорите о вашим сарадницима? Ја бих вас молио, без обзира што господин Живковић највероватније мисли на некога из ДС и тог демократског блока, да ипак дате опомену, јер у најмању руку је скандалозно да тако говорите о људима на чијој сте листи.

ПРЕДСЕДАВАЈУЋИ: Захваљујем. Ако сте малопре слушали, ја сам опоменуо господина Живковића.

(Зоран Живковић: Реплика.)

Господине Живковићу, малопре сам вас замолио да се затвори круг реплика. Ви сте прихватили.

(Зоран Живковић: Питао ме је господин Бабић да му одговорим.)

Реч има народни посланик Маријан Ристичевић.

МАРИЈАН РИСТИЧЕВИЋ: Даме и господо народни посланици, поштовани председавајући, господине први потпредседниче Владе, господине кандидату за министра привреде, малопре сам видео да мој колега пољопривредник, који тако жестоко опонира, има лепу кравату. Од свог колеге који се три године бавио пољопривредом сам очекивао више. Мислио сам да боравак у природи, чист ваздух, да такође мудрост долази са годинама, али изгледа да неком долазе само године. Има и леп осмех, не само лепу кравату.

Ја сам у политици на одређен начин од 1988. године и добро памтим. Овде је бивши премијер, мој колега пољопривредник, специјалиста за виноградарство и калемарство, говорио о резултатима прве Владе 2000. године. То је Влада коју сам ја делимично подржавао све док он није постао премијер. Могу меродавно да сведочим и о резултатима те владе.

Господине Сертићу, хтели или не хтели, ви не можете да будете гори министар него што је то био Влаховић, али не можете бити ни богатији. Господин Влаховић није мењан, чињеница је, три године. Изабран је у две владе. Господин Влаховић је постао енормно богат, а народ енормно сиромашан.

Господин Влаховић је за време мандата и мог колеге пољопривредника, који је тада био премијер, једно одређено време, нажалост, не моју, већ овог народа, ове државе, господин Влаховић је у то време стекао све, а народ изгубио све. Све оно што је било друштвено и државно, што је било наше, постало је њихово.

Да подсетим да све те владе имају континуитет од 2000. до 2012. године. Прво што је урађено – ликвидиране су наше банке, доведене су стране банке, страни трговински ланци, стране компаније које су узимале профитабилне фирме, пиваре, цементаре, „Беопетрол“ итд, узеле су то не зато да би купили предузећа, већ да би купили потрошаче, а да та предузећа, уколико би остала у нашим рукама, не би била конкуренција њиховим предузећима, нису желели да буду конкуренција сами себи, него су желели да куповином тих предузећа отклоне конкуренцију, а да на нашем тржишту остварују профит, што је легитимно са њихове стране, али није било легитимно са наше.

Лично сам учествовао у подизању Дуванске индустрије Ниш, остварењу бољих резултата, изградњи нове линије за производњу цигарета, али само после пар година ДИН, ДИВ, све те фабрике које су доносиле профит, продате су странцима, а успут су продати сви пушачи. Само на уштеди акцизе, те фирме, те су инвестиције отплатиле саме себе за неколико година.

Данас се продаја капитала зове инвестиција. Мене као неког земљорадника, колегу бившег премијера, односно колегу по струци, то онако мало запрепашћује да неко продају капитала, а и бивши премијер, књижи као неку инвестицију, као да је то инвестирано, нешто ново направљено.

У ствари се радило о продаји капитала у инвестицијама у промену власништва. Ништа велико није изграђено и док сам се ја борио да градим индустријску зону у Инђији, да се направи једина српска фабрика цигарета, он је инвеститоре, веровали или не, за време „Сабље“ хапсио. За време „Сабље“ су такође отворени тендери за ДИН, ДИВ итд, да не подсећам шта су даље радили министри привреде и премијери у тој влади.

Дакле, тој влади из тих разлога сам отказао и послушност, с обзиром да сам видео да те ствари воде уништењу наше привреде, отпуштању људи, итд. То је била иницијална каписла које су све друге владе наставиле, што је проузроковало губитке преко 500 хиљада радних места, енормно задуживање.

У време када смо се нормално задуживали губили смо радна места. Људи су из привредног ланца испадали и прелазили на расходовну страну, односно постојали социјални случајеви.

Дуг који су они направили и продаја капитала не би био толики проблем да су од те продаје капитала и енормног задуживања направили извор за враћање дуга. Међутим, он није направљен.

Дијаспора је само дијаспора, а то будућем министру препоручујем да активира нашу дијаспору, што владама до 2012. године није пало напамет. Дијаспора је од 2000-те до 2012. године по Народној банци, подацима Народне банке Србије, а ту не улазе девизне дознаке које су послате аутобусима путем пријатеља итд, већ само оно што је прошло кроз рачуне, убацила 50 милијарди долара, али су у исто време мајстори транзиције из ове земље изнели 51 милијарду, тако су у потпуности анулирали оно што је наша дијаспора убацила.

Резултати те владе су такође и „Сартид“, где је држава преузела преко милијарду дуга, а „Сартид“ је продат за 20 и нешто милиона долара колико се сећам. Радио је док се то исплатило, а касније је држава поново морала да преузме „Сартид“ и са пуним правом се сада стара о оним радницима који нису збринути на такву врсту приватизације. То је оно што имам да кажем о тој влади.

Такође, морам да кажем будућем Министарству привреде да немам ништа против „Фијата“. У „Фијат“ су претходне владе уложиле стотине, стотине милиона евра, али морам да кажем да морамо да водимо рачуна о пољопривреди, да оно што сељаци производе да радници у фабрикама прераде, да произведемо енергенте за ту врсту производње и да на такав начин робу коју произведемо изнесемо на тржиште, као и да покушамо да збринемо егзистенцију овог наше становништва које је све сиромашније, да им обезбедимо егзистенцију, а да при томе сервисирамо све дугове који су настали у периоду до 2012. године.

Дакле, у периоду када су губљена радна места, упркос задуживањима. Сада треба земљу раздуживати, народ прехранити, обути, огрејати, треба људе школовати без привреде која је требало у време задуживања да се направи као главни извор враћања дуга.

Навешћу пример. Три села у Срему. То су Мартинци, Кузмин и Лаћарак, а овде има људи који живе на тој територији. Пре тзв. великих влада, чији су представници овде обезбеђивали већину тим владама, поносе се тим неким својим радом. Пре њих су 200 хиљада свиња производила три села. Од тога што је прерађено ту у „Митросу“, нашој држави је остајало годишње 60 милиона евра.

Данас од целог „Фијата“, против кога немам ништа, овој држави једва да остане 20 милиона евра. То је неки њихов највећи резултат. „Фијат“ много учествује у извозу и девизним приходима земље, али такође „Фијат“ много увози, тако да оно што остане нама су нето зараде итд, где је претходна генерација власти пристала да се плаћају порези и доприноси на радну снагу, да се не плаћају комуналије итд, али опет ценим ту њихову инвестицију и верујем да је у прерађивачкој индустрији шанса ове земље, да оно што сељаци направе радници у фабрикама прераде, да произведемо енергију за то.

Мислим да имамо шансу у томе, будући да сам споменуо „Митрос“. „Митрос“ је тих година сваког дана прерађивао две хиљаде комада свиња и доносио 600 хиљада евра дневно прихода, без икаквог одлива, што је на годишњем нивоу једна фабрика у Срему са неколико села около, са сремским и мачванским регионом, могла овој држави да донесе 150-200 милиона евра друштвеног производа, а то су углавном биле конзерве, извоз шунке итд.

Доласком тзв. влада опште народне пропасти, како их називам од 2000. до 2012. године, којој припада и мој колега виноградар калемар, све је упропашћено, па сада имамо празне хале, раднике без посла, гладне људе, људе који сањају комад хлеба. Данас већина нас представља празне џепове, беду, очај и сиромаштво, док мајстори транзиције, који су све упропастили, овде нама приговарају.

Волео бих да је мој колега ту и да га питам, како беше оно, финансијски директор наше странке, три евра, шећерана, три евра, шећерана, три евра, шећерана. Ваљда је то та праведна приватизација која је вршена. Ваљда су то те велике инвестиције. Узгред буди речено, то је и кум лидера једне странке у време ДОС-а од 2000. до 2003. године.

Овде смо чули бритке дискусије, такве критике о Унион универзитету, човека чији је колега високи функционер те странке, како је сам рекао, употребио израз, „магастрирао“ и докторирао на Унион универзитету у Младеновцу. Ваљда се тај део доктората, како је тај рекао, „магастратура“, рачуна у поштени део, а све друго се рачуна у непоштени део. Тако један универзитет…

(Председавајући: Господине Ристичевићу, молим вас, вратите се на тему.)

У теми сам. Кандидат је на легалном универзитету завршио факултет. То је оспорила опозиција, а при томе не оспорава свог кандидата који је тамо „магастрирао“. Говорим о двојним стандардима и говорим о ономе о чему су они говорили.

Тај врли критичар је био басиста у групи која се звала „Генерације без будућности“. Дакле, све до 27. године, његова музичка каријера је била музичар у покушаја. Замерио ми је на Бори Чорби, што сам га цитирао. Дакле, он је сада постао велики познавалац привреде и финансија. У 27. години су га упутили у дипломатију. У тако зрелим годинама је постао дипломата, и то не било где, већ у Вашингтону, у најважнијој амбасади.

Можемо да претпоставимо шта се тамо десило, колико је он привредно едукован да овде нама дели лекције. Будући да је био басиста и да је био у „Генерацијама без будућности“, својом политиком, његова влада, будуће владе су многе генерације оставиле без будућности. Највероватније се сетио назива групе. Министар привреде на коме је велика одговорност, јер он уједно представља председника Владе, који га је овде предложио, не треба да ради оно што су они радили.

(Председавајући: Господине Ристичевићу, молим вас, вратите се на тему.)

Дакле, уколико желите… молим вас допустите да завршим… уколико желите да успете, стара изрека коју је написао Достојевски каже – ако идете путем и застајкујете да сваког пса који лаје гађате камењем, никада нећете доћи до циља. Да би стигли до циља, зло морамо тући добрим и заменити бољим. Хвала.

ПРЕДСЕДАВАЈУЋИ: Реч има народни посланик др Владимир Павићевић.

ВЛАДИМИР ПАВИЋЕВИЋ: Даме и господо народни посланици, поштовани председавајући, поштовани први потпредседниче Владе, поштовани гости, сматрам да су малопре повређени чланови 106. и 109. Пословника Народне скупштине. Објаснићу.

У члану 106. пише да говорник може да говори само о тачки дневног реда о којој се води претрес. Данас расправљамо о избору једног члана Владе, о кандидату за министра привреде господина Сертића.

Малопре је говорио господин Ристичевић. Господин Ристичевић је у свом говору говорио о лепој боји кравате господина Живковића, о чистом ваздуху. Господин Ристичевић је говорио о музици и вину.

Поштовани председавајући, ви јесте упозорили господина Ристичевића да треба да говори о тачки дневног реда, али је он наставио да говори о нечему што није била тачка дневног реда.

Ваша је била обавеза да на основу члана 109. изрекнете опомену народном посланику који вас није послушао. Могу да разумем и ваш став, да и ви препознајете да господин Ристичевић јесте поета, па да су зато ови термини важни, музика, вино, лепе боје, ваздух итд, а ево поета зато хоћу да вам укажем ту једну пажњу, поета каже – на грчком песник, а у загради каже - неретко у ироничном значају.

То све разумем, али у Скупштини када имамо тачку дневног реда морамо да се придржавамо реда и молим вас да или опоменете господина Ристичевића или да се у дану за гласање изјаснимо о томе да ли је учињена повреда Пословника малопре. Хвала вам.

ПРЕДСЕДАВАЈУЋИ: Захваљујем, господине Павићевићу, били сте сведок да сам опоменуо претходног говорника. Да ли желите да се Скупштина изјасни? (Да.) Захваљујем се.

За реч се јавила магистар Александра Јерков. Изволите.

АЛЕКСАНДРА ЈЕРКОВ: Захваљујем, господине потпредседниче, исто се односи на излагање господина Ристичевића, међутим други члан Пословника, члан 107, који забрањује народним посланицима да износе чињенице и оцене које се односе на приватни живот других лица.

То где је шеф посланичке групе ДС свирао у својој младости или каквим се све активностима бавио апсолутно није ни од каквог интереса за Народну скупштину, за избор министра Сертића. Исто тако спада у домен оних ствари о којима је господин Ристичевић говорио, а које би се могле подвести и под кршење оне тачке Пословника која говори о томе да народни посланик мора говорити о ономе што је тема дневног реда, а то да неко из СНС говори о било чијем образовању, после свих оних ствари које су задесиле чланове СНС толико...

(Искључен микрофон.)

ПРЕДСЕДАВАЈУЋИ: Госпођо Јерков, прекинућу вас. Захваљујем се. Реч има народни посланик Дејан Николић. Изволите.

ДЕЈАН НИКОЛИЋ: Поштовани председниче, даме и господо народни посланици, ја сам следећи на листи говорника, нећу се обазирати на то шта је господин Ристичевић, тачно је да је покушао врло поетично нешто да каже – што би Лазар Костић рекао, свака строфа катастрофа.

Него да се вратимо на тему. Господине Дачићу, лепо је са ваше стране што сте данас у парламенту да представите господина Сертића, али мислим да то није данас ваш посао, нити мислим да је то данас ваша одговорност или јесте у оној мери у коју сте одлучивали да кандидат буде господин Сертић.

Треба рећи, сви знамо да је будући министар привреде искључиво лична одлука Александра Вучића. Треба данас да поставим питање где је данас премијер. И сувише међународних обавеза када треба стати пред посланике и јавно преузети одговорност за будуће потезе господина Сертића и Министарства привреде.

Четврти или пети, више не знамо министар привреде у владама у којима је макар декларативно привреда била тежишна тачка у експозеима. То више није изузетак, то постаје правило, Министарство финансија, Министарство привреде, Министарство образовања, Министарство пољопривреде, трећи, четврти, пети министар за само две године у ресорима који треба да носе реформске процесе у Србији. Онда са новим министрима изнова и изнова, све испочетка сакривате оне неспособности и грешке претходних министара.

На крају, после свих ових велереформских потеза стање у Србији је да расте јавни дуг, задуженост, буџетски дефицит, сходно томе расте и пропаганда, пада стандард грађана, запосленост, падају буџетски, порески приходи.

Када, господине Сертићу, будете дошли следећи пут у парламент као министар, једино што можемо да вам кажемо јесте да знамо да сте нови и да нисте одговорни за стање у вашем ресору. Зато данас треба премијер да буде и у Скупштини, да када ако вас за шест месеци због лошег рада смени, да ми знамо као опозиција и грађани коме да испоставе рачун. Такође, мислим да Влада, у овом случају Александар Вучић и Ивица Дачић мислим да сте погрешили начин на који представљате господина Сертића. Лично нисам посланик који има манир да политику своди на личне, да говорим о именима иако то јесте европска пракса. Преферирам да разговарам о политици, међутим начин на који представљате господина Сертића намеће и нека питања. Тачно је, у биографији видимо да сте искусан привредник и онда постављамо питање у којим сте фирмама стекли то искуство, колико радника запошљавају те фирме, како те фирме послују.

Дали сте нам врло штуро објашњење о вашем образовању и верујем да одговори на та питања ће и нама и јавности помоћи да заокружимо комплетну слику у чије руке стављамо комплетну привреду Србије. Мислим да је било боље да сте рекли – да, господин Сертић је политички кадар СНС и Александра Вучића, мада знамо да се СНС није много питала у овом случају, али министар је политичка функција и такво представљање је сасвим легитимно.

Међутим, да се вратимо на политику Министарства привреде, будућој и садашњој. Интересују нас одговори на одређена питања које су данас народни посланици постављали. То показује заинтересованост посланика и јавности. Тачно је да данас не можете да одговорите на њих, али верујем да ћете одговорити неки други дан, јер то су питања која ћемо вам постављати из дана у дан док не добијемо одговоре.

Тражимо објашњење колико радника у предузећима у реструктурирању може да рачуна на отпремнине? Како ћете обезбедити да ти радници након потрошених отпремнина не падну на социјалне политике? Колико ће све то да кошта и из којих средстава мислите да платите? Да ли вас брине то што је Србија поново ушла у рецесију? Пад БДП у прва два квартала је око 1%. Којим конкретним мерама мислите да покренете привреду са смањеним платама и пензијама и нових око 60.000 отпуштених радника? Да ли постоји пројекција Владе колико ће радника у производњи изгубити посао након смањења плата за 10, 15, можда чак 20%?

Неминовно ће доћи до пада потражње за робом широке потрошње. Пад потражње ће произвести пад производње, пад производње ће произвести вишак запослености. Да ли Влада има пројекцију колико ће радника остати без посла након смањења плата и пензија?

Како намеравате да повећате стране и директне инвестиције, знајући да су оне на рекордно ниском нивоу? У првих седам месеци је 300 милиона. Рецимо, 2011. године оне су износиле преко две милијарде.

Да ли имате намеру да објавите цео уговор са Етихадом, знајући да је премијер објавио само део уговора? Оно што је и јавности и нама најинтересантније, интересују нас одговори око приватизације 502 предузећа. Мени лично посебну пажњу је привукла приватизација бања, пошто долазим из Сокобање.

Не само мени, већ и оној јавности која разуме потенцијале развоја бања, развоја туризма, која у овом процесу види озбиљну шансу, сви осим Владе која не да не показује посвећеност већ шаље врло контрадикторне поруке инвеститорима. Тачно је да је развој туризма у овој форми дошао до зида и да без приватног капитала нема даљег развоја туризма.

Када направите упоредну анализу са земљама у окружењу, видећете да је то такође случај. Поруке које Влада шаље, рецимо директорка Агенције за приватизацију, да крећемо у приватизацију бања, рехабилитационих центара и здравствених центара. Друга порука је нећемо да приватизујемо оне бање и специјалне болнице које су под спором, а седам од 14 бања су у одређеном спору са ПИО фондом око власништва. Онда, трећа порука је да нема приватизације и да само желимо да проверимо заинтересованост тржишта и инвеститора.

Како мислите да добијете било какву заинтересованост ако пошаљете поруку да нећемо приватизовати бање и специјалне болнице које су под спором? Какве су то поруке које се шаљу? То нису поруке којима може да се оствари резултат.

Када је вршена промена структуре власништва бања у Словенији читава држава је стала на ноге, не Влада, већ читава држава. Данас оне општине које имају спа, велнес центре, здравствене центре су најразвијеније бање Словеније. Њихов туризам учествује са преко 13% у БДП. У Србији једва 1,8%, а потенцијали су чак и већи.

Чешка је правила велику транзициону политику приватизација бања. Данас су оне најразвијеније у Европи, а ми наше бање хоћемо да приватизујемо по Закону о бањама из 1992. године.

Нисам видео заинтересованост ресорног министра, министра Љајића, да је обишао бање у приватизацији, нисам видео ни господина Лончара, министра здравља, да је обишао специјалне болнице да види у каквим условима оне данас послују.

Зашто је све већи број радника који добију статус узбуњивача као меру заштите од руководства? Какве су то поруке и како ће то утицати на избор инвеститора или тражење стратешких партнера? Блага незаинтересованост, приватизације ради приватизације, овај велики процес је исувише неозбиљно почео да бих могао да мислим да ће се другачије завршити.

То су питања, господине Сертићу, која ћемо постављати из дана у дан, док не добијемо одговоре. Због нас, због јавности, због пола милиона људи који живе у општинама, у бањама, у градовима и општинама које имају бање и та питања ћемо постављати због јавности и због свега тога што је овај процес почео, јако, јако лоше. Хвала вам.

ПРЕДСЕДАВАЈУЋИ: Захваљујем се господину Николићу. Реч има народна посланица Душица Стојковић, а нека се припреми народни посланик Владимир Павићевић. Изволите, госпођо Стојковић.

ДУШИЦА СТОЈКОВИЋ: Поштовани председавајући, уважени први потпредседниче Владе, господине Сертићу, драге колеге посланици, до сада у Србији није било политичке воље за увођење реда у српској привреди. Привреда Србије остала је у запећку док су се бивши министри попут каравана мењали.

Општи утисак који се намеће да се радило стихијски и без реформских захвата. Питам се коме је такво стање у привреди одговарало, тајкунима, привредницима блиским одређеним политичким странкама, стечајним управницима, директорима фирми у реструктурирању? Сигурна сам да је то понајмање одговарало радницима у Србији, односно самој држави.

За то време држава је бележила губитке, не само у буџету, већ је бележила поражавајуће трендове када је реч о привредној конкурентности и то у светским размерама. Наша земља је на основу светског економског форума на 101. месту од 148 земаља, када је реч о пословној конкурентности.

Желим да подсетим народне посланике да је у периоду од 2005. године до 2012. године остало без посла више од 400.000 радника. Ова влада је показала да се бори за свако радно место, тако да будућег министра не чекају нимало лаки задаци.

Горући проблеми који ће се наћи пред министром су следећи: окончање и реструктурирање приватизације, наиме реч је од 156 предузећа у реструктурирању која имају близу 56.000 запослених, који државу коштају на годишњем нивоу око 750 милиона евра, затим, следећи проблем који ће се наћи пред новим министром је такође решавање проблема јавних предузећа.

Губици које бележе јавна предузећа су енормни. Они износе више од 600 милиона евра, а од 730 таквих предузећа, колико укупно постоји, 510 предузећа у свом раду послује у минусу.

Сузбијање сиве економије такође је горући проблем који ће чекати новог министра привреде. Сива економија сваког становника Србије кошта једне просечне плате на годишњем нивоу, што је укупно близу око три милијарде евра. Унапређење пословног амбијента је такође једна од тема. Шта то подразумева? Подразумева рад на смањењу трошкова и ризика пословања у Србији, скраћење бирократских процедура.

Република Србија, а имала сам прилике да сарађујем доста са странцима, позната је, нажалост, по негативном тренду, тј. по бирократским баријерама када је реч о пословању. Бирократске процедуре привреду Србије годишње коштају 1,35 милијарди евра или око 4,2% БДП. Само вођење пословних књига послодаваца у Србији кошта на годишњем нивоу 193 милиона евра.

Следеће питање које се намеће – шта то господина Сертића квалификује за будућег министра привреде? По чему је то он бољи у односу на остале кандидате? Господин Сертић долази из привреде, и сам је дуги низ година успешно водио више фирми. Није био политичар на челу Привредне коморе, какве смо кандидате до сада имали, већ је био менаџер, што се види по његовом отварању коморе, како на унутрашњем тако и на међународном плану.

Признат је од стране стручних удружења у свету, већ смо успели да чујемо од колеге из СНС, господина Бабића, добитник је низа признања и награда за свој рад, добитник је награде Најевропљанин за 2013. годину, од стране својих колега председника привредних комора проглашен је за најбољег менаџера у југоисточној и средњој Европи за период од 2013. до 2014. године. Изабран је за члана борда директора Европске коморе и члана Савета форума Србије и Немачке.

Оно што бих лично рекла да га посебно квалификује, имала сам прилике да и лично пословно сарађујем са њим, то је у пословном свету што се може назвати извршни директор. То је особа која добије задатак, успешно га реализује до краја и ви као налогодавац тог задатка можете мирно да спавате.

Привредна комора Србије по Сертићевом доласку кренула је у велику инвестициону офанзиву у свету. У земљи и иностранству организовано је до сада, од стране Привредне коморе, више од хиљаду догађаја посвећених побољшању пословног амбијента, повећању конкурентности српске привреде и промоције Србије као инвестиционе дестинације. Инвестиционе и извозне могућности српске привреде презентоване су у више од стотину међународних конференција, форума и билатералних сусрета у земљи и иностранству.

Подсетићу вас само на неке од њих. На инвестиционој конференцији Србије у Москви, октобар 2013. године, представљена су 74 конкретна пројекта српске привреде. То су не само пројекти српске привреде, већ и државних институција и органа локалне самоуправе. Први пут је реализован и нови модел за представљање инвестиционог потенцијала српске привреде. Поред инвестиционог форума, који је одржан у Москви, један такав је био у Индији и у Уједињеним Арапским Емиратима.

Покренута је база инвестиционих пројеката и локација. То је оно што будуће домаће и стране инвеститоре заиста занима, које су то мапе, локације где се могу отворити нова мала и средња предузећа. Оно што је такође успео на челу Привредне коморе Србије, то је да је покренуо један нови услужни центар. Реч је о Бизнис инфо сервису који омогућава привредницима Србије да у року од 48 сати добију све корисне информације када је реч о њиховом пословању. На тај начин умногоме је унапређен пословни амбијент Србије.

Сам је испред Привредне коморе Србије организовао и био члан више радних група када је реч о законским иницијативама. Учествовао је у изменама, давању предлога и сугестија Закона о раду, Закона о стечају, Закона о приватизацији који су прошлу ову скупштинску процедуру, али такође и о Закону о планирању и изградњи организовао је јавне расправе, давао своје сугестије и мишљења.

Велико ми је задовољство и желим још једном да напоменем што сам господина Сертића имала прилике да упознам кроз конкретне пословне активности. Сече тамо где треба, доноси брзо одлуке, никада не одустаје.

На крају да резимирам, решавање проблема државних губиташа, сузбијање сиве економије, стварање бољег амбијента за инвестирање и пословање предузетника само су и неки од горућих проблема са којим ће се суочити нови министар привреде, господин Сертић, одмах по преузимању функције. Да би успешно завршио започете реформе које су његови претходници, чини се, трапаво успели да сагледају у целости, мора много да буде активнији у ресору који води. Мораће да се позабави и проблемима лошег управљања јавним предузећима која бележе губитке. То се наравно не може решити без сарадње са осталим надзорним и ресорним министарствима.

Такође, када је реч о сузбијању сиве економије, неопходна је сарадња Министарства привреде са МУП-ом и Министарством финансија.

На крају, сигурна сам, односно уверена сам да ће посланици СНС гласати за господина Сертића, али желела бих да искористим ову прилику да позовем своје колеге из опозиције да дају подршку господину Сертићу за новог министра привреде. Уверена сам да ће он то брзо, својом ефикасношћу и својим начином рада, доказати. Хвала.

ПРЕДСЕДАВАЈУЋИ: Захваљујем, госпођо Стојковић. Реч има народни посланик др Владимир Павићевић, а нека се припреми народни посланик Александар Јовичић. Изволите др Павићевићу.

ВЛАДИМИР ПАВИЋЕВИЋ: Даме и господо народни посланици, поштовани председавајући господине Бечићу, поштовани министре Дачићу, поштовани гости, уз сву добру вољу и захвалност колегиници Стојковић, нећу моћи данас да гласам за овај предлог да господин Сертић буде изабран за министра привреде у нашој Влади и за овај наш став нудим три групе аргумената. Мислим да су ти аргументи врло снажни и врло довољни да колегиница Стојковић размисли о томе да гласа против предлога да господин Сертић буде изабран данас за министра.

Најпре, ова влада, господо, има по мом суду, неоправдано лоше резултате, нарочито у пољу у коме је господин Сертић данас овде кандидат за министра. Ево, само неколико чињеница и података,

Најпре, БДП. Према најави гувернерке НБС, која је функционерка СНС, додуше у статусу мировања у странци, колико сам разумео, најавила је пад БДП за 0,5% до краја ове године. То каже Јоргованка Табаковић.

Друга ствар, дневно задуживање Србије у 2014. години је три и по милиона евра. Влада Србије је нас данас задужила за додатна три и по милиона евра.

Трећа ствар, незапосленост је огромна, а што је најгоре највећа међу младим људима, међу популацијом младих људи. У Србији се најављује додатно смањење плата, сада се најављује смањење пензија, потписују се и даље тајни уговори.

Има још једна ствар која је мислим важна. Постоји једна нестабилност у овој Влади Србије. Када ми помињемо да је било неколико министара финансија, привреде, то значи да је нестабилност у питању, када говоримо о овој влади. Министар Дачић, на пример, уместо да се појави у овој скупштини са једним предлогом стратегије нове спољне политике Србије, па да дискутујемо о ресору којим он управља, он се ту једном месечно, како је сада пракса, појави да брани или кандидата за министра финансија, као што је било пре месец дана, или сада кандидата за министра привреде и што је најзанимљивије, брани их ћутањем. То је један врло занимљив начин. Баш ме интересује да ли ће да потраје до краја ове данашње расправе.

Мени је сада посебно питање, шта ли је, жао ми је што господин Сертић не може да дискутује и зато се обраћам господину Дачићу, али ми је врло занимљиво да сазнам шта је мотивисало господина Сертића да прихвати кандидатуру и могућност да постане министар привреде у једној оваквој лошој влади? Ми смо, наравно, добили, ту долазим на другу групу аргумената, биографију господина Сертића.

Господине Дачићу, биографија господина Сертића, коју је у Скупштину Србије послао Александар Вучић, веома је скромна, танка биографија, ако судимо на основу овога. Верујем да сигурно постоје још неке информације о господину Сертићу, али ако судимо на основу овога што је стигло, ми закључујемо да професионална биографија господина Сертића почиње 2013. године, када је изабран за председника Привредне коморе, наравно као страначка личност, а већ 2014. године постаје министар.

По мом суду то је један знак присутне партократије, а не усмерености ка реформама. Остављам могућност да постоји много других информација из биографије господина Сертића, али на основу овога што нам је дошло у Скупштину могу да судим, а могу да судим само овако.

Трећа ствар, господо, ова влада је, мислим да је ово можда и најважнија тачка, за две године дана успела да постигне и оно што није успело Борису Тадићу, против кога смо се ми борили 2012. године на изборима. Све структуре друштва у Србији су уништене. Средњи слој који је, мислим господине Дачићу, важан за господина Сертића је исцрпљен потпуно. Поља грађанског друштва једва опстају, медији и новинари су понижени, разбијено је све, поштована господо, осим владајуће тајкунске класе.

Господин Бабић данас у овој скупштини каже – почупали смо коров у борби против корупције, а пазите, замислите ову слику, председнику Владе Александру Вучићу на располагање се ставио Милан Беко, за кога је председник Владе Александар Вучић тврдио да је највећи српски тајкун и што је још занимљивије, господин Беко се на располагање ставља господину Вучићу из хотела чији је власник. Други човек кога је господин Вучић описивао као тајкуна, то је господин Мирослав Мишковић.

Закључујем да је ова влада устоличила систем владавине тајкунске класе и ја у овој скупштини морам да се борим против тога. Мислим да имам снажне и довољне аргументе за наш став. Ћутање господина Дачића доживећу као прихватање наших аргумената.

ПРЕДСЕДАВАЈУЋИ: Захваљујем. За реч се јавио шеф посланичке групе СНС. Пре тога се јавио први потпредседник Владе, Ивица Дачић. Изволите.

ИВИЦА ДАЧИЋ: Мени је драго да ме спомињете у овој расправи. Овде нисам дошао никога да браним. Дошао сам да образлажем предлог за новог министра привреде и мислим да немам разлога да било кога браним од било каквих критика које ће овде неко да изнесе. Сматрам да нема разлога да га било због чега браним.

С друге стране, видели сте и на почетку ове расправе да једноставно немам с ким ни да полемишем. Шта сада? Колико вас има? Има вас троје овде из опозиције. А ја могу свакоме по пола сата појединачно да посветим ето до краја расправе. Овде се траже неки разлози за напуштање ове седнице који су апсолутно, рекао бих, начин да се покаже као опозициони приступ, а у суштини, понекада, пошто сам и ја то исто радио док сам био на власти, понекад се тако помаже и владајућој партији. Изађеш из Скупштине, не дискутујеш, Скупштина траје краће итд. Нисам од јуче, ја сам све то радио 20 година.

Што се нису бунили кад је било са Вујовићем? Зашто тада нико није читао законе и све остало. Даме и господо, нисам само министар спољних послова, ја сам први потпредседник Владе који по закону замењује председника Владе када је он спречен да обавља своју дужност. Једино у чему не може замењивати председника Владе јесте предлагање нових чланова Владе. То нисам ни у радио. Нисам новог никог предложио као члана Владе.

Сада пошто ми је председник Владе одредио да га замењујем на овој седници, ја ћу га замењивати, а исто тако ћу га замењивати на свим другим седницама где он не може да буде присутан. Значи, нисам овде дошао као министар спољних послова, а иначе се слажем с вама да се расправља и о спољној политици.

Иначе се сећам овде у овом дому, пошто се дуго година овде налазим, мислим да смо само једном у историји овог дома расправљали о концепту спољне политике, тада је Свилановић био министар. То је било на нивоу тадашње СРЈ.

Разговарао сам са председницом Одбора, госпођицом или госпођом, то не знам, Ђуровић и припремио сам јој извештај у складу са пословником о раду нашег министарства, тромесечни. Надам се да ће он бити расправљан на седници Одбора, али се слажем и с вама да треба да се расправи и о концепту спољне политике, ако је потребно, да се расправи и о свим другим питањима о којима без икаквих проблема може овде да се говори.

Сада нећу да улазим у све овде полемике, да ли се некоме свиђа министар, предлог за министра или не, али знате како, ретко ко ће добити апсолутно гласове свих овде који су присутни, а господин Сертић је на добром путу да добије пошто нема никога од ових који су против.

Тако да вам честитам на томе да сте успели да добијете значајан број, већ у напред могу да кажем, значајан број гласова. Хвала вам.

ПРЕДСЕДАВАЈУЋИ: Захваљујем, господине Дачићу. Мислим да је грађанима Србије потпуно јасно да сада председник Владе има веома важне државне обавезе и да је овластио првог потпредседника Владе да образложи предлог који је упутио Скупштини.

Реч има народни посланик Зоран Бабић, шеф посланичке групе СНС, реплика. Изволите.

ЗОРАН БАБИЋ: Пробаћу у ова два минута по сетовима да одговорим. Први сет, та нека задуживања и колико се ова влада задужује. Знате, господине Павићевићу, ви сте одговорни за ово задуживање. Ви сте подржали листу и омогућили да пређе цензус јер заједно имате тих 6,09% па не знам ко је ту изнад цензуса ко је испод цензуса, али ви сте подржали ту листу и омогућили да пређе цензус.

То је иста она листа која је за 68% повећала плате у јавном сектору. Иста она листа која је за 72% повећала пензије иако не постоји реално утемељење у економском расту. Ви сте прихватили те вредности. Због тих ствари, због тих оптерећења, због оне 161 фирме у реструктурирању који су ваши другари са исте листе коју сте подржали, омогућили им да пређу цензус. Ви сте ту листу подржали. Они су одговорни за то. Не можете да кажете – они су из друге странке. Не, ви сте на истој листи, исте вредности делите.

Што се тиче те биографије романсиране, овакве или онакве, танке или мало дебље, сигуран сам да је биографија Саше Драгина много дебља или господина Бубала, али је оптужница оволика, а исто су ти исти људи које сте подржавали ви, битишући на листи ДС. Џабе сада да кажете – не, то су неки други момци. Не, ви сте им помогли да пређу цензус.

Што се тиче трећег сета питања, па извините, молим вас, исти ти момци са којима сте делили исте вредности и омогућили им да пређу цензус су и код Мишковића и код Бека долазили на мишљење, долазили на канабе да кажу какве законе да доносимо – где имате интереса, а шта ћете сада да купите?

Од Бека је ова Влада Републике Србиј наплатила осам милиона скривеног пореза. Не правимо дилове, него наплаћујемо порез. Ко има проблем са полицијом, са истражним органима, а чини ми се да у време вас и оних људи које сте подржали да пређу цензус, ти људи, и Беко и Мишковић, били су поштовани чланови и друштва и Владе и правили Владе и правили законска решења која су им одговарала.

(Председавајући: Захваљујем, господине Бабићу.)

У ово време они иду тамо где их правосудни систем пошаље.

ПРЕДСЕДАВАЈУЋИ: Народни посланик др Владимир Павићевић, повреда Пословника. Изволите.

ВЛАДИМИР ПАВИЋЕВИЋ: Потом и реплика господину Дачићу.

ПРЕДСЕДАВАЈУЋИ: Неможете добити реплику на господина Дачићу. Можете добити само реч по повреди Пословника. Изволите.

ВЛАДИМИР ПАВИЋЕВИЋ: Добро. Повређен је члан 108. Ви сте дужни да се старате о реду на седници Народне скупштине. Господин Бабић је сада урадио нешто на шта он често има примедбе и реагује. Директно се обратио другом народном посланику, односно мени.

Иначе немам проблем са тим, али будући да ми треба да се придржавамо овог пословника Народне скупштине, ваша је била обавеза, господине председавајући, да упозорите за почетак господина Бабића да се и он сам придржава Пословника.

Још једну стар сте могли да му кажете у оквиру тог упозорења, а то је да је, када су се десиле промене 2000. године и када је Владу Србије формирао Зоран Ђинђић, тај Ђинђић није ишао од скупштине до скупштине, од града до града у Србији и непрестано се жалио како је неко други одговоран за дугове, за пропаст, за ово, за оно, него је, поштовани председавајући, молим вас да то пренесете господину Бабићу, човек почео да ради и резултати те владе су, поштована господо, били видљиви, а резултате те владе видим да овде оспоравају посланици СНС, за разлику од председника Владе, Александра Вучића, од кога нисам могао да чујем у последњих годину-две дана ниједну критичку реч у односу на деловање те владе.

Молим вас, господо, поштовани председавајући, да овде постоји нека синхронизација у наступима, у делању, а нарочито када треба овде да се допринесе томе да у овој држави сви њени грађани имају услове да у својој држави могу добро да живе. Све наше расправе усмерене су ка томе. Хвала.

ПРЕДСЕДАВАЈУЋИ: Захваљујем, господине Павићевићу. Злоупотребили сте повреду Пословника. Реч има шеф посланичке групе СНС, Зоран Бабић, по повреди Пословника. Изволите.

ЗОРАН БАБИЋ: Члан 107. Не знам када ће се једном престати са помињањем и покушавањем добијања политичких поена на једној лошој, тешкој ствари која ће за вјек и вјеков, за цео живот и за историју остати у нашем друштву, а то је убиство премијера 2003. године. Докле мислите да експлоатишете то? Докле мислите да узимате политичке поене на томе? Докле мислите да преузимате за себе нешто што је неко други урадио, а тај неко други није више с нама?

Мени је жао зато што се тако нешто десило, иако ту политику никада нисам подржавао. Немојте да ја, који никада нисам подржавао ту политику, од вас који сте ту били, уз скуте том човеку, њега браним од вас. Немојте да експлоатишете такве ствари. Заиста је ружно, непримерено, лоше је.

С друге стране, ова Влада Републике Србије, Александра Вучића, у првих 100 дана Владе, а свака влада у модерној историји парламентаризма у Србији је рекла – дајте нам 100 дана да упознамо кабинете, да упознамо секретарице, да упознамо службене аутомобиле, немојте да нас нападате, дајте нам времена да се упознамо с послом који нам је поверен, али Влада Александра Вучића је за 100 дана рекла да ће урадити то и то и са поносом дошла у овај парламент и рекла – ево шта смо урадили, ово је влада програма, ово је влада реформи, ово је влада циљева и тај циљ ћемо због грађана Републике Србије да испунимо.

ПРЕДСЕДАВАЈУЋИ: Захваљујем се, господине Бабићу. Повреда Пословника, др Владимир Павићевић. Који члан? Изволите.

ВЛАДИМИР ПАВИЋЕВИЋ: Даме и господо народни посланици, поштовани министре Дачићу, поштовани председавајући, драги гости, мислим да су сада повређени чл. 104. и 109. Пословника Народне скупштине.

(Председавајући: Члан 109. сте већ рекламирали.)

Нисам, ја сам рекламирао само члан 106, а онда сам у говору поменуо 109, али нисам рекламирао. Према томе, молим вас да ми дозволите да завршим своје излагање које треба да траје два минута.

Поштовани председавајући, господин Бабић је малопре употребио једну кованицу за коју сматрам да је била апсолутно непримерена у овој Народној скупштини. Он је, реагујући по Пословнику на оно што сам рекао, саопштио да се ја овде служим експлоатацијом мртвог човека, бившег председника Владе Зорана Ђинђића.

(Председавајући: Нећу више дозволити на овакав начин да се у овом високом дому говори.)

Господине председавајући, то је рекао господин Бабић.

ПРЕДСЕДАВАЈУЋИ: Реч има Александар Јовичић, по дневном реду. Изволите.

АЛЕКСАНДАР ЈОВИЧИЋ: Хвала, уважени председавајући. Даме и господо народни посланици, први потпредседниче Владе и будући министре, на самом почетку желим да вам честитам на храбрости што сте прихватили понуду да постанете министар привреде у околностима које су заиста тешке за нашу земљу. Знам вас дуго година и мислим да сте честит и поштен човек, човек који ће покушати да мења стање у нашој привреди, заједно са целом Владом Републике Србије. Али, неће вам бити лако.

Зарад истине, желим и вас да подсетим, будући министре, као и народне посланике, а у крајњој инстанци и све грађане Републике Србије, да није лако бити министар када вам је у наслеђе од 2008. године, да узмемо само тај период, до 2012. године сваке године на основу корупције поједено 300 школа и 500 км ауто-пута.

Молим вас, будући министре, да незапосленост у Србији буде све мања, да немамо више ситуацију као што је то било 2008. године, да је незапосленост са 14% скочила на 25,5% и представљала је највећу незапосленост од 1998. године, од када се статистика уопште и води.

Такође, јавни дуг Републике Србије у периоду од 2008. године, који је износио 8,75 милијарди евра, за само четири године порастао је на преко 14,5 милијарди евра, што је апсолутно заробило наш БДП.

Ово вам све говорим зато што је неко 2008. године говорио да ће се, то је говорио премијер 2008. године у свом експозеу, незапосленост смањити на 11%. На крају мандата добили смо незапосленост од 25,5%.

Молим вас да будете одговоран човек и да никада више не искористите светску економску или било какву другу кризу да бисте рекли да ће то бити шанса за Србију и за нашу привреду, обмањујући грађане, нудећи им шарене лаже, обећавајући бољи живот на основу неке кризе која је погодила цео свет. То је неодговорно. То не очекујем од вас. Наравно, не очекујем од Владе Републике Србије, јер Александар Вучић је одговоран човек, што ми даје за право да мислим да ћете и ви бити одговоран човек чим сте у његовом тиму.

Ако говоримо о приватном сектору, молим вас, будући министре, да више никада не дођемо у ситуацију да неко, као што је то био период између 2009. и 2011. године, парафискалне намете према привредницима подигне за 22%, а парафискалне намете од стране Републике према локалној самоуправи, која је темељ наше привреде и децентрализације, подигнете за 66%, као што је то био случај.

Такође, премијер нам је 2008. године из једне странке, која је данас опозициона странка, говорио да ће наш пораст БДП износити 7% годишње, али ви сте човек из струке, а знате да ни Немачка нема толики пораст БДП, нема ниједна земља у окружењу, ни у ЕУ. Само Кина достиже тај пораст БДП, али и њој у последње време тешко то полази за руком.

Шта хоћу да кажем? Будете доследни, дајте циљеве и оквире које можете испунити и грађани ће то знати да цене, а нашу подршку у сваком тренутку ћете имати.

Што се тиче задуживања или задужења, молим да никада више због неких избора не дате предлог да се подигну плате и пензије без привредне перспективе и основаности да смо нешто зарадили, па смо то онда и са грађанима поделили, да више никада не подижете кредите од 8% до 11% каматне стопе, јер на тај начин нећете ништа добро урадити за земљу. Сасвим сам сигуран да ћете наставити политику, спољну политику и политику уколико морамо да се задужимо, коју спроводи Влада Републике Србије, а то је да узмемо кредите са најповољнијим каматним стопама како не бисмо додатно оптеретили наш буџет.

Господине Сертићу, данас сам чуо доста оптужби. Жао ми је што ви не можете нешто да кажете, јер сам убеђен да бисте и те како знали да одговорите. Петсто пропалих приватизација у нашој земљи, 160 предузећа које готово да нико неће. Они који вас данас оптужују, а нисте још ни изабрани, успели су да распродају у овој земљи све што је вредело, све што је било ликвидно, све за шта је могао да се узме било какав динар, евро и да се изнесе напоље.

Вама је остављено оно што је руинирано, застарело, опустошено, нешто што нема перспективу и зато ће ваша улога бити далеко одговорнија, него свих претходника који су уништили успешно нашу привреду и сада желе да ви преко ноћи заједно са Владом Републике Србије решите оно што су они упропастили свих 12 година уназад. То је лицемерно. Али, по вама видим да се не плашите изазова и да то што причају и сами знате, а и знају да немају никакве аргументе и да ћете се борити да такву ситуацију променимо.

Од 2013. године у Републици Србији ствари су кренуле набоље. Да је идеално - није. Да може боље, може брже – увек може, али БДП наше земље је порастао за 2,4%. У региону, ако посматрамо повећање БДП, био је око 1,5%, што даје за право да се Србија покренула са мртве тачке, тачке у којој је дуго година обитавала, огрезла криминалом и корупцијом, али коначно је такво стање промењено.

Да бисмо то мењали, у крајњој инстанци морамо да мењамо и свест, али мислим да су грађани Србије препознали енергију, одговорност, одлучност и пре свега поштење нашег премијера и да ћемо се сходно томе и сви тако понашати.

Добра пракса пословања ове владе, иако овде одређени посланици то критикују, јесте уговор са „Етихадом“, односно компанијом коју смо оформили „Ер Србија“. То је компанија која је запослила 300 нових људи, отворила 300 нових радних места, 83% повећала своје приходе, обновила своју флоту и то је добар пример. „Икарбус“, „Мерцедес“ је добар пример.

Погледајте, господине Сертићу, ко вама држи предавање око „Икарбуса“ и „Мерцедеса“, она странка која је купила стране аутобусе за 65 милиона евра скупоцених кредита, уништавајући нашу привреду, остављајући без посла српског радника зарад личних интереса. Та политика се завршила.

„Икарбус“ ће највероватније испоручити 100 нових аутобуса за град Београд. „Икарбус“ је већ, заједно са „Мерцедесом“, постао препознатљив у региону и то је наша стратешка шанса да обновимо нашу привреду, модернизујемо, запослимо људе и покажемо да нам је на првом месту наша привреда и српски радник.

Такође, у претходном периоду незапосленост је смањена за 1%. Неко ће рећи да то није светско чудо. Није, али за разлику од оних који су сваког месеца по 1% повећавали незапосленост, сада је запосленост повећана за 1%, што нам даје за право да имамо наду да ћемо до краја овог мандата смањити незапосленост испод тих 18%, што нам је и циљ.

Донете су реформске измене закона и част ми је што сам у доношењу таквих закона и учествовао, Закон о раду, приватизацији, стечају. Посебно сам поносан на Закон о пореским олакшицама, што ви, господине Сертићу, морате да промовишете на најбољи могући начин, а ми ћемо вам у томе помоћи, а то је да на сваког запосленог имате повраћај пореза. Од један до девет запослених 65% пореза се враћа, од девет до 99 – 70% и преко 100 запослених, враћа вам се 75% пореза. То је велика шанса и већ сада имамо одређене резултате.

Још једна ствар, пореска контрола, као млад човек изађем у град, попијем пиће или ручам и заиста ми је криво када ми неко да предрачун уместо фискални рачун. Зашто? Зато што је преварио државу, а преварио је и мене, зато што 2,5 милијарде евра Србија губи годишње на основу неплаћеног пореза, односно ПДВ-а.

После се поставља питање – где су пензије, где су плате, где су путеви, где су школе? Па, тамо у џеповима оних који не поштују државу, а држава им је можда и обезбедила у претходном времену и такве скупоцене локале на добрим местима, по изузетно папреним ценама за нас грађане.

Господине Сертићу, Србија има наду из још једног разлога. Ако погледамо земље у региону и колика је задуженост, навешћу вам само неке примере, што нам даје за право да будемо убеђени да ће се Србија сврстати у ред оних земаља које су показале шта значи привредна продуктивност, пре свега мислим на Пољску, али када говоримо о задужености, најзадуженије чланице – Грчка 175% БДП, Италија 132% БДП, Португалија 129% БДП, Ирска 123%, Србија 63% у овом тренутку.

Наша идеја, наш циљ, свих нас јесте да смањимо нашу задуженост у годинама које долазе. Убеђен сам да ћете то остварити.

У крајњој инстанци, ваш задатак ће бити улагање у здраву привреду, желим вам срећу на том путу, у здраву привреду, привреду која је још на ногама и која може направити додатну вредност која нам је и те како потребна.

Такође, ваш велики задатак ће бити како да пронађете средства за она предузећа која више нису ликвидна и која немају могућност да се задуже. Биће то трновит, тежак пут и за читаву Владу Републике Србије, али, господине Сертићу, знајте једно, нисте сами у свему томе. Подржаће вас грађани Републике Србије, подржаће вас народни посланици. Сви смо уз вас. Желим вам пуно среће.

ПРЕДСЕДАВАЈУЋИ: Захваљујем. Реч има народни посланик Драган Шутановац.

ДРАГАН ШУТАНОВАЦ: Господине председавајући, господине потпредседниче Владе, господине Сертићу, ево и ја да кажем, сви смо уз вас и сви би желели да ви остварите успех и да коначно српска привреда, која се данас налази у колапсу због тога што је очигледно лоше вођена у последње две године, коначно изађе из кризе и да стане на здраве ноге.

Сама чињеница да сте ви четврти министар привреде показује да ова влада очигледно нема курс и да не зна на који начин да се понаша у једном од најсензитивнијих делова нашег друштва и наше државе, а то је управо привреда.

Да би знали где се налазимо, треба да знамо одакле смо кренули, а чињеница је да ова лоша влада већ две године презадужује грађане Србије, да смо 2012. године, према подацима Управе за јавни дуг, имали дуг од око 15 милијарди и 840 милиона евра. Данас је тај дуг преко 22 милијарде. За две године око седам милијарди евра је повећан јавни дуг у Србији и то не би био толики проблем да нам привреда није у колапсу.

Поставља се питање – ко је успео да наруши законе физике о томе да је материја неуништива и како је могуће да је седам милијарди евра упумпано у Србију, а да не постоји ниједан пројекат који је започет, који се реализује и не постоји ниједно предузеће практично које је подигло свој ниво активности и које данас има већи профит и већу добит него што је то било пре 2012. године?

У исто време, ваше колеге остаће упамћене као људи који су много причали, а мало реализовали. У исто време, ваше колеге остаће упамћене као људи који су подржали намете управо привреди. Србија је у последње две године добила највеће порезе у својој историји. Као што знате, порез на додату вредност је повећан за 11%, сада је 20% укупно. Порез на добит је повећан чак 50%.

Све то би имало оправдање када би буџетска рупа или дефицит био мањи. Нажалост, буџетски дефицит је све већи и већи, што указује на, и поред огромних намета које држава намеће грађанима Србије, очигледно лоше вођење Владе. Лоша влада не успева да изађе из кризе. Једини начин да се из кризе изађе је управо повећање привредних активности, пре свега кроз стране инвестиције, а и ту се налазимо у великом проблему.

Србија је, нажалост, у последње две године, лошим вођењем Владе изгубила велики део средстава који је иначе просечно долазио кроз стране инвестиције у 2012, 2013. и 2014. Години, у збиру око милијарду и 250 милиона страних инвестиција. У 2011. Години, када је господин Ивица Дачић такође био први потпредседник Владе и заменик премијера, господине Дачићу, тад смо имали 1,8 милијарди евра страних инвестиција. Та година је била за нас лоша, али три пута боља него ове године које су за нама.

Оно што је говорио господин Стефановић, када је рекао да имате наше поштовање због храбрости, то заиста стоји, али изражавамо сумњу да ви као јединка у Влади можете да покренете било шта јер, колико знам, већ се спрема ребаланс буџета. Уколико ви као министар привреде у томе не учествујете, ви ћете практично сести у фотељу, али ону у којој нећете имати могућност да управљате системом.

Поражавајући су подаци о индустријској производњи у Србији. Оно што је чињеница, то је да једино захваљујући „Фијату“ Србија данас има пораст индустријске производње. У ономе што је нама најважније, вероватно, а то је, рецимо, грађевинска индустрија у овој години 27,8% мање него прошле године. Прошле године око 30% мање него претпрошле године. Тонемо полако, али сигурно. По први пут у историји наше земље имамо и неке зграде које држава гради, које се зову смрдљиве зграде и то је нешто о чему ћете морати да се позабавите на начин на који нам презентују ваше колеге да ви то можете да радите.

Србија је данас, уз Кипар и Хрватску, колико знам, једина земља у рецесији. Већ два пута по три месеца, два квартала, наша привреда бележи пад. Пројектовани пад је око 1%. Тај пад ће бити вероватно и већи. Уколико се не направи стабилност, пре свега политичка, уколико не будете имали снаге да измените законе који су неопходни да страни инвеститори заиста дођу у државу, уколико не будете свесни да они неће доћи уколико постоји могућност да иза њихових леђа било ко договара директне послове, као што се ради са нашим арапским партнерима, без транспарентних поступака, неће нико инвестирати у Србију, а те инвестиције које се обећавају већ пуне две године су још на нивоу макете и оне неће покренути привреду на начин да ви као министар сутра кажете да сте били озбиљан министар са резултатом.

Рећи ћу вам и да је, нажалост, реална пензија у Србији прошле године била у опадању за 3,5%. Ове године је у опадању за готово 1%, а пензионери троше 70% своје пензије управо на производе домаће производње. Зашто ово говорим? Зато што лоша влада у којој ћете бити ви члан планира да смањи и пензије и плате. То што ће то утицати на буџет свих грађана Србије, који примају пензију и који примају плату у јавном сектору, свакако је катастрофално, али с друге стране, они су управо купци оних производа које прави наша домаћа привреда и наша домаћа индустрија.

Ако се будете базирали само на увоз бојим се да ћемо онда нарушити спољно-трговински баланс који је сада јако лош. Уколико дозволите, и гласате за такво смањење пензија и плата мислим да ћете сами себи ставити, да кажем, политичку омчу око врата и довести себе у ситуацију да управо та предузећа, о којима требате ви да бринете, буду у ситуацији да имају још веће губитке и да не буду конкурентни на тржишту.

Имао сам намеру да читам велики број података зато што очигледно постоји потреба да се јавност, од наших колега са супротне стране, који подржавају лошу владу, дезавуише, говорећи о томе да се Србија задужује данас да би плаћала старе кредите, да Србија данас отплаћује оно што је лоше рађено некада.

Међутим, оно што је чињеница то је да данас у Србији не постоји ниједан сегмент државе или друштва који се налази у бољем стању него пре две године. То ће вам рећи колега Дачић, који је пре две године био на истом месту, као заменик премијера, са много бољим резултатима него данас. То ће вам рећи свако ко се бави привредом одређено време и ко данас има проблеме са пласманом своје робе, али и проблеме са помоћи од стране државе, јер очигледно да не постоји адекватна помоћ и постоји једна општа хајка на људе који се баве привредом и који се доводе на стуб срама врло често зато што не дају политичку подршку онима који воде ову владу.

Господине Сертићу, нећу ни на који начин покушавати да лично вас дезавуишем. Мислим да то не би било коректно. Мене лично не интересује које сте предузеће водили, да ли су она била у стечају, да ли су била на губитку или нису. Ви сте човек који ће данас добити шансу да води, за мене лично, поред финансија, најважнији сектор у Србији. Најважнији зато што тај сектор треба да издржава нас који смо овде и све државне органе.

Молим вас, као неко ко ће бити задужен да обезбеђује приход, а не да скраћује расходну страну, да нам кажете, коначно када седнете у ту позицију, колико постоји људи који раде у јавном сектору, колико је људи на буџету, а колико је оних који су самодоходовни и обезбеђују да се буџет пуни, пошто је то тема која се у Србији доста често злоупотребљава и која очигледно увесељава јавност тиме што се говори да се у неком прошлом периоду изузетно пуно људи запослило у јавном сектору, а не мислим да је то тачно.

Оно што је исто интересантно, кажем као неко ко треба да се бави приходима од којих се после плаћају расходи, то је да се у овој влади десило нешто невероватно. Постоји одлука о забрањеном запошљавању у јавном сектору, а ми имамо пораст расхода и у 2013. години, и у 2014. години, и то пораст расхода управо у делу који се тиче зарада у јавном сектору за 4,8%.

Дакле, не запошљавају се нови људи, одлазе људи у пензију, расходи су готово 5% већи него раније када су се људи запошљавали. То је веома важан показатељ. Мислим да треба и ви да кажете на Влади да привреда не може да издржава нова запошљавања, јер ова влада крши законе и правила које је сама увела, тиме што запошљава људе и што расту расходи који се тичу запошљавања.

С друге стране, мислим да морате да уважите посебности наше привреде, као неко ко се бавио одбраном и неко ко брати одбрамбену индустрију, рећи ћу вам да се и она налази пред колапсом, да не дозволите да се та индустрија која је била…

(Председавајући: Време. Имате још 20-ак секунди.)

Колико сте ми одузели сада секунди?

(Председавајући: Добићете. Само да знате.)

Када дођем до ивице времена, тада ми кажите. Немојте ме прекидати усред реченице, пошто није пристојно, а није ни у реду.

Скрећем вам пажњу да обратите пажњу на предузећа одбрамбене индустрије која су за време рата била порушена. Никада није инвестирано у њих. Доносе приход. Имају проблем са плаћањем пореза, није спорно, али за разлику од неких рудника, који нон-стоп исисавају новац из буџета и добијају политичку подршку зато што њихови директори подржавају владајућу коалицију или премијера, та предузећа се налазе пред колапсом као што је „Крушик“ у Ваљеву, као што је, на неки начин, „Слобода'' Чачак итд. Молим вас, као човек који ће имати утицај, да скренете пажњу министру финансија и да помогнете тим предузећима.

ПРЕДСЕДАВАЈУЋИ: Реч има посланик Зоран Бабић, реплика.

ЗОРАН БАБИЋ: Претходни говорник ће морати да се договори са својом странком којој припада и да имају једну политику које ће се држати дуже од месец дана.

Шта је добро? Када се састајемо са привредницима, па и то критикујете, када кажем „састајемо се“, институционално се састајемо, било преко Привредне коморе Србије или преко министарстава или преко клуба Привредник, или како је претходни говорник рекао – водите хајку? Станите, шта радимо? Или се састајемо или водимо хајку. Не ваља ни једно ни друго. било шта да се уради, не ваља. Договорите се сами са собом шта ћете критиковати, а шта ћете подржати.

С друге стране, ваљда имате неке страначке скупове, тако да што се тиче тих смрдљивих ствари, некако те смрдљиве ствари увек долазе из периода до 2012. године, па ћете и за дозволу и објашњење за те смрдљиве зграде потражити од вашег страначког колеге, господина Оливера Дулић, јер је дозвола за ту смрдљиву зграду из 2010. године и са започетим радом и са свом одговорношћу због чега те зграде нису функционалне и нису здраве за становање.

Што се тиче тих влада, како кажете ове лоше владе, гора влада него што је била Влада до 2012. године не може да буде ни да хоћеш. Јер, како другачије дефинисати Владу у којој председник Владе каже – Србија је статистички изашла из кризе, али њени грађани неће то да осете. Како другачије него неодговорно, неписмено. Као што је неписмена одлука у којој је претходни говорник и учествовао, чак и креирао, да ових, како рекосте седам милијарди евра колико се слило, али ето у привреду, забога, ништа.

Објасните сами себи како сте подигли плате у јавном сектору 2008. године за 68%? Како сте подигли пензије 2008. године за 72%, а нема утемељења у економској и у привредној активности? Како то када сте трошили и супстанцу, али сте и потрошили и будућност? То на математици коју смо учили и ви и ја, на истом машинском факултету, на истом смеру, није се учило, бар не у време када сам ја студирао. Ви сте нешто одужили после.

ПРЕДСЕДАВАЈУЋИ: Захваљујем, господине Бабићу.

За реплику се јавио народни посланик Драган Шутановац.

ДРАГАН ШУТАНОВАЦ: Ја сам одужио, нисам се бавио овим девизама како се то звало у то време, штицовањем, па сам због тога студирао. Ви имате ту више разумевања и знате то боље од мене. Ако смо већ код тих девиза, да вам кажем да управо да је она влада остала те пензије и плате не би биле проблем, јер инвестиције које су долазиле из иностранства су три пута веће него данас.

Оно што је чињеница, господине Сертићу, значи не бих хтео овде да полемишем са колегом Бабићем који то не разуме. Ви знате да сам ја добио награду Привредне коморе Србије. Јако сам почаствован том наградом, јер сам помогао да се извоз са 75 милиона долара годишње дигне на 250 милиона долара. Ја вама желим успех, без обзира што колеге то не разумеју.

Ваш успех је заиста заједнички успех, као што је рекао колега Кркобабић, али се бојим да на овај начин не можете да остварите успех, зато што од вас објективно неће зависити ништа. Објективно ако не учествујете у стварању буџета, у креирању ситуације у којој ће та привредна друштва да раде не можете да обезбедите.

Мене занима шта ћете ви радити по питању опорезивања предузећа? Да ли ће остати ова иста пореска политика? Да ли ће се добит опорезивати на начин на који се опорезује? Да ли је могуће да добит не улази у укупан приход грађана? Да ли ће се опорезивати каматне стопе које добијају грађани када заложе новац? То опет не улази у укупан приход грађана.

Да ли ће у Србији настати и даље ситуација да се мање исплати радити по порезима, него бити газда, што нигде у свету није случај? Молим вас да ово схватите као пријатељске савете или сугестије. Кажем још једном, врло сам поносан на то што сам од ваше коморе добио награду. Вероватно сам једини у овој сали који је то добио, зато што сам имао резултат. Вама искрено желим резултат и наша странка ће подржати сваки реформски потез, али на овај начин као што видите то је јако тешко могуће.

ПРЕДСЕДАВАЈУЋИ: Захваљујем, господине Шутановац. Реч има шеф посланичке групе СНС народни посланик Зоран Бабић, због директног помињања имена и тиме затварам круг реплика. Изволите.

ЗОРАН БАБИЋ: Били смо присутни у овој сали када се неки људи ките туђим перјем и нешто што су други људи радили присвајају за себе. Али, на исти такав или сличан начин се приказују и директне стране инвестиције. Директне стране инвестиције које је уважени колега прихватио као резултат рада Владе у којој је учествовао је продаја Мишковићевог дела фирми „Делез“.

Какве везе има када приватна компанија продаје приватној компанији, какве то везе има и са државом и са страном инвестицијом, и са било чиме. Како може Влада да каже, то су моји резултати, то што две приватне компаније сарађују или продају или купују, или не знам ти шта? Па Влада до 2012. године и дознаке из иностранства, дознаке дијаспоре је представљала као директне стране инвестиције. То је замагљивање реалности. То је брука. Уосталом да је све то тако било дивно, красно и лепо, и уређено, и да су људи радили, па што сте изгубили на изборима 2012. године?

Зашто сте изгубили на изборима 2012. године. Поред све оне кампање која је сручена и на господина Томислава Николића и на Александра Вучића и на све нас из СНС. Па зашто изгубисте изборе? Зашто су вам грађани Србије рекли лоше радите, морате да идете, не ваља то што радите? Зашто историју гледате и правите од 2012. године? И ја бих волео да је ова влада започела од нуле. Камо среће да смо започели од нуле.

Хајде објасните због чега сте подигли плате у јавном сектору за 68% ако није било привредних активности? Који је други разлог, осим то што сте куповали социјални мир, или куповали гласове и куповали могућност за неку другу владу? Шта су то они правили? Дугове, минусе, частили са 68% већим платама. Па где је ту економија? Где је ту логика?

ПРЕДСЕДАВАЈУЋИ: Захваљујем, господине Бабићу. Господине Шутановац, мислим да немате могућност за реплику, осим ако није губитак избора разлог за ваше јављање.

ДРАГАН ШУТАНОВАЦ: По Пословнику имам право, ако сматрам да сам лоше протумачен. Господин Бабић је лоше протумачио оно што сам причао. Значи, молим да ми дате реч. Напросто, данас водите на један јако лош начин ову седницу. Нас има неколико који треба да говоримо о закону ..

ПРЕДСЕДАВАЈУЋИ: Господине Шутановац, изволите.

ДРАГАН ШУТАНОВАЦ: Значи, методологија израчунавања страних директних инвестиција је била иста до маја ове године када је промењена, како би се показало да постоји више директних страних инвестиција. Жао ми је што господин Дачић, који ме слуша и гледа сада, не жели да реагује. Он је био заменик премијера и први потпредседник Владе када су биле инвестиције у вредности од милијарду и 800 милиона евра 2011. године.

С друге стране, пошто стално говоримо о неком Пери, о неком кићењу, нећу да се враћам у 90-те године и ону заоставштину коју сте ви оставили. Мислим да би то било заиста непримерено. Чињеница је да је дуг по папирима из Управе за јавни дуг био 15 милијарди и 848 милиона и 200.000 евра. Данас је тај дуг преко 22 милијарде. За две године СНС и лоша влада су задужили грађане Србије 7 милијарди, 3,5 милијарди годишње, четири министра привреде, три министра финансија, три министра одбране, неколико министара здравља. Људи, не може да се води систем на тај начин.

Можете ви мене лично да вређате колико год хоћете, али вам то не помаже. Господине Бабићу, то што нисте били на мору и што вас чини нервозним, то је нешто што ме не интересује.

ПРЕДСЕДАВАЈУЋИ: Господине Шутановац, молим вас немојте да се обраћате директно другом народном посланику. Реч има народни посланик шеф посланичке групе СНС Зоран Бабић, директно помињање имена. Изволите.

ЗОРАН БАБИЋ: Нема аргумената. Одмах је вишак увреда. Али, нема проблема. Навикли смо то још од 2012. године па наовамо. И раније, од тренутка настајања СНС.

Није СНС задужила државу за тај износ. За тај износ државу, грађане су задужиле лоше одлуке неутемељене у финансијама, неутемељене у економији Владе Мирка Цветковића. Задужили сте онога тренутка када сте повећали плате у јавном сектору за 68% иако привредне активности тако нешто нису дозвољавале. У тренутку када сте подигли руку и на Влади гласали за тако нешто, а по изјавама и транскриптима господин Цветковић је био ту најмање крив, јер је био против тога и упозоравао је на оно што ће се десити.

За сав износ задужења и за нови дуг одговорне су руке које су подигнуте у ваздух, које су гласале за повећање плата у јавном сектору за 68%. Ви сте тим износом, са тим милијардама водили кампању, желели да добијете изборе. Желели да формирају владе. Са тих 68% донете одлуке, јер тај новац је морао да се исплати, те плате су морале да се плаћају, а нису биле зарађене.

Направљен је систем који је функционисао на лажима, на нереалностима, на незарађеном. И ко је онда крив? Неко ко спроводи те одлуке зато што континуитет мора да постоји, или онај ко је те одлуке донео. Наравно онај ко је такве одлуке неодговорне и неутемељене у економији донео. И одговорност, наравно да није на СНС.

ПРЕДСЕДАВАЈУЋИ: Захваљујем, господине Бабићу. Реч има по дневном реду народни посланик Драган Шормаз.

(Драган Шутановац: Тражим реплику.)

Господине Шутановац, молим вас.

(Драган Шутановац: Ако каже да сам ја крив што сам на Влади подигао руку, онда нисам добро протумачен. Укључите ми микрофон да кажем.)

Изволите, господине Шутановац.

ДРАГАН ШУТАНОВАЦ: Ако каже да сам ја крив што сам подигао руку на Влади…

ПРЕДСЕДАВАЈУЋИ: Није тако рекао. Рекао је – они који су подигли руку. Молим вас, господине Шутановац, рекао је – они који су подигли руку.

ДРАГАН ШУТАНОВАЦ: Рекао је – ви и гледао у мене.

ПРЕДСЕДАВАЈУЋИ: Господине Шутановац, стварно није у реду.

Реч има народни посланик Драган Шормаз.

ДРАГАН ШОРМАЗ: Захваљујем, председавајући. Даме и господо народни посланици, уважени подпредседниче Владе, господине Сертићу, ако је данас дан за гласање, а мислим да јесте, значи, од данашњег дана и министар нови у Влади Републике Србије и, наравно, најуваженији гледаоци ове емисије. грађани РС, више од било кога од свих нас овде и све што ми овде говоримо, у ствари, односи се на вас и на оно што треба да поправимо у држави Србији што није добро у овом тренутку, а тиче се, између осталог, и рада Владе Републике Србије и тима који је у њему, у коме ћете бити ви, господине Сертић.

Нећу вас ништа молити, као што смо чули, нити ћу вам постављати питања о пореској политици, пошто пре пар недеља смо бирали министра финансија коме је требало постављати та питања. Нећу ни коментарисати уговор о „Етихаду“, јер испаде да је то све што опозиција или, хајде да кажемо, део опозиције у Србији успева да постави као питање или као проблем у држави Србији.

Говорићу о нечему што је, по мом мишљењу, изузетно важно, па опет кажем по мом скромном мишљењу, најважније у послу који ви треба да радите, а то је предузетништво у Србији и развијање предузетничког духа у Србији који је, опет кажем по мом мишљењу, убијен тамо негде од 1945. године наовамо и није развијан. Без тога, прича о страним директним инвестицијама свако ко се бави привредом зна да су оне наравно пожељне Србији.

Једва чекам да у мом Смедереву 5. септембра, у петак, буде постављен камен темељац за „ПКЦ“, једну озбиљну компанију, фабрику која ће запослити 1500 људи у том граду. Наравно да су стране инвестиције и те како пожељне и потребне у Србији, али правог привредног развоја нећемо имати без домаћих предузетника и без домаћег предузетничког духа који ће развијати привреду, мала и средња предузећа, породична предузећа, све о чему говоримо.

Значи, већ су неке колеге овде говориле, замолио бих вас да обратите пажњу на задругарство и на све то што је потребно да у Србији поново повратимо и развијемо, јер је задругарство постојало стотинама годинама иза и било је присутно у Србији, у привреди и у 19. веку и потребно нам је даље, а замрло је претходних 20-30 година у Србији.

Затим, молим вас, то ћу вас замолити, да будете отворени према предузетницима у Србији, без обзира што често чујемо те изразе, тајкуни, ово, оно. Ко је крив? Ко је прекршио закон? Постоје институције у држави Србији које о таквоме морају да воде рачуна. По мени, ми морамо да будемо најстрожи према онима који не плаћају порезе, као што је у нормалним цивилизованим демократским државама света и те како присутно.

Нисмо се са тим прославили претходних деценија и открили смо, малопре је рекао уважени колега Бабић, тај пример који смо открили код неких предузетника или неких компанија у Србији да су негде сакрили одређене цифре које су биле дужне држави да плате порез од чега треба да градимо путеве, школе, обданишта, да финансирамо рад судова, војске, полиције.

Морате да разговарате са предузетницима и да њихово мишљење у највећој мери уважите како бисмо развијали предузетнички дух и како бисмо њима омогућили да могу да улажу у Србију и да помогну другима да улажу у Србију и, наравно, да помогнемо и банкарском сектору да улаже. Мора се подстицати дух предузетништва.

Кажем то вама пошто ћете седети у Влади, тај дух предузетништва мора да се подстиче код младих у Србији. Рећи ћу то и првом приликом када будемо овде разговарали са министром просвете. Ми морамо у наш образовни систем, сада погледајте образовни систем Србије, не постоји ништа што би код младих развијало дух предузетништва у Србији, ништа што говори да су то вредности, да је то нешто у шта млади треба да верују, нешто чему млади треба да теже, јер ако треба да нам развијају неке телевизије и оно што гледамо тамо, шта је новац и како се, односно шта се све новцем може постићи, онда нисмо на добром путу.

Говорим о предузетничком духу и ми морамо да развијамо привредни амбијент, то је ваш посао. Ваш је посао да се развија привредни амбијент који одговара свим предузетницима, свим привредницима, не само онима који су спремни из иностранства да дођу да улажу новац, не само инвестиционим фондовима него и људима који су код нас спремни да развијају привреду, да се укључе у привредни систем, да праве своје компаније, мала и средња предузећа.

Рећи ћу неке примере из Србије, врло брзо ћу завршити са тим, да пређемо на гласање и да ви можете да идете да радите ваш посао. Имамо широм Београда задужбине неких успешних људи који су радили некада, стварали и остављали свом народу задужбине, остављали део свог богатства које су стекли зато што су били присутни на овом тржишту итд.

Када то развијемо, то је тај предузетнички дух и то је тај привредни амбијент где ћемо знати да смо сви заједно. Овде често када смо говорили, ево чули смо о Закону о раду, Закону о приватизацији, Закону о стечају које ви сада, немамо шта више да говоримо, само треба да их спроводите и да то буде што смо овде урадили пре неколико месеци спроведено у дело у наредних годину дана, јел' тако, то вам је посао. Све то морамо да схватимо да смо заједно.

Често се овде говори када су такви закони упитању – радничка класа. Радници ово, радници оно, радничка права, а права предузетника? Мислим да у последњих годину дана се први пут, посланик само од децембра 2000. године, први пут сам о правима предузетника чуо у овом сазиву парламента да се говори. Сви претходни о томе нису говорили ниједног тренутка. Био сам посланик и власти и опозиције, о томе нису говорили. Први пут у овом сазиву парламента се о томе говори.

Да бисмо имали задужбине, да би остајало нешто овом народу од тих успешних људи, морамо да правимо и такав амбијент да знамо да су они део нас, а не да су они тамо неки. Зато их треба укључити и у ова посрнула јавна предузећа. Сви говоре о „Србијагасу“, али нико не помиње „Србијашуме“, сто посто национални потенцијал, о сто посто националним богатству се ради. Када би један Костић или Јевросимовић били бар у Надзорном одбору сигурно би се много боље радило.

Рећи ћу вам за пример, говоримо да ли ми можемо да извозимо на далеки исток. Не знам да ли знате, али смедеревски винари, приватници, власници малих приватних подрума су тридесетих година прошлог века извозили вино у Јапан, а ми сада причамо о томе да ли ми имамо производе за комшије наше, а камоли за далеко тржиште. Можемо да имамо, али морамо да се сетимо и да се вратимо на оно што смо некада били.

Не знам да ли знате, али у августу ове године подрум „Јанко“ из Смедерева је добио у Лондону, на једном фестивалу фина, највећем у Европи, прву награду за црвено вино у Европи, за најбоље. Власник обичног малог подрума, обичне мале винарије. Такве људе треба подстицати, помагати да бисмо још више добијали. Знате, добио је златну медаљу. Нигде нисам видео да је то објављено, да је то речено. Вероватно ви у Привредној комори знате, али то је изузетно важна ствар, а нико не говори да рецимо је Србија направила једно од најбољих вина ове године у Европи.

Када дођемо до тога, некада је постојао, то сам већ једном рекао, формиран је САРТИД – српско акционарско рударско топионичарско индустријско друштво, 1913. године у држави Србији, заједничким мешовитим капиталом немачким и српским. О томе говорим.

С ким су Немци имали да раде? Имали су са добрим привредницима у Србији заједно да раде. Та фабрика је данас „Железара“. Надам се да ћемо ових дана и тај проблем решити и вас то исто чека. Има заинтересованих, али надам се да ћете убрзо и то решити, јер смедеревска „Железара“ када ради добро је и српској привреди.

Док је U.S. Steel био у „Железари“ далеко већа стопа извоза саме Републике Србије и државе Србије и привреда је била стабилнија. Због тога се надам да ће и ови договори који се раде, a морам рећи оно што желе и Смедеревци или ти запослени, они су навикли на једног америчког партнера какав је би U.S. Steel да „Eсмарк стил“ ово што се са њим преговара да је то нешто чему се они надају.

Наравно да ће се изабрати можда нешто што је најбоља понуда, али најбоља понуда није само неки новац, него и тржиште које се нуди, услови рада и све остало што иде уз то. Значи, осавремењивање те фабрике да не буде више са старом технологијом итд. То је веома битно. Надам се да ћете и ви бити део тима који ће ових дана решити за добробит и „Железаре“, али наравно и државе Србије. Имаћете овде подршку док радите на томе и од мене то будите убеђени и наравно у дану за гласање да ћете добити мој глас. Захваљујем.

ПРЕДСЕДАВАЈУЋИ: Захваљујем се, господине Шормаз. Реч има народни посланик Риза Халими, а нека се припреми народна посланица Александра Томић. Изволите, господине Халими.

РИЗА ХАЛИМИ: Хвала, господине председавајући. Даме и господо народни посланици, поштовани чланови Владе, укратко ћу да се укључим у расправу, с тим да се слажем да постоји могућност реална и да данас добијамо веома добро решење за будућег министра привреде. Сви елементи су ту. Е, сада, наравно остаје онај део спремности, могућности да се суочавамо са веома великим проблемима који су присутни у дужем периоду, уопште узимајући у обзир и глобалну кризу, а која, ево, када је у питању наша држава то је већ попримило драматичне размере.

Бивши министар Угљанин, данас је говорио са веома тачним подацима, и ја те податке мало дуже износим овде. Колико се улаже у неразвијене општине? Због чега читаво време овде, ја сам овде од 2007. године, увек се констатује исто стање, да се повећава јаз између неразвијених и развијених општина, да оне још брже заостају, а сама чињеница да ако су стране инвестиције присутне само са 1% у ових 46 неразвијених општина, онда је ситуација сасвим јасна.

Ако опет пак додам, хајде да не копирам све оно што смо чули преподне, а имам те податке које износи Координационо тело за средства која су улагана у овом периоду оно када се више радило у Прешевској долини 2001-2008. године, тамо може веома јасно да се види да негде у том периоду по глави становника инвестиције све врсте износе 3.900 динара, а ви сте чули податак 19.000 вероватно свежији, а ја имам податак из 2008. године тамо негде око 20.000 - 21.000 у нивоу државе по глави становника за све општине.

Онда је сасвим јасно зашто смо стигли до ове ситуације да је у том подручју стопа незапослености, а пре свега код албанског становништва, достигла драматичних 80%. Па, онда је сасвим разумљиво зашто се уопште чуди Влада и овде у Скупштини када имамо расправу, да се јавио проблем азиланата. Онда се само површно тамо спомиње тај проблем, јер угрожава либерализацију виза, али се никада овде није показала спремност да се озбиљно размотри зашто људи напуштају родна места.

Зашто траже решења у белом свету? Јер немају перспективу. Млади које су и 40-те стигле и са високим образовањем не могу да нађу запослење. Не могу да одржавају породице и шта ће друго него да траже решења по другим државама. Тако да још увек бар до сада, хајде да се надам да овим новим решењима у Влади да ће бити веће спремности да се овим проблемима озбиљније приступи.

У целости када су у питању неразвијене општине, али морамо признати да у Прешеву, Бујановцу, Медвеђи, инфлација је попримила драматичне размере. Остају не само она планинска села празна, него и сви други центри су угрожени. Влада је ту већ успоставила преко Завода за статистику онај да кажем план, да овде има у држави свега 5.800 Албанаца, да у Прешеву има свега 3.000 становника од оних 35.000 које су побројани 2002. године, не рачунајући оне које имамо у иностранству и од тога свега негде око 400 Албанаца.

Али, прво, да ли је то озбиљно. Да ли је то покушај затварања очију, у нерешавању проблема и пребацивање на друге одговорности које има Влада, а од којих не може да бежи. Овде је сада по мени цела суштина.

Надам се да ћу од овог министра добити у накнадном периоду одговор на питање које је већ шест година постављам – зашто само са Македонијом нема прекограничне сарадње. Има са свим државама у окружењу, а једино са Македонијом, где је Прешево, Бујановац, пограничне општине имају интересе. А тога нема.

Са Косовом знамо сада политички проблем, али ми смо тамо 2001. године, 2003. године преко Савета Европе имали пројекат сарадње Гњилане, Куманово, Прешево. Само смо остали на нивоу неке културне сарадње, а нисмо остварили онај привредни део, јер природно у бившој Југославији је то подручје било повезано са Кумановом и Скопљем или са Гњиланом и Приштином. Ево, то не решавамо. Хајде да се надамо да ћемо са будућим министром бити успешнији. Хвала вам.

ПРЕДСЕДАВАЈУЋИ: Захваљујем, господине Халими. Реч има народна посланица Александара Томић, а нека се припреми као последњи пријављени дискутант, народни посланик Мујо Муковић, ако остане времена. Изволите.

АЛЕКСАНДАРА ТОМИЋ: Уважени председавајући, поштовани први потпредседниче Владе, колеге посланици, поштовани господине Сертићу, данас имамо једну велику част да подржимо кандидата за министра привреде, човека који се показао својим резултатима у ПКС, поред свих активности које су биле у Србији, показао једну озбиљну снагу са којом може да се носи и у Бриселу, и у Москви, и у Уједињеним Арапским Емиратима, и у Кини. То показује суштински да ми данас заиста имамо доброг кандидата за министра привреде.

Оно што вас чека то сигурно није лако. Имали сте прилике да чујете од свих мојих колега на које ћете све проблеме наићи. Као председник Одбора за привреду могу само да вам кажем да су посланици у Одбору, којим председавам, а подразумева и регионални развој који је у вашој надлежности, смо јако знатижељни и јако активни и до сада смо доста тога радили по принципу регионалног развоја.

Имали смо доста контаката са пословним удружењима у циљу развоја, а то ће бити један од ваших главних задатака, поштовање и формирање, имплементација Стратегије развоја предузетништва у Србији до 2030. Године, са којом сте сигурно упознати, с обзиром да сте чланови Европске асоцијације.

Оно што желим да вам кажем, а то је да неки чланови опозиције који су били стечајни управници, па и Војске Југославије, па и неких банака, па и привреде, па и самог грађевинарства Србије, сада једноставно желе да покажу да ова власт на челу са СНС нема снаге да се носи са свим овим проблемима.

Па, богами, имамо, па и тај туризам о коме смо причали. Једноставно желим да обавестим и вас и ваше колеге да је господин Лоначар покренуо иницијативу прављења једне међуминистарске радне групе, која ће обухватити и ПИО фонд и све републичке органе који системски треба да реше питање бања у Србији.

Министарство привреде треба да буде водеће у тој радној групи, јер има доста бања које су у оквиру друштвених предузећа још увек у надлежности Министарства привреде. Надам се да ћете ви сигурно тим проблемима наћи адекватна решења у поступку изналажења стратешких партнера. То је оно што се тиче трговине.

Што се тиче регионалног развоја, могу само да вам кажем да је урађена једна студија у којој од 39 општина најбоље резултате у инвестицијама су показале две општине, односно градови. То је Крагујевац због „Фијата“ у који је Србија јако пуно уложила из фонда. Други део су сектор малих и средњих предузећа, односно општина Стара Пазова, јер су најмањи број незапослених практично људи управо због развоја предузетништва и сектора малих и средњих предузећа.

Као што су моје колеге рекле, због тога сматрамо да можете у будућности да се носите са овим проблемима, али и са тим лепим стварима у којима ће вас реални сектор сигурно подржати.

На крају бих желела још да вам кажем да сви они проблеми који вас чекају, не чекају само вас, чекају Владу Србије, чекају овај парламент, чекају грађане Србије, али те проблеме можемо заједнички да решавамо. Питање је и увек се поставља онолико колико можемо да заиста реализујемо у пракси и да одређени закони заживе.

Ми смо као посланици СНС, а мислим и наши коалициони партнери, отворени у томе да вам помогнемо и да заједнички стварно живимо у некој бољој Србији. На вама је задатак да од једне негативне прошлости у садашњости учините позитивну будућност. Надамо се да ће до тога доћи. Захваљујем се.

ПРЕДСЕДНИК: Захваљујем. Последњи говорник је Мујо Муковић. Изволите.

МУЈО МУКОВИЋ: Хвала. Захваљујем колегиници Томић што ми је оставила довољно времена.

Уважена председнице Скупштине, господине Дачићу, господине Сертићу, надам се да нема неке симболике у томе што последњи говорим, да је оно што ћу рећи најмање важно. Напротив, са позиција председника Бошњачке народне странке, једне мањинске и једне регионалне странке са седиштем у Новом Пазару, најпре да кажем да ћу као партнер и као члан посланичке групе СНС, наравно, гласати за избор господина Сертића.

За мене је, поред његове биографије, најважније то што га је предложио премијер Александар Вучић, као човек који је тако убедљиво победио на изборима и има легитимитет и морамо веровати његовим предлозима, јер је он и најзаинтересованији за успешан рад ове владе.

Дакле, све оно што Влада буде добро урадила и у области привреде и економије, то ће бити на неки начин и велики успех председника Владе, господина Вучића, а уколико буде неких пропуста и промашаја, такође то ће ићи на његов конто.

Говорићу, да још једном поновим, из угла председника једне регионалне и мањинске странке и говорићу о катастрофалном стању у привреди санџачких општина. Дакле, након што је привреда, као и у остатку земље уништена деведестих година, након петооктобарских промена за које сам се залагао и учествовао у њима, убрзо је дошло до великог разочарења и до изневерених нада и осим прве владе након 2000. године, о њој не желим да говорим јер је она имала велики задатак, да врати земљу у међународне организације и уради много тога, за све остале владе могу да кажем да су имале један недомаћински однос према санџачким општинама и да су тај део Србије потпуно игнорисале и, да тако кажем, заборавиле.

Данас говорим вама, а желим да ме чује, пре свега, премијер Вучић, јер он води ову владу и има највећу одговорност. Не бих желео да се деси да неко сутра може то исто да каже и за ову владу.

Дакле, након 2000. године дошло је до потпуног уништења привреде у Санџаку. Уништене су најзначајније компаније у том региону - Тека Рашка у Новом Пазару, затим „Војин Поповић“, „Јелак“ у Тутину, „Весна“ у Сјеници, Конфекција „Ириз“ и „Љубиша Миодраговић“ у Пријепољу итд. Затворено је и много мање познатих производних погона, отпуштено је много радника.

Данас имамо незапосленост у Санџаку око 50%, дупло више него што је у Србији, иако је на нивоу државе и тај податак висок. Дакле, то довољно сликовити говори у каквом је стању привреда у Санџаку.

Обичан народ у тој мултиетничкој регији, без обзира којој нацији и вери припадају, желе добро Србији, желе добро и том делу наше земље, желе, једноставно речено, правду и посао, али држава није имала све ове године слуха за ту регију и зато апелујем сада да је крајње време да се нешто промени, јер када је ЕУ укинула визе, преко 20.000 младих је одмах отишло. Да није било тога, верујте да би у овој регији дошло и до глади.

Данас сам у овој дискусији чуо, искрено се радујем томе и мислим да сваки народни посланик, без обзира да ли припада позицији или опозицији, треба да се радује, да ће бити отворено у просеку око 1000 радних места у Нишу, Суботици, Пироту, Смедереву, Врању, Јагодини. Таман сам се понадао да ћу у том низу чути Нови Пазар, Тутин, Прибој, Пријепоље, Нова Варош, Сјеница, нажалост, и овог пута нисам успео то да чујем.

Све ове године грађани Санџака су подржавали европски пут Србије. Имали смо и представнике у извршној власти, а неке већ предуго. То је већ познато, да не спомињем имена и да не уносим злу крв у ионако компликован политички живот у Санџаку, али желим пре свега премијеру Вучићу да пренесем као народни посланик оно што грађани Санџака и житељи овог региона поручују и траже од њега, а то је да нам убудуће дају што мање министарских места, а што више радних места. Захваљујем се на пажњи.

ПРЕДСЕДНИК: На листама посланичких група нема више пријављених за реч.

Пре закључивања претреса питам да ли неко по члану 96. жели да искористи своје право у времену које је преостало? (Не)

Закључујем претрес о Предлогу кандидата за члана Владе.

Сагласно члану 270. став 1. Пословника Народне скупштине, заказујем 3. септембар 2014. године као да за гласање о Предлогу кандидата за члана Влада.

Гласању ћемо приступити у 15 часова и 45 минута да би припремили спискове.

Пауза дотле пар минута.

(После паузе – 15.45)

ПРЕДСЕДНИК: Поштовани народни посланици, пре него што пређемо на одлучивање, потребно је да утврдимо кворум.

Подсећам вас да је чланом 88. став 5. Пословника Народне скупштине предвиђено да кворум за рад Народне скупштине у дану за гласање постоји ако је на седници присутна већина од укупног броја народних посланика.

Молим народне посланике да убаце своје идентификационе картице у јединице електронског система за гласање.

Констатујем да је применом електронског система за гласање утврђено да је у сали присутно 166 народних посланика, односно да је присутна већина од укупног броја народних посланика и да постоје услови за одлучивање.

Пошто је Народна скупштина обавила претрес о Предлогу за избор члана Владе, пре преласка на одлучивање, подсећам вас да, према члану 270. став 2. Пословника, Народна скупштина о Предлогу за избор члана Владе одлучује у целини, тајним гласањем, осим ако не одлучи да се гласа јавно. Ако Народна скупштина одлучи да се гласа јавно, гласа се прозивком.

Предлажем да Народна скупштина о Предлогу за избор члана Владе гласа јавно.

Стављам на гласање предлог да Народна скупштина о Предлогу за избор члана Владе гласа јавно.

За 169, против четири, није гласало седам, од 180 посланика.

Констатујем да је Народна скупштина већином гласова одлучила да о Предлогу за избор члана Владе гласа јавно.

Пре преласка на гласање прозивком подсећам вас да, према члану 105. став 2. тачка 9. Устава Републике Србије и члана 25. став 3. Закона о Влади, Народна скупштина члана Владе бира већином гласова свих народних посланика.

Подсећам вас да је чланом 131. Пословника уређен поступак спровођења јавног гласања – прозивком.

По члану 131. генерални секретар Народне скупштине прозива народне посланике по азбучном реду презимена.

Народни посланици који приступају гласању изговарају речи: „за“, „против“ или „уздржан“.

Понавља се име и презиме народног посланика који је гласао и његова изјава, односно утврђује се да ли је одсутан, или да не жели да гласа.

Генерални секретар Народне скупштине записује изјаву народног посланика или његову одсутност, уз његово име и презиме на списку.

Одлука се сматра донетом када председник Народне скупштине констатује да је за њу гласала већина прописана Уставом, а то је већина од укупног броја народних посланика.

Сада стављам на гласање предлог да се за министра привреде изабере Жељко Сертић, па приступамо гласању прозивком народних посланика.

Молим генералног секретара Народне скупштине да обави прозивање народних посланика по азбучном реду презимена и евидентира њихово изјашњавање.

ЈАНА ЉУБИЧИЋ: Алексић Драган – за, Алексић Ирена – за, Анастасов Адријана – за, Андрејевић Дејан – за, Андрић Мирјана – за, Антић Зоран – за, Арсеновић Константин – одсутан, Арсић Верољуб – за, Атлагић проф. др Марко – за, Бабић Владо – одсутан, Бабић Зоран – за, Бајатовић Душан – одсутан, Банац Гроздана – одсутна, Баришић др Драгана – за, Батић Олгица – одсутна, Бауер др Иван – одсутан, Бачевац др Муамер – за, Берић Небојша – за, Бероња др Љиљана – за, Бесаровић проф. др Весна – одсутна,, Бечић Игор – за, Бирманчевић Бобан – за, Бићанин Милена – за, Блажић др Бранислав – за, Богатиновић Жарко – за, Богдановић Горан –одсутан, Божовић Балша –одсутан,Бојанић Зоран – за, Бошњак Бранка – за, Брадић Благоје – одустан, Варга Ласло – за, Васиљевић Братимир – за, Вељковић Јелисавета – за, Веселиновић др Јанко –одсутан, Вичек Анамарија – за, Влаховић Соња – за, Вујић Војислав – за, Вукадиновић Горан – за,Вукић Вања – за, Вукмирица Светислав – за, Вукомановић др Дијана – за, Вучетић др Јездимир – за, Вучковић Наташа –одсутна,Гвозденовић др Слободан – за, Гирић Нинослав – за, Гојковић Жика –одсутан, Гојковић Маја – за, Грујић Младен – за, Даздаревић Сабина – одсутна, Димитров Владица – за, Динић Ивана – за, Драгаш Мирјана – за, Драгојевић Срђан – за, Дрецун Милован – за, Ђерић Злата – за, Ђилас Драган – одсутан, Ђоковић Мирјана – за, Ђукановић Владимир – за, Ђукић Дејановић проф. др Славица – за, Ђурица Милан – одсутан, Ђуришић Живан – за, Ђуришић Марко – одсутан, Ђуровић Александра – одсутна, Ђуровић проф. др Бранко – за, Живковић Зоран – одсутан, Живковић Милинко – одсутан, Зиндовић Драгољуб – за, Зирић Бојан – за, Зорић др Гордана – за, Илић - Стошић Биљана – за, Имамовић Енис – за, Исаиловић др Обрад – за, Јаблановић Александар – за, Јанковић Душан – за, Јарић Дражен – за, Јевђић Марија – за, Јевтић Ивица – за, Јевтић Јовица – за, Јевтовић Вукојичић Миланка – за, Јерков мр Александра – против Јовановић Драган – за, Јовановић Јована – одсутна, Јовановић Неђо – одсутан, Јовић др Радослав – за, Јовичић Александар – за, Јозић Зоран – одсутан,Јоловић Никола – за, Југовић Александар – за, Камбери Шаип – одсутан,Каравидић Бранка – одсутна,Карић Драгомир – одсутан,Карић Иван – одсутан, Карић Миланка – одсутна, Кнежевић проф. др Милан – за, Ковач Елвира – за, Ковачевић Борисав – одсутан, Ковачевић Горан – за, Ковачевић Дејан – за, Ковачевић Милан – одсутан, Кораћ Милан – за, Косанић мр Ђорђе – за, Косорић Љиљана – за, Костић Владета – за, Костић Радмило – за, Костреш Бојан – одсутан, Кркобабић Милан – за, Крлић Мирко – одсутан, Кружевић Срђан – за, Лазић Нада – одсутна, Лакатош Љибушка – за, Лакетић др Дарио – за, Латковић др Милан – за, Линта Миодраг – за, Лукић Младен – за, Лутовац Виолета – за, Максимовић Саша – за, Максимовић Синиша – за, Малетић Александра – за, Маловић Снежана – одсутна, Малушић Љиљана – одсутна, Мараш Марјана – за,Маринковић проф. др Владимир – за, Марјановић Весна – одсутна, Марјановић Мирјана – за, Маркићевић Мирослав – одсутан, Марковић Александар – за, Марковић Весна – за, Марковић Драган – за, Марковић Јован – одсутан, Мартиновић Александар – за, Мартиновић Весна – одсутна, Матић Верољуб – за, Мијатовић Јелена – за, Мијатовић др Милорад – за, Мијатовић др Предраг – за, Миладиновић Стефана – за, Милекић Зоран – одсутан, Милетић Милија – за, Милисављевић проф. др Душан - одсутан, Милићевић Ђорђе – за, Милојевић Милосав – за, Милосављевић Ненад – за, Милошевић Владан – за, Милошевић Невенка – за, Мирковић Саша – одсутан, Митровић Ненад – за, Мићин Жарко – за, Мићуновић Драгољуб – одсутан, Михајловић Милетић – за, Мрдаковић Тодоровић др Љубица – за, Мркоњић Милутин – за, Муковић Мујо – за, Нектаријевић Дејан - за, Несторовић Љиљана – за, Николић Дејан – против, Николић Драган – одсутан, Николић Душица – одсутна, Николић Миљана – за, Николић Миодраг – одсутан, Николић Ненад – за,Николић Сања – за, Николић Танасијевић Надица – за, Новаковић Милан – за, Обрадовић проф. др Жарко – одсутан, Обрадовић Јасмина – за, Обрадовић Марија – за, Омеровић Мехо – одсутан, Орлић др Владимир – за, Павићевић Владимир – одсутан, Пајовић др Александар – за, Пантић Крстимир - за, Пантић Пиља Биљана – за, Папуга Олена – одсутна, Пастор Балинт – за, Пауљескић Оливера – за, Пауновић Вера – за, Пауновић Драган – одсутан, Пек Золтан – за, Перановић др Александар – за, Перић Слободан – одсутан, Петковић Владимир – за, Петрић Милан – одсутан, Петровић Душан – одсутан, Петровић Мира – за, Петровић проф. др Небојша – за, Петровић Петар – за, Петронијевић Милисав – за, Пешић Оливера – за, Поскурица проф. др Милета – за, Пралица Зоран- за, Прибојац Јелисавета – за, Раденковић мр Дејан - за, Радичевић Далибор – за, Радојевић др Александар – за, Ракић Катарина – за, Ракоњац др Весна – за, Ристичевић Маријан – за, Ружић Бранко – за, Савовић Биљана – одсутна, Сенић Александар – одсутан, Симић Весна - за, Спасојевић Сузана – за, Станковић Мирољуб – за, Станојевић Велимир – за, Стевановић Марија – за, Стевановић Милан – за, Стевић Звонимир – за, Стефановић Борислав – против, Стојадиновић др Нинослав - одсутан, Стојановић Момир – за, Стојановић Невена – за, Стојиљковић Ивана – за, Стојковић Велибор – за, Стојковић Душица – за, Стојмировић проф. др Љубиша – за, Стојшић Ђорђе – одсутан, Стошић Милорад – за, Ступар Душан – за, Сушец Жељко – за, Татомир Небојша – за, Тодоровић Драган - за, Томашевић Дамњановић Тања – за, Томић др Александра – за,Тончев Новица – одсутан, Топић Гордана - за, Тошанић Милош – за, Тошић Велинка – за, Тошковић Вучета – за, Турк Милена – за, Ћирић Горан – одсутан, Ћорилић Милена – за, Ћоровић Аида – одсутна, Угљанин др Сулејман – одсутан, Филиповски Дубравка – за, Фремонд Арпад – за, Халими Риза, – одсутан, Хасановић Кораћ Биљана – одсутна, Хомен Слободан - одсутан, Цветановић Милорад – за, Чабаркапа Ђорђе - за, Чанак Ненад – одсутан, Чапо Дејан - одсутан, Чикириз Мирко – за, Чолаковић Момо – за, Чомић Гордана – одсутна, Чотрић Александар – за, Шарац Сузана – за, Шормаз Драган – за, Шутановац Драган – против, Шушњар Катарина – за.

ПРЕДСЕДНИК: Пошто смо обавили гласање прозивком народних посланика, закључујем гласање. Неколико минута паузе.

Како се зовете? Савовић Биљана.

Сада ћемо проверити, чини ми се да је уписано.

Дакле, гласање је закључено, можемо само да проверавамо како је ко гласао, не можемо да гласамо ретроактивно. Извињавам се.

Пар минута паузе док не саберемо гласове.

(После паузе – 16.05)

ПРЕДСЕДНИК: Дозволите ми да саопштим резултате гласања: од 182 народних посланика који су приступили гласању за Предлог за избор члана Владе гласало је 178 народних посланика, против – четири, одсутно – 68 народних посланика.

Пошто је за Предлог за избор члана Владе гласало 178 народних посланика, што представља већину од укупног броја народних посланика, констатујем да је Народна скупштина изабрала Жељка Сертића, за министра привреде.

Дозволите ми да у ваше и своје име честитам министру Сертићу на избору.

Сада молим министра привреде Жељко Сертића да у складу са чланом 16. став 2. За,кона о Влади приступи ради полагања за,клетве.

(Председник чита текст за,клетве, а министар понавља.)

"Заклињем се на оданост Републици Србији и својом чашћу обавезујем да ћу поштовати устав и закон, да ћу дужност члана Владе вршити савесно, одговорно и предано, и бити посвећен очувању Косова и Метохије унутар Републике Србије.''

Молим министра да потпише о преда текст За,клетве.

Пошто је у току седнице указано на повреде Пословника Народне скупштине, подсећам вас на одредбу члана 103. став 6. Пословника, према којој ако и после објашњења председника Народне скупштине, односно председавајућег народни посланик сматра да је повреда учињена Народна скупштина без претреса о томе изјасни у дану за гласање.

Сагласно наведеним одредбама Пословника прелазимо на одлучивање.

Народни посланик Марко Ђуришић, на седници 3. септембра 2014. године, у 10 часова и 18 минута, указао је на повреду члана 269. Пословника Народне скупштине.

Молим да Народна скупштина одлучи да ли је повређен наведени члан Пословника.

Против 14, није гласало 122, од 136 народних посланика.

Констатујем да је Народна скупштина одлучила да није повређен наведени члан Пословника.

Народни посланик Марко Ђуришић, на седници 3. септембра 2014. године, у 10 часова и 22 минута, указао је на повреду члана 27. Пословника Народне скупштине.

Молим да Народна скупштина одлучи да ли је повређен наведени члан Пословника.

Против 12, није гласало 119, од 131, народног посланика.

Констатујем да је Народна скупштина одлучила да није повређен наведени члан Пословника.

Народни посланик Владимир Павићевић, на седници 3. септембра 2014. године, у 13 часова и 05 минутам, указао је на повреду чл. 106. и 109. Пословника Народне скупштине.

Молим да Народна скупштина одлучи да ли су повређени наведени чланови Пословника.

Против – осам, није гласало 125 од 133 народна посланика.

Констатујем да је Народна скупштина одлучила да нису повређени наведени чланови Пословника.

Пошто је Народна скупштина обавила разматрање и одлучивање о јединој тачки дневног реда ове седнице, сагласно члану 102. Пословника, закључујем Шесту посебну седницу Народне скупштине Републике Србије у 2014. години.

(Седница је завршена у 16.15 сати.)